text:
ནང་དོན་གནད་བསྡུས།
རྩོམ་འདིའི་ནང་དུ་སྤྱི་ལོའི་དུས་རབས་བརྒྱད་པའི་ནང་སྤུ་རྒྱལ་བཙན་པོའི་རྒྱལ་རབས་དང་ཐང་རྒྱལ་རབས་བར་མཁར་ལྕགས་རྩེ་(石堡城)འཕྲོག་རྩོད་ཆེད་རྒྱལ་ཕམ་ངེས་མེད་ཀྱི་གཡུལ་འགྱེད་རབ་དང་རིམ་པ་བྱུང་ཞིང་། མཐར་དུས་རབས་བརྒྱད་པའི་དཀྱིལ་དུ་ཐང་རྒྱལ་རབས་ནང་ཁུལ་དུ་〝ཨན་ཧྲིའི་དུས་ཟིང་〞བྱུང་བ་དང་བསྟུན་ནས་བོད་བཙན་པོས་མཁར་དེ་ཡོངས་སུ་དབང་བསྒྱུར་ཐུབ་པ་བྱུང་བའི་སྐོར་ཅུང་ཞིབ་ཏུ་བརྗོད་ཡོད།
བརྡ་ཆད་གཙོ་བོ།
སྤུ་རྒྱལ། ཐང་རྒྱལ་རབས། མཁར་ལྕགས་རྩེ། གཡུལ་འགྱེད།
མཁར་ལྕགས་རྩེ་ནི་ཉི་ཟླ་རི་བོ་དང་ཤ་ར་ཧྭོ་ཐོའི་མཁར་(哈城)དང་ཉེ་བའི་བྱང་ཤར་གྱི་མཚམས་དང་། སྟོང་སྐོར་ཁོག་ནས་མཚོ་སྔོན་པོའི་ཕྱོགས་སུ་སྐྱོད་པའི་འགག་སྒོ་དང་བཱ་ཡན་དང་ཁྲི་ག་སོགས་ནས་མཚོ་སྔོན་པོའི་ཕྱོགས་སུ་སྐྱོད་པའི་ལམ་ཐིག་གལ་ཆེན་ཏེ་ཉིན་སར་གོང་ཁའི་ནུབ་བྱང་ཕྱོགས་ཀྱི་འགྲམ་རྒྱུད་དུ་གནས་ཤིང་། བོད་བཙན་པོའི་དུས་སུ་ཆབ་སྲིད་ཀྱི་མངའ་ཁོངས་མུ་མཐུད་དུ་ཤར་ཕྱོགས་སུ་རྒྱ་བསྐྱེད་པའི་དམག་དོན་གྱི་ས་ཚིགས་གལ་ཆེན་ཞིག་དང་། སྤུ་རྒྱལ་དང་ཐང་རྒྱལ་རབས་བར་གྱི་འགྲིམ་འགྲུལ་གྱི་འགག་སྒོ་གལ་ཆེན་ཞིག་ཀྱང་ཡིན།
《ཐང་ཡིག་གསར་མ》ལས་〝ཧྲི་པོ་མཁར་ལ་སླེབས་དུས། རི་མཐོ་ཞིང་གཡང་གཟར་ལ། ལམ་ཡང་ཀྱག་ཀྱོག་ཏུ་འདུག བྷོད་པ་རྣམས་ཀྱིས་དེ་ལ་མཁར་ལྕགས་རྩེ་ཞེས་བྱ། དེ་ནས་ནུབ་ཕྱོགས་སུ་ལེ་དབར་འགའ་སྐྱོད་པ་ན་ས་རྡོ་རྣམས་རང་བཞིན་གྱིས་དམར་བ་ཞིག་འདུག བྷོད་པས་དེ་ལ་ལ་དམར་ཞེས་བྱ།〞ཞེས་འཁོད་འདུག
ང་ཚོས《ཐང་ཡིག》གསར་རྙིང་དང《སྲིད་སྐྱོང་མེ་ལོང》སོགས་ཞིབ་ཏུ་བཀླགས་རྗེས་གསལ་བོར་ཤེས་ཐུབ་པ་ཞིག་ནི། དུས་རབས་བདུན་པ་དང་བརྒྱད་པའི་ནང་སྤུ་རྒྱལ་དང་ཐང་རྒྱལ་རབས་བར་མངའ་ཁོངས་འཕྲོག་རྩོད་ཀྱི་དམག་འཁྲུག་གང་མང་ཞིག་བྱུང་བ་ལས། བོད་ཀྱིས་བསླངས་པའི་དམག་འཁྲུག་མང་ཆེ་བ་ནི་ཕར་རྒོལ་རང་བཞིན་གྱི་དམག་འཁྲུག་ཡིན་པ་དང་། ཐང་གིས་བརྒྱབ་པའི་དམག་འཁྲུག་མང་ཆེ་བ་ནི་འགོག་སྲུང་རང་བཞིན་གྱི་དམག་འཁྲུག་ཡིན་པ་དེ་རེད། ད་དུང་དེའི་ཞོར་དུ་རྟོགས་ཐུབ་པ་ཞིག་ནི།སྐབས་དེའི་ཐུ་བྷོད་དང་ཐང་རྒྱལ་རབས་བར་གྱི་དམག་དོན་སྟོབས་ཤུགས་ཐད་ཀྱི་ཧེ་བག་དེ་རེད།
ཏུན་ཧོང་ཡིག་རྙིང་ཁྲོད་ཀྱི《དོན་ཆེན་གནད་བསྡུས་ཀྱི་ལོ་ཚིགས》ལས། སྦྲུལ་གྱྀ་ལོ་ལ། དགུན་ཆབ་སྲྀད་ལས་སླར་བྲག་དམར་དུ་གཤེག་སྟེ། བཟོ་་་་ཞལ་ཅོས་་་་གྱྀས། བརྒལཏེ་་་་མཀར་ལྕགས་་་་་རྩེ་སླར་་་་ཐོབ། 1ཅེས་འབྱུང་། འདིའི་སྦྲུལ་གྱི་ལོ་ནི་སྤྱི་ལོ་༧༤༡ལོ་ཡིན་ལ། སླར་ཐོབ་ཅེས་པའི་ཚིག་གི་ནུས་པས་དེའི་ཡར་སྔོན་དུ་མཁར་དེ་ཐང་གི་ལག་ཏུ་ཤོར་བ་ཤེས་ཐུབ།《ཐང་ཡིག་རྙིང་མ》ལས་ཐུ་བྷོད་ཀྱི་སྐོར་དུ་“ཁེ་ཡོན་གྱི་ཁྲི་ལོ་བཅུ་བདུན་པར། སོ་ཧྥང་གི་སྤྱི་ཁྱབ་དམག་དཔོན་ཆེན་མོ་དང་ཞིན་ཨན་ཝང་གི་ཐབས་ཡོད་པ་ལི་དབྱི་བྱ་བས་ལུང་ཡུག་ཏུ་དམག་དྲངས་ཏེ་བྷོད་ཀྱི་ཧྲི་པོ་མཁར་ཡང་དབང་དུ་བསྡུས། 2”ཞེས་གསལ། ཡིན་ན་ཡང《དོན་ཆེན་གནད་བསྡུས་ཀྱི་ལོ་ཚིགས》ལས། སྦྲུལ་་་་གྱྀ་ལོ་ལ། བབསྟེ། བཙན་པོ་་་་ཕོ་བྲང་དབྱརད་་་སྲེ་་་་གའྀ་བཙར་བུ་་་་་སྣ་ན་བཞུགས། བློན་སྐྱེས་བཟང་ལྡོང་ཙབ་ལས་སྩོགས་་་པས། མུ་ལེ་་་་ཅུ་ལེར་གཡུལ་་་་སྤྲདེ་་་་རྒྱ་མང་བོ་་་་བདུངས། དགུན་ཕོ་བྲང་བྲག་དམར་གྱྀ་དབུ་་་་ཚལ་ན་བཞུགསྟེ་་་་རྒྱའྀ་པོ་ཉ་ལྀ་་་ཙོང་ཀན་་་་་པྱག་འཙལད། 3ཅེས་འབྱུང་བ་གཉིས་ནང་དོན་གྱི་ཆ་ནས་ཅུང་ལྡོག་ཟླར་སྣང་བས་དཔྱད་གཞི་ཆེ་སྙམ། གོང་གི《ཐང་ཡིག》ཏུ་བཤད་པའི་ཁེ་ཡོན་ཁྲི་ལོ་བཅུ་བདུན་པ་དང་འདིར་བཤད་པའི་སྦྲུལ་གྱི་ལོ་གཉིས་ལོ་གཅིག་ལ་ཁེལ་ཡོད་ཅིང་སྤྱི་ལོ་༧༢༩ལོ་ལ་བབས་ཡོད་པས། ཕྱོགས་གཉིས་ཀས་རང་རང་གི་རྒྱལ་ཁ་མ་གཏོགས་ཕམ་ཁའི་སྐོར་ཡིག་ཐོག་ཏུ་མ་བཀོད་པའམ་ཅི་སྟེ། གང་ལྟར་འདིའི་སྐོར་ལ་དོགས་གཞི་ཅུང་ཆེ་སྙམ། བྷོད་ཀྱི་ཧྲི་པོ་མཁར་ཞེས་པས་མཁར་དེ་དང་ཐོག་རྩིག་མཁན་བོད་ཡིན་པ་ཤེས་ཐུབ་སྙམ།
《ཐང་ཡིག་རྙིང་མའི》ཐུ་བྷོད་ཀྱི་སྐོར་ལས། “དེ་དུས་སྟག་སྒྲ་ཁོང་ལོད་སྙན་གྲགས་ཤིན་ཏུ་ཆེ་བས་ཞོ་སུང་གིས་གཡོ་ཐབས་ལ་བརྟེན་ནས་སྟག་སྒྲ་ཁོང་ལོད་ཐང་དང་ཁོག་འབྲེལ་འདུག་ཅེས་བསྒྲགས་པས། བཙན་པོས་སྟག་སྒྲ་ཁོང་ལོད་སྐུ་མདུན་དུ་བོས་ཤིང་། བཀྱོན་ཕབ་ནས་བསད་དོ།།”④ཞེས་དང་། »དོན་ཆེན་གནད་བསྡུས་ཀྱི་ལོ་ཚིགས་«ལས། འབྲུགི་ལོ་ལ། བཙན་པོ་དབྱརད་མཚོ་བོག་བོལ་གོང་ན་བཞུགས་པ་ལས། སླར་བོད་ཡུལ་དུ་གཤེག་སྟེ་འདུན་མ་ཟྲྀད་གྱྀ་ལྡུ་ནག་དུ་འདུས། དགུན་ཕོ་བྲང་བྲག་མར་ན་བཞུགསྟེ། དབའས་སྟག་སྒྲ་ཁོང་ལོད་ལ་བཀྱོན་ཕབ་ནས། འབྲོ་ཆུང་བཟང་འོར་མང་བློན་ཆེན་པོར་བཀའ་སྩལད། ⑤ ཅེས་གསལ་བས། ༧༢༨ལོར་བཙན་པོས་ཧི་ཞིའི་ཅེ་ཏུའུ་ཧྲི་ཞོ་སུང་ཞེས་པ་དེའི་ཕྲ་མའི་གཏམ་ལ་ཉན་ནས་བརྟག་དཔྱད་མ་བཏང་བར་དགྲ་ཐབས་ལ་ཤིན་ཏུ་མཁས་པའི་བློན་ཆེན་པོ་དབའས་སྟག་སྒྲ་ཁོང་ལོད་ལ་དོན་མེད་དུ་བཀྱོན་ཕབ་ནས་བསད་པས། དེ་ནས་བཟུང་མཁར་ལྕགས་རྩེ་ཡང་དགྲ་ལག་ཏུ་ཤོར་བ་སོགས་བཙན་པོའི་གཞུང་ལ་ཇུས་ཉེས་སྣ་ཚོགས་འབྱུང་བའི་མགོ་བརྩམས་པ་གདོན་མི་ཟ་སྙམ།
ཡིན་ན་ཡང་། དེ་ནས་བརྩིས་པའི་ལོ་བཅུ་གཉིས་ཀྱི་རྗེས་ཀྱི་སྦྲུལ་གྱི་ལོ་སྟེ་སྤྱི་ལོ་༧༤༡ལོར་ཡང་བསྐྱར་མཁར་དེ་ཐང་གི་ལག་ནས་ཚུར་འཕྲོག་ཐུབ་པ་བྱུང་འདུག དེའི་སྐོར་ལ《ཐང་ཡིག་རྙིང་མའི》ཐུ་བྷོད་ཀྱི་སྐོར་ལས། “ཁེ་ཡོན་ཁྲི་ལོ་ཉེར་དགུ་བའི་དཔྱིད་ཀར། ཅིན་ཁྲིན་ཀོང་ཇོ་གཤེགས། བྷོད་ནས་ཕོ་ཉ་བཏང་སྟེ་གཏམ་དེ་ཞུས་ཤིང་། འདུམ་བྱེད་ཟེར་བ་ལ། གོང་མས་གསན་དུ་མ་བཞེད། ཟླ་བཅུ་གཉིས་པར། བྷོད་དམག་ཧྲིལ་པོ་མཁར་ལ་དྲངས། དེ་གའི་ཅི་ཏུའུ་ཧྲི་ཀེ་ཅ་ཡུན་བྱ་བས་འགོག་མ་ཚུགས་པས། གོང་མ་ཞོན་ཙུང་ཐུགས་ཤིན་ཏུ་ཁྲོས། ཐེན་པོ་ཡི་དུས་མགོར། གོང་མས་ཧོང་ཕུའུ་ཝེ་མིན་དང་ཀྲུང་ཚི་བྱ་བ་གཉིས་སྔ་ཕྱིར་ལུང་ཡིག་ཅེ་ཏུའུ་ཧྲི་ལ་མངགས་ཀྱང་། ཧྲི་པོ་མཁར་གཏོར་མ་ཐུབ།”⑥ ཅེས་གསལ་ཞིང་། ཐང་གིས་ཡང་བསྐྱར་དམག་མངགས་ནས་མཁར་དེ་ཕྱིར་ལེན་རྩིས་བྱས་ཀྱང་བོད་ཀྱིས་འགོག་སྲུང་བྱས་པ་ཧ་ཅང་དམ་པས་ཁོ་ཚོས་ཕྱིར་ལེན་མ་ཐུབ་བོ། །
འདིའི་སྐོར་ལ《ཐང་ཡིག་གསར་མའི》ཐུ་བྷོད་ཀྱི་སྐོར་ལས་ཀྱང་། “ལོ་དེར། ཅིན་ཁྲིན་ཀོང་ཇོ་དགུང་དུ་གཤེགས། ལོ་དེའི་རྗེས་མར་ཀོང་ཇོའི་མདད་བཏང་། བྷོད་ནས་སྐབས་དེ་དང་བསྟུན་ནས་ཕོ་ཉ་མངགས་ཤིང་། འདུམ་ཞུས་ཀྱང་གོང་མས་མ་གསན། དེ་ནས་བྷོད་དམག་ཁྲི་ཚོ་བཞི་བཅུ་ཁྲིན་ཧྥིན་པོ་ལ་དྲངས་ཏེ། ཧི་ཡོན་ཅིན་དུ་སླེབས། བྷོད་ཀྱིས་ཡང་ཀའོ་ཀྲིག་ལ་དམགས་དྲངས་ཏེ་ཞན་མཁར་གཅིག་བཅོམས། དེ་གའི་དམག་དང་མི་སེར་མང་བོ་བསད། དེ་ནས་ཡང་ཀྲིན་ཝུའུ་ཅིན་གྱི་ཧྲི་པོ་མཁར་དུ་དམག་དྲངས་པ་ལ། དེ་གའི་སོ་སྲུང་དམག་དཔོན་ཀེ་ཅ་ཡུན་བྱ་བས་བཟློག་མ་བཏུབ།”⑦ ཅེས་གསལ།
དེ་ཡང་ཐང་རྒྱལ་རབས་ཀྱིས་སྟོབས་ཤུགས་ཆེན་པོ་ཕུད་ནས་ཧྲི་པའོ་མཁར(石堡城)ཏེ་མཁར་ལྕགས་རྩེ་འཕྲོག་རྩོད་བྱེད་དོན་གཙོ་བོ་ནི། གཅིག་ནས་སྤུ་རྒྱལ་བཙན་པོའི་དམག་དཔུང་གིས་མཚོ་སྔོན་པོའི་ཕྱོགས་ནས་ཤར་ཕྱོགས་སུ་ཚུར་རྒོལ་དང་དཔུང་འཇུག་བྱེད་པར་འགོག་སྲུང་དང་ཚོད་འཛིན་བྱེད་པ་དང་། གཉིས་ནས་མཁར་དེ་ལ་བརྟེན་ནས་ཤོར་སོང་བའི་ས་ཆ་ཁག་ཅིག་ཚུར་ལེན་རྒྱུའི་གོ་སྐབས་ལ་ལྟ་བ་དང་། གསུམ་ནས་མཁར་ལྕགས་རྩེ་ནི་སྐབས་དེའི་ཚོང་འགྲུལ་སོགས་ཀྱི་འགག་སྒོ་གལ་ཆེན་ཞིག་ཏུ་གནས་པས་དེ་བདག་ཏུ་འཛིན་ནུས་ན་དཔལ་འབྱོར་གྱི་ཁེ་ཕན་ཆེན་པོ་ཐོབ་ཐུབ་པ་སོགས་ཀྱིས་ཡིན།
གོང་གསལ《དོན་ཚན་གནད་བསྡུས་ཀྱི་ལོ་ཚིགས》ལས།〝 སྦྲུལ་གྱྀ་ལོ་ལ། བཙན་པོ་་་་དབྱརད་ཆབ་སྲིད་ལ་གཤེག་སྟེ། རྒྱའི་མཁར་དར་་་་ཁྭ་་་ཧྱྭན་ཕབ།〞ཅེས་གསལ་བ་ལྟར་ན། སྦྲུལ་གྱི་ལོ་སྟེ་སྤྱི་ལོ་༧༤༡ལོའི་ལོ་སྟོད་ཡས་མས་སུ་བོད་བཙན་པོའི་དམག་དཔུང་གིས་ཐང་གི་ཀའོ་ཀྲིག(廓州)གི་མངའ་འོག་ཏུ་གཏོགས་པའི་ཏ་ཧྭ་ཞན(达化县)ཞེས་པ་དེ་ཕབ་པར་སྣང་ཞིང་། ཏ་ཧྭ་ཞན་ཞེས་པ་དེ་ནི་ཀྲིག་བྱང་མའི་ཇན་ཏེ་ཁྲི་ལོ་ལྔ་བར་(北周建德五年)ཁྲི་གར་ཀའོ་ཀྲིག་བཙུགས་ཤིང་། དེའི་མངའ་འོག་ཏུ་ཐའོ་ཧི་རྫོང(洮河县)དང་ཏ་ཧྭ་རྫོང་(达化县 )གཉིས་བཙུགས་པའི་ཏ་ཧྭ་རྫོང་ཞེས་པ་དེ་ཡིན་ལ། ཐང་རྒྱལ་རབས་སུའང་དེ་ཀའོ་ཀྲིག་གི་ཁོངས་སུ་གཏོགས་ཤིང་ད་ལྟའི་ཁྲི་ག་ས་ཆར་ཡོད་པ་དང་། བོད་ཀྱིས་མཁར་ལྕགས་རྩེ་ཕྱིར་མ་བླངས་གོང་དུ་རྫོང་དེ་བླངས་པར་བཤད་པས། བོད་དམག་མཚོ་སྔོན་པོའི་ཤར་ཕྱོགས་ཀྱི་རིག་སྨོན་གཞུང་ནས་ལམ་ལ་ཆས་ཏེ་ཟོར་དགུ་རི་བོའི་ལྷོ་ངོས་བསྐོར་ཅིང་ད་ལྟའི་སྒོ་མེ་ཆུ་ནག་དང་སྟག་ལུང་སོགས་བརྒྱུད་ནས་ཁྲི་གའི་རྨ་འགྲམ་དུ་དྲངས་ནས་ཏ་ཧྭ་མཁར་བླངས་པར་མངོན། ཡང་གོང་གསལ《ཐང་ཡིག་གསར་མའི》ཐུ་བྷོད་ཀྱི་སྐོར་ལས། “བྷོད་ཀྱིས་ཡང་ཀའོ་ཀྲིག་ལ་དམག་དྲངས་ཏེ་ཞན་མཁར་གཅིག་བཅོམས།”⑩ཞེས་པའི་ཞན་མཁར་དེ་ཡང་ཏ་ཧྭ་རྫོང་གི་རྫོང་མཁར་འདི་ཡིན་སྙམ།
《ཐང་ཡིག་རྙིང་མའི》ཐུ་བྷོད་ཀྱི་སྐོར་ལས་“ཐེན་པོ་ཡི་ཁྲི་ལོ་བདུན་པར། གོང་མས་ཀི་ཧྲུའུ་ཧན་བྱ་བ་ལུང་ཡུག་གི་ཅེ་ཏུའུ་ཧྲི་ལ་མངགས་ཏེ་དམག་བྱས་པས་རྒྱལ་ཁ་ལོན། དེ་ནས་ཧྲི་བོ་མཁར་ཅེས་པའི་མིང་ཧྲིན་ཝུའུ་ཅིན་དུ་སྤོས་སོ།།11ཞེས་དང་། ཡང་ཐང་ཡིག་གསར་མའི《ཐུ་བྷོད་ཀྱི་སྐོར》ལས་“གོང་མས་ཀི་ཧྲུའུ་ཧན་བྱ་བ་ལུང་ཡུག་གི་ཅེ་ཏུའུ་ཧྲི་ལ་མངགས། ཀི་ཧྲུའུ་ཧན་གྱིས་ཧྲི་པོ་མཁར་དབང་དུ་བསྡུས།”13ཞེས་བཤད་པ་ལྟར། ཐེན་པོ་ཁྲི་ལོ་བདུན་པ་སྟེ་སྤྱི་ལོ་༧༤༨ལོར་ཐང་གི་གོང་མས་ཀི་ཧྲུའུ་ཧན་བྱ་བ་དེ་ལུང་ཡུག(陇右)གི་ཅེ་ཏུའུ་ཧྲིར(节度使)མངགས་ཤིང་། ཁོ་ནི་དཔའ་ངར་ཆེ་ཞིང་དམག་ཇུས་ལ་མཁས་པས་དེའི་ཕྱི་ལོ་སྟེ་སྤྱི་ལོ་༧༤༩ལོར་བོད་ཀྱི་ལག་ནས་མཁར་ལྕགས་རྩེ་སླར་ཡང་ཕྱིར་འཕྲོགས་པ་རེད། དེ་ཡང་ཀི་ཧྲུའུ་ཧན(哥舒翰)ནི་ཐང་གི་མངའ་ཁོངས་སུ་གཏོགས་པའི་དྲུ་གུ་དུར་གྱིས(突骑施)ཀི་ཧྲུའུ་ཚོ་བའི་མི་ཡིན་པས་ཚོ་མིང་མི་ལ་ཐོགས་ཏེ་ཀི་ཧྲུའུ་ཧན་ཞེས་འབོད། དཔའ་ངར་ཆེ་ཞིང་གཡོ་སྒྱུ་ལའང་མཁས། དང་ཐོག་རྨ་ནུབ་ས་ཆར་དམག་ལ་ཞུགས་ཤིང་། ཅེ་ཏུའུ་ཧྲི་ཝང་ཀྲུང་སིའི་ཚབ་ཏུ་དམག་སྤྱིའི་འགན་ཁུར་ཏེ། བོད་དང་དམག་འཐབ་བྱས་ནས་རྒྱལ་ཁ་བླངས་པས་སྙན་གྲགས་ཆེ། སྤྱི་ལོ་༧༤༨ལོར་ཝང་ཀྲུང་སིའི་ཚབ་ཏུ་ཅེ་ཏུའུ་ཧྲིའི་འགན་ཁུར། སྤྱི་ལོ་༧༤༩ལོར་ལུང་ཡུག་དང་རྨ་ནུབ་ས་ཆ་ནས་དྲུ་གུའི་རིགས་ཀྱི་དམག་ཁྲི་བཅུ་ཁྲིད་ནས་གཡུལ་བཀྱེས་པས་མཁར་ལྕགས་རྩེ(铁仞城)སླར་ཡང་ཐང་རྒྱལ་རབས་ཀྱི་ལག་ཏུ་ཤོར་བ་རེད།
ཡིན་ན་ཡང《ཐང་ཡིག་རྙིང་མའི》ཐུ་བྷོད་ཀྱི་སྐོར་ལས། “ཐེན་པོ་ཡི་ཁྲི་ལོ་བཅུ་བཞི་བར། བཙན་པོ་ཁྲི་ལྡེ་གཙུག་བཙན་དགུང་དུ་གཤེགས། བློན་ཆེན་གྱིས་དེའི་སྲས་ཁྲི་སྲོང་ལྡེ་བཙན་རྒྱལ་སར་འཁོད། དེར་ཡང་བཙན་པོ་ཞེས་འབོད། ཕྱིར་ལོག་དུས། ཨན་ལུའུ་ཧྲན་ངོ་ལོག་སྟེ་ལོ་དབྱང་དབང་དུ་བསྡུས། གོང་མས་ཧི་ཞི་དང་ལུང་ཡུག་གི་དམག་མི་ཀི་ཧྲུའུ་ཧན་ལ་རུ་འདྲེན་དུ་བཅུག་སྟེ་ཐུང་ཀོན་དུ་སྒར་བཏབ་སྟེ་སྲུང་ངོ་།”13ཞེས་དང་།《ཐང་ཡིག་གསར་མའི》ཐུ་བྷོད་ཀྱི་སྐོར་ལས། “ལོ་དེར། བཙན་པོ་ཁྲི་ལྡེ་གཙུག་བཙན་བཀྲོངས། སྲས་ཁྲི་སྲོང་ལྡེ་བཙན་རྒྱལ་སར་འཁོད། བྷོད་ནས་ཕོ་ཉ་མངགས་ཏེ་འདུམ་ཞུས། གོང་མས་ཅིན་ཀྲའོ་ཧྲའོ་དབྱི་ཡི་ཐབས་ཡོད་པ་ཚོས་ཀོང་ཡོན་བྱ་བ་གོང་མའི་བཀའ་རྟགས་སོགས་བསྣམས་ནས་བཙན་པོའི་འདས་མཆོད་དུ་བྷོད་ལ་མངགས། མ་འགྱངས་པར་ཨན་ལུའུ་ཧྲན་བྱ་བ་ངོ་ལོག ཀི་ཧྲུའུ་ཧན་གྱིས་ཧི་ཞི་དང་ལུང་ཡུག་གི་དམག་དཔུང་ཐུང་ཀོན་སྲུང་བར་ཁྲིད། ཕྱོགས་གཞན་གྱི་དམག་དཔོན་ཚོས་ཀྱང་སོ་སོའི་དམག་སྣ་དྲངས་ཏེ་རྒོལ་བར་ཆས།”14ཞེས་འབྱུང་བ་བཞིན། ཐེན་པོ་ཁྲི་ལོ་བཅུ་བཞི་བ་སྟེ་སྤྱི་ལོ་༧༥༥ལོར་ཧྥིན་དབྱང་དང་ཧི་ཏུང་གི་ཅེ་ཏུའུ་ཧྲི་ཨན་ལུའུ་ཧྲན་ཞེས་པ་དེས་རང་དང་ཕ་ཡུལ་གཅིག་པའི་ཧྲི་སི་མེན་བྱ་བ་དང་བསྡོངས་ནས་དམག་ཁྲི་བཅོ་ལྔ་ཁྲིད་ནས་ཧྥིན་དབྱང་ནས་མགོ་བརྩམས་ཏེ་གྱེན་ལོག་བྱས་པས་ཐང་གི་གོང་མ་ཞན་ཙུང་(玄宗)རབ་ཏུ་སྐྲག་ནས་ཀི་ཧུའུ་ཧན་ལ་ཧི་ཞི་དང་ལུང་ཡུག་གི་དམག་ཁྲིད་ནས་ཐུང་ཀོན་བསྲུང་དགོས་པའི་བཀའ་ཕབ་ཅིང་། ཕྱོགས་གཞན་གྱི་དམག་དཔོན་དག་ཀྱང་ཨན་ལུའུ་ཧྲན་འགོག་ཏུ་ཆས་དགོས་པས་བསྒྲགས་པས། ཐང་དང་ཐུ་བྷོད་ས་མཚམས་སུ་ཡོད་པའི་ཐང་དམག་གི་སྟོབས་ཤུགས་ལྡབ་འགྱུར་གྱིས་ཇེ་ཞན་དུ་གྱུར་ཅིང་། བོད་དམག་གིས་ཤར་ཕྱོགས་སུ་དཔུང་འཇུག་བྱ་བར་མངོན་གསལ་གྱིས་སྟབས་ཇེ་བདེར་སོང་བས། སྤུ་རྒྱལ་བཙན་པོའི་མངའ་ཁོངས་རྒྱ་བསྐྱེད་ཀྱི་འཕྲིན་ལས་ཀྱི་འཇུག་པ་ཇེ་མྱུར་དུ་གྱུར།
《ཐང་ཡིག་གསར་མ》ལས། “ཀྲི་ཏེའི་ཁྲི་ལོ་དང་བོར། བྷོད་དམག་གིས་སོས་ཀྲིག་དང་ཝེ་ཝུའུ་ལ་སོགས་པའི་ལྕགས་རི་བཅོམ་སྟེ། ཧྲི་པའོ་མཁར་དུ་སྒར་བཏབ།”15ཅེས་དང་།《སྲིད་སྐྱོང་མེ་ལོང》ལས། “ (ཀྲི་ཏེ་ཁྲི་ལོ་དང་པོ་( ལོ་དེར ་བོད་ཀྱིས་ཝེ་རོང་དང་། ཧྲེན་ཝེ། ཏིང་རོང་། ཞོན་ཝེ། ཀྲི་ཧྲེང་། ཅིན་ཐེན། ཐེན་ཁྲང་སོགས་ཅུན་ཁག་དང་མཁར་ལྕགས་རྩེ། པེ་ཀུའུ་མཁར། ཏིའོ་ཁེ་མཁར་བཅས་ཕབ།”16ཅེས་གསལ་བས། སྤྱི་ལོ་༧༥༦ལོར་བོད་ཀྱིས་ཡང་བསྐྱར་ཐང་རྒྱལ་རབས་ཀྱི་ནང་ཁུལ་ཟང་ཟིང་དུ་གྱུར་བའི་གོ་སྐབས་དང་བསྟུན་ནས་དཔུང་ཆེན་དྲངས་ཏེ་ཝེ་རོང་དང་ཧྲིན་ཝེ་སོགས་ཐང་གི་ཅུན་ཁག་མང་པོ་དང་། པེ་ཀུའུ་མཁར་སོགས་ཕབ་པར་མ་ཟད། སྔར་ཐང་གིས་འཕྲོགས་པའི་མཁར་ལྕགས་རྩེ་ཡང་བདེ་བླག་ངང་ཕྱིར་བླངས་ཏེ་རྒྱལ་ཁའི་རྔ་ཆེན་དྲག་ཏུ་བརྡུངས།
《སྲིད་སྐྱོང་མེ་ལོང》ལྟར་ན། ཐེངས་འདིར་བོད་དམག་གིས་ད་ལྟའི་མང་ར་རྫོང་གི་བྱང་ཤར་དུ་ཡོད་པའི་པེ་ཀུའུ་མཁར་(百谷城)ཡང་དབང་དུ་བསྡུས་པར་བཤད་པས། མཁར་ལྕགས་རྩེ་ལེན་དུས་བོད་དམག་ཁག་གཅིག་གིས་ད་ལྟའི་མང་ར་ས་ཆ་ནས་བྱ་གཞུང་དང་ཁྲི་ག་བརྒྱུད་ནས་ལྷོ་ཕྱོགས་ནས་དཔུང་འཇུག་བྱས་པ་དང་། ཁག་ཅིག་གིས་མཚོ་སྔོན་པོའི་ཤར་ཕྱོགས་ཀྱི་རིག་སྨོན་དང་ཉི་ཟླ་རི་བོ་སོགས་བརྒྱུད་དེ་ནུབ་ཕྱོགས་ནས་དཔུང་འཇུག་བྱས་ཏེ་ཕྱོགས་གཉིས་ནས་བཙིར་རྒོལ་གྱིས་མཁར་དེ་ཕྱིར་བླངས་པར་སྙམ་མོ།།
《དོན་ཆེན་གནད་བསྡུས་ཀྱི་ལོ་ཚིགས》ལས། སྤྲེའུ་ལོ་ལ་བབསྟེ། དབྱར་བཙན་ཕོ་ཟུང་ཀར་ན་བཞུགས།བཙན་པོ་མཙན་ཁྲི་སྲོང་ལྡེ་བརྩན་དུ་བོནད། བློན་ཁྲི་བཟང་དྔ་ཞང་སྟོང་བརྩན་དྔ། ཀག་ལ་བོང་གསུཾ་གྱྀ་དམགིས།སེ་་ཅུ་ཕབ། ཙེ་ཙི་མན་ཅད་འབངས་སུ་བཀུག །མདོ་སྨད་ཀྱི་དབྱར་འདུན་་་ཡོལ་དུ་བློན་ཁྲི་བཟང་གྱིས། བསྡུསྟེ། གསར་བུ་པལ་ཕོ་ཅེ་མཆྀས། དགུན་འདུན་ཡོལ་དུ་བློན་སྣང་བཞེར་གྱིས་བསྡུས་པར་ལོ་་་་ཅྀག །17ཅེས་གསལ་བས། སྤྲེའུའི་ལོ་སྟེ་སྤྱི་ལོ་༧༥༦ལོར་སྤུ་རྒྱལ་བཙན་པོའི་དམག་དཔུང་གིས་གོང་གསལ་《ཐང་ཡིག་གསར་མར》བཤད་པ་ལྟར་ཐང་གི་སོས་ཀྲིག་སྟེ་སེ་ཅུ་དབང་དུ་བསྡུས་ཤིང་། རུ་འདྲེན་མཁན་གྱི་དམག་དཔོན་སུ་ཡིན་»ཐང་ཡིག་«ཏུ་གསལ་བོར་མ་བཤད་ཀྱང་ཡིག་རྙིང་འདི་ལས་བློན་ཁྲི་བཟང་དང་ཞང་སྟོང་བཙན་དང་ཀག་ལ་བོང་གསུམ་ཡིན་པ་གསལ་བོར་ཤེས་ཐུབ། ཡང་ལོ་འདིར་མདོ་སྨད་ཀྱི་དབྱར་འདུན་དང་དགུན་འདུན་རིམ་བཞིན་བློན་ཁྲི་བཟང་དང་བློན་སྣང་བཞེར་གཉིས་ཀྱིས་ཡོལ་ཞེས་པའི་ས་ཆར་བསྡུས་པར་བཤད་ལ། འདིའི་ཡོལ་ཞེས་པ་ནི་རྒྱའི་སྐད་ཀྱི་ཐ་སྙད་ཅིག་ཟུར་ཆག་པར་སྙམ་པས། ཐང་གི་ཡོན་ཀྲིག(原州)ཅེས་པའི་ཡུལ་ཕྱོགས་དེ་ཡིན་ནམ་སྙམ་སྟེ་དཔྱད།
《དོན་ཆེན་གནད་བསྡུས་ཀྱི་ལོ་ཚིགས་》ལྟར་ན། བྱ་ཀག་གི་ལོ་སྟེ་སྤྱི་ལོ་༧༥༧ལོར་བློན་ཆེན་པོ་སྣང་བཞེར་ལ་སོགས་པས་ཐང་གི་མངའ་འོག་ཏུ་གཏོགས་པའི་ཙོང་ཀ་ཆེན་པོ་དང་སེག་ཤིང་ཀུན་གཉིས་ཕབ་པ་དང་། ཁྱིའི་ལོ་སྟེ་སྤྱི་ལོ་༧༥༨ལོར་བློན་ཁྲི་བཟང་དང་སྐྱེས་སྟག་སྣང་ལ་སོགས་པས་ཁར་ཙན་ལེང་ཅུར་དྲ་མ་དྲངས་པ་དང། ཕག་གི་ལོ་སྟེ་སྤྱི་ལོ་༧༥༩ལོར་བློན་ཁྲི་བཟང་དང་ཞང་སྟོང་བཙན་དང་ཞང་བཙན་པ་གསུམ་གྱིས་ཙོང་ཀ་ཆུང་ངུ་ཕབ་ཅིང་། གླང་གི་ལོ་སྟེ་སྤྱི་ལོ་༧༦༡ལོར་བློན་སྐྱེས་བཟང་ལ་སོགས་པས་མཁར་བཙན་བ་མགོ་དང་ཀེའུ་ཤན་གཉིས་ཕབ་པ་དང་། ད་དུང་ཞང་སྟོང་བཙན་གྱིས་ཟོང་ཅུ་དང་ཟངས་ཀར་གཉིས་ཕབ་པར་བཤད་ཅིང་། 《ཐང་ཡིག་རྙིང་མ》ལས་ཀྱང་། “ལོ་འགའི་རྗེས་སུ་ཧྥིན་ཞང་གི་ནུབ་ཕྱོགས་དང་པཱིན་ཀྲིག་གི་བྱང་ཕྱོགས་རྣམས་བྷོད་ཀྱི་ས་ཆར་གྱུར་པས།ཐང་གི་ཀྲིག་བཅུ་ཕྲག་འགའ་བྷོད་ལ་ཤོར།”18ཞེས་གསལ་བས། སྤུ་རྒྱལ་བཙན་པོའི་དམག་དཔུང་གིས་ཆུ་ལོན་བརྡོལ་བ་བཞིན་འགོག་ཐབས་མེད་པར་དཔུང་འཇུག་བྱས་ཏེ་ཆེན་པོ་ཐང་གི་ཀྲིག་དང་རྫོང་མཁར་མང་པོ་བླངས་ཏེ་མངའ་ཁོངས་མུ་ནས་མུ་རུ་ཤར་ཕྱོགས་སུ་རྒྱ་བསྐྱེད་པ་རེད།
ཡང《དོན་ཆེན་གནད་བསྡུས་ཀྱི་ལོ་ཚིགས》ལས། སྟགི་ལོ་ལ་བབསྟེ། དགུན་སྨད་རྒྱ་རྗེ་ནོངས་ནས། རྒྱ་རྗེ་གསར་དུ་བཅུག་པ། དབྱའ་དར་དང་ས་རྀས་ལས་སྩོགས་པ་འབུལ་དུ་མ་རུང་ནས། ཆབ་སྲྀད་ཞྀག་ནས་ཞང་རྒྱལ་ཟྀག་དང་ཞང་སྟོང་བཙན་ལས་སྩོགས། པས། བུམ་ལྀང་ལྕག་ཟམ་རྒལ་ཏེ་དྲ་ཅན་དྲང་སྟེ། འབུ་ཤིང་ཀུན་དང་ཟྀན་ཅུ་དང་ག་ཅུ་ལས་སྩོགས་པ། རྒྱའྀ་མཁར་མང་ཕོ་ཕབ་སྟེ་ཞང་རྒྱལ་ཟིགས་སླར་བོད་ཡུལ་དུ་མཆིས་ཏེ། ཞང་རྒྱལ་ཟྀགས་། དང་། བློན་སྟག་སྒྲ་དང་ཞང་སྟོང་རྩན་དང་བཙན་པ། ལས། སྩོགས་པས། ཀེང་ཤྀར་དྲ་མ་དྲང་སྟེ་ཀེ་(ཀེང་ )ཤྀ་ཕབ། རྒྱ་རྗེ་བྲོས། ནས། རྒྱ་རྗེ་གསར་དུ་བཅུག ། ནས། དྲ་མ་སླར་ལོག་ནས། ཞང་རྒྱལ་ཟྀག་བོད་ཡུལ་དུ་མོལ་ཅེན་ལ། མཆིས། པར་ལོ་གཅིག་19ཅེས་བྱུང་ཞིང་། 《ཞོལ་རྡོ་རིང་གི་ཡི་གེ》ལས། བཙན་ཕོ་ཁྲྀ་སོང་ལྡེ་བརྩན་ཐུགས་སྒམ་ལ་བཀའ་གྲོས་གྱྀ་རྒྱ་ཆེ་བས། ཆབ་སྲྀད་གར་མཛད་དོ་ཅོག་དུའང་ལེགས་སྟེ། རྒྱའི་ཁམསུ་གཏོགས་པའི་ཡུལ་དང་མཁར་མང་ཕོ་བཅོམ་སྟེ་བསྡུས་ནས། རྒྱ་རྗེ་ཧེའུ་འགྀ་ཝང་ཏེ་རྗེ་བློན་སྐྲག་སྟེ། ལོ་གཅྀག་ཅྀང་རྟག་དུ་དཔྱ་དར་ཡུག་ལྔ་ཁྲི་ཕུལ་ཏེ། རྒྱ་དཔྱའ་འཇལ་དུ་བཅུག་གོ །དེའི་འོག་དུ། རྒྱ་རྗེ་ཡབ་ཧེའུ་འྀག་ཝང་དེ་གྲོངས་སྟེ། རྒྱ་རྗེ་སྲས་འྭང་པེང་འྭང་རྒྱལ་བོར་ཞུགས་ནས། བོད་ལ་དཔྱའ་འཇལ་དུ་མ་རུང་སྟེ། བཙན་ཕོ་ཐུགས་སྙུང་བའྀ་ཚེ། ངན་ལམ་ཀླུ་ཁོང་གིས། རྒྱ་ཡུལ་གྱྀ་ཐིལད། རྒྱ་རྗེའི་ཕོ་བྲང་ཀེང་ཤིར། བོད་གྱྀས་དམག་དྲང་བའྀ་བཀའ་གྲོས་གྱྀ་མགོ་ཆེན་ཕོ་གསོལད་ནས་ཀེང་ཤིར་དྲང་བའྀ་དམག་དཔོན་ཆེན་ཕོར། ཞང་མཆིམས་རྒྱལ་ཟྀགས་ཤུ་ཐེང་དང་། བློན་སྟག་སྒྲ་ཀླུ་ཁོང་གཉིས། བཀའ་སྩལད་ཏེ། ཀེང་ཤྀར་དྲངས་ནས། ཅིའུ་ཅྀར་གྱི་རབ་ངོགས་སུ་རྒྱ་དང་ཐབ་མོ་ཆེན་ཕོ་བྱས་ཏེ། བོད་གྱིས་གཡུལ་བཟློག་ནས། རྒྱ་མང་བོ་བཏུངས་པས། རྒྱ་རྗེ་ཀྭང་པེང་ཝང་ཡང་། ཀེང་ཤྀའི་མཁར་ནས་ཕྱུང་སྟེའ་སྴེམ་ཅིའུར་བྲོས་ནས། ཀེང་ཤྀ་ཕབ་སྟེ། 20ཞེས་དང་།《ཐང་ཡིག་རྙིང་མ》ལས་ཀྱང་། ཀོང་ཏེའི་ཁྲི་ལོ་དང་པོའི་ཟླ་དགུ་བར། བྷོད་དམག་གིས་ཅིན་ཀྲིག་བཟུང་། ཟླ་བཅུ་བར་བྷོད་དམག་པཱིན་ཀྲིག་ལ་དྲངས། ཧྥིན་ཐེན་ཞན་ཡང་བཅོམས། དེར་གོང་མས་ཀྲུང་ཧྲུའུ་ལིན་གྱི་ཐབས་ཡོད་པ་ཀོ་ཙི་དབྱི་བྱ་བ་ནུབ་ཕྱོགས་སུ་བྷོད་དམག་འགོག་པར་མངགས། བྷོད་ཀྱིས་འ་ཞ་དང་ཏང་ཞང་གི་འཇང་བ་བསྡོམས་པས་དམག་ཁྲི་ཚོ་ཉི་ཤུ་ལྷག་ཁྲིད་དེ། ལུང་ཀོང་ཏུའུ་ནས་ཤར་ཕྱོགས་སུ་རྒོལ་བར་འོངས། ཀོ་ཙི་དབྱི་ཡིས་དམག་ཕྱིར་དྲངས། གོང་མའང་ཧྲན་ཀྲིག་ཏུ་ཕེབས། རྒྱལ་ས་ཤོར། བྷོད་དུ་མགོ་བཏགས་པའི་དམག་དཔོན་ཀོ་ཧོས་བྱ་བས་བྷོད་དམག་ཁྲིད་དེ་ཧྲང་ཏུའུ་མཁར་དུ་སླེབས། བྷོད་ཀྱི་དམག་དཔོན་ཆེན་པོ་སྟག་སྒྲ་ཀླུ་ཀོང་སོགས་ཀྱིས་པཱིན་ཀྲིག་གི་སྲས་ཀོང་ཝུའུ་ཝང་ལིས་ཁྲིན་ཧོན་བྱ་བ་གོང་མར་བསྐོས། ལོ་རྟགས་བཙུགས། བཙོན་མ་རྣམས་བཙོན་ཐར་གཏོང་རྒྱུའི་བཀའ་ཕབ། དཔོན་རིགས་རྣམས་བསྐོ་འཇོག་བྱས།21 ཞེས་པ་ལྟར། སྟག་གི་ལོ་སྟེ་སྤྱི་ལོ་༧༦༣ལོར་བོད་ཀྱི་དམག་དཔོན་ཞང་མཆིམས་རྒྱལ་གཟིགས་དང་བློན་སྟག་སྒྲ་ཀླུ་ཀོང་། ཞང་སྟོན་བཙན་ལ་སོགས་པས་འ་ཞ་དང་སྟོང་ཆང་( སྤྱང)གི་དམག་མི་ཁྲི་ཉི་ཤུ་ཡོད་པའི་དཔུང་ཆེན་དྲངས་ཏེ་ཀེང་ཤྀ་སྟེ་ཐང་གི་རྒྱལ་ས་ཅིང་ཧྲི(京师)བླངས་པས། གོང་མ་ཏའེ་ཙུང་(代宗)ཡང་ཕོ་བྲང་བསྐྱུར་ནས་སྴེམ་ཅིའུ་སྟེ་ཧྲན་ཀྲིག(陕州)ཕྱོགས་སུ་བྲོས་བྱོལ་དུ་ཕེབས་དགོས་བྱུང་། སྐབས་དེར་བོད་དམག་གི་འཐབ་རྩལ་དང་གོ་མཚོན་སོགས་འགྲན་ཟླ་བྲལ་བ་དང་། བློན་སྟག་སྒྲ་ཀླུ་ཀོང་སོགས་དམག་ཇུས་ལ་ཤིན་ཏུ་མཁས་ཤིང་བྱང་ཆུབ་པས། ཐང་གི་དམག་སྤྱི་ཆེན་པོ་ཀོ་ཙི་དབྱིས་ཀྱང་འགོག་མ་ཐུབ་པས། བོད་དམག་གིས་ཐང་གི་རྒྱལ་ས་བླངས་ཤིང་། གོང་མ་གསར་དུ་བསྐོས་པ་དང་ལོ་རྟགས་ཀྱང་གསར་དུ་བཙུགས་པ་རེད།
ཐེངས་འདིར་བོད་ཀྱིས་དཔུང་ཆེན་དྲངས་ཏེ་ཐང་གི་རྒྱལ་སར་རྒོལ་དོན་ནི《ཐང་ཡིག》«ཏུ་གསལ་བོར་མ་འཁོད་ཀྱང《ཞོལ་རྡོ་རིང་གི་ཡི་གེ》དང《དོན་ཆེན་གནད་བསྡུས་ཀྱི་ལོ་ཚིགས》གཉིས་སུ་གསལ་བ་ལྟར། སྔར་ཐང་གིས་བོད་ དོན་ལ་ལོ་རེར་དར་ཡུག་ཁྲི་ལྔ་རེའི་ཁྲལ་འབུལ་དགོས་པ་དེ་གོང་མ་གསར་བ་ཝང་པེང་ཝང་སྟེ་ཐང་ཏའེ་ཙུང་(广平王:唐代宗)གིས་འབུལ་དུ་མ་ཉན་པས་རྐྱེན་དེ་ལ་བརྟེན་ནས་སྤུ་རྒྱལ་བཙན་པོས་རང་གི་དམག་དོན་གྱི་སྟོབས་ཤུགས་དེ་ཤར་ཕྱོགས་ཙི་ནའི་ཡུལ་ལ་ཐེངས་ཤིང་ངོམ་པའོ།།
《དེབ་ཐེར་སྔོན་པོ》ལས། མེ་ཕོ་སྤྲེའུ་ལ་ཧེན་ཛུང་གི་བུ་གསུམ་པ་ཛུང་ཛུང་རྒྱལ་སར་བཏོན། ལོ་བདུན་རྒྱལ་བོ་བྱས་ནས་དགུང་ལོ་ལྔ་བཅུ་ང་གཉིས་པ་ཆུ་ཕོ་སྟག་ལ་འདས། ལོ་དེ་ལ་ཛུང་ཛུང་གི་བུ་ཆེ་བ་ཐའེ་ཛུང་རྒྱལ་སར་བཏོན། དེའི་རྟིང་ལོ་བོད་ཀྱི་དམག་བྱུང་བས་ཤིན་ཅུར་བྲོས། བོད་རྣམས་ཀྱིས་རྒྱའི་བློན་པོ་ཀོའུ་ཧི་རྒྱལ་སར་བསྐོས་ན་ཡང་། རིང་བོར་མ་ལོན་པར་ཐའེ་ཛུང་རྒྱལ་བོས་དེ་བསད། 22ཅེས་གསུངས་ཡོད།
དེ་ནས་ཇན་ཀྲུང་ཁྲི་ལོ་བཞི་བ་སྟེ་སྤྱི་ལོ་༧༨༣ལོར་སྤུ་རྒྱལ་དང་ཐང་རྒྱལ་རབས་བར་ས་མཚམས་འབྱེད་དུས། “བྷོད་ཀྱི་ས་མཚམས་ནི། ལན་ཀྲིག་དང་། ཝེ་ཀྲིག ཡོན་ཀྲིག ཧོས་ཀྲིག་བར་དང་། ནུབ་ཏུ་ལིན་ཐའོ། ཤར་ཕྱོགས་སུ་ཁྲིན་ཀྲིག་བར། ཅན་ནན་ནུབ་མཐའི་མོ་ཞེ་ཡུལ་གྱི་མན་པ་རྣམས་དང་། ཏ་ཏུའུ་གཙང་བོའི་ནུབ་ལྷོའི་རྒྱུད་དེ། འདི་རྣམས་བྷོད་ཀྱི་ས་མཚམས་ཡིན་པ་”23དང་། “ཐང་གི་ས་མཚམས་ནི། ཅིན་ཀྲིག་ནུབ་ཕྱོགས་སུ་ཐན་ཀྲིན་ཞའི་ནུབ་འགག་བར་དང་། ལུང་ཀྲིག་གི་ནུབ་ཕྱོགས་ནས་ཆིན་ཧྲོས་ཞན་བར། ཧྥིན་ཀྲིག་གི་ནུབ་ཕྱོགས་ནས་ཐུང་ཀུའུ་ཞན་བར། ཅན་ནན་གྱི་ཞིས་ཧྲན་ནས་ཏ་ཏུའུ་གཙང་བོའི་ཤར་ཕྱོགས་བར།”24ཐང་གི་ས་མཚམས་སུ་བྱས་འདུག་ཅིང་། བོད་ཀྱི་ས་མཚམས་སུ་ཁེལ་བའི་ལན་ཀྲིག་དང་ཝེ་ཀྲིག ཡོན་ཀྲིག ཧོས་ཀྲིག་བཅས་ནི་ད་ལྟའི་ཀན་སུའུ་ཞིང་ཆེན་གྱི་ཤར་རྒྱུད་དུ་ཡོད་པ་དང་། ཁྲིན་ཀྲིག་ཀྱང་ཀན་སུའུ་ཡི་ཐེན་ཧྲོས་རྒྱུད་དུ་ཡོད་ཅིང་། ཅན་ནན་ནི་ཟི་ཁྲོན་ཞིང་ཆེན་གྱི་ཁྲིན་ཏུའུ་ཡི་ནུབ་ཕྱོགས་སུ་མཆིས་པ་དང་། ཏ་ཏུའུ་གཙང་བོ་ཡང་ཟི་ཁྲོན་གྱི་ནུབ་རྒྱུད་དུ་འབབ་པས། འདི་དུས་མཁར་ལྕགས་རྩེ་ཡང་སྔར་བཞིན་བོད་ཀྱི་དབང་སྒྱུར་མངའ་ཁོངས་སུ་གནས་པ་ནི་སྨོས་མ་དགོས་པ་ཞིག་རེད།
དེ་ནས་ལོ་ངོ་བཞི་བཅུ་ཙམ་གྱི་རིང་ལ། ཐང་གི་རྒྱལ་ས་ཁྲང་ཨན་དང་དེའི་ཉེ་འཁོར་གྱི་ཡུལ་གྲུ་ཁག་ནས་ཐང་བོད་གཉིས་བར་རེས་ཕམ་རེས་རྒྱལ་གྱི་གཡུལ་འགྱེད་མང་དུ་བྱུང་ཞིང་། རིམ་གྱིས་ཐང་གི་སྟོབས་ཤུགས་ཀྱང་ཇེ་ཆེར་གྱུར་པས། བོད་ཀྱིས་ཀྱང་ཡིད་ཚིམས་པའི་རྒྱལ་ཁ་ཞིག་ལེན་མ་ཐུབ་པ་འདྲ། རྒྱའི་ལོ་རྒྱུས་སྨྲ་བ་སྐུ་ཞབས་ཧྥན་བིན་ལན་(范文澜)གྱིས། ཐང་རྒྱལ་རབས་ཉམས་རུལ་དུ་གྱུར་པ་དང་བོད་ལ་སྟོབས་ཤུག་ག་ཚོད་ཡོད་པའི་རྟགས་ཚང་མ་ནི་བསྟན་ཟིན་ཅིང་། སྟོབས་འབྱོར་དར་བའི་རྩེར་སོན་པའི་བོད་ཀྱིས་ཉམས་རྒུད་དུ་གྱུར་བའི་ཐང་རྒྱལ་རབས་རྨེག་མེད་དུའང་གཏོང་མི་ཐུབ་པར་ངེས་25ཞེས་བཤད་པ་ནི་ཤིན་ཏུ་མད་པར་སྣང་ངོ་།།
《དབོན་ཞང་རྡོ་རིང་གི་ཡི་གེ》ལས། བོད་ཆེན་པོའི་ལོའི་མྱིང་ནྀ་སྐྱིད་རྟག་ལོ་བདུན། །རྒྱ་ཆེན་པོའི་ལོའི་མྱིང་ནྀ། །ཅང་ཀེང་ལོ་དང་པོ་ལྕགས་མོ་གླང་གྀ་ལོའི་དགུན་སླ་ར་བ་ཚེས་བཅུ་ལ། དཀྱྀལ་འཁོར་ལ་འཛེགས་ནས། །རྒྱ་ཡིས་གཙྀགས་བཟུང་ངོ།།26ཞེས་འབྱུང་བ་བཞིན། སྐྱིད་རྟག་ལོ་བདུན་པ་སྟེ་སྤྱི་ལོ་༨༢༡ལོར་ཡང་བསྐྱར་བོད་དང་ཐང་རྒྱལ་རབས་བར་འཇལ་དུམ་ཆེན་པོ་མཛད་དེ་བཀའ་གཙིགས་བཅས་ཤིང་། བཀའ་གཙིགས་ཀྱི་ཡི་གེ་རྡོ་རིང་ལ་བྲིས་ཏེ་ས་མཚམས་དང་རང་རང་གི་རྒྱལ་སའམ་དེའི་ཉེ་འདབས་སུ་བསླངས། ས་མཚམས་ཀྱི་སྐོར་ལ་“ད་ལྟར་དུ་མངའ་བའི་ཡུལ་དང་མཚམས་སྲུང་ཞིང་དེའི་ཤར་ཕྱོགས་ཐམས་ཅད་ནི་རྒྱ་ཆེན་པོའི་ཡུལ། ནུབ་ཕྱོགས་ཐམས་ཅད་ནི་ཡང་དག་པར་བོད་ཆེན་པོའི་ཡུལ་ཏེ།”27 ཞེས་དང་། “ཙེང་ཤུ་ཧྱན་དུ་བོད་དང་ཕྲད་པ་ཡན་ཅད་ནྀ་བོད་ཀྱིས་ཕུ་དུད་བྱ་སྟེ།”28ཞེས་གསལ་བ་ལྟར་ན། སྔར་ཆིན་ཧྲོས་(清水)སུ་ས་མཚམས་བཅད་པ་དེ་ལ་འགྱུར་ལྡོག་ཆེན་པོ་ནི་མ་བྱུང་བས་རྡོ་རིང་སྟེང་ས་མཚམས་སྐོར་གསལ་བོར་མ་བཀོད་པར་ངེས། དེས་ན་བོད་ཆེན་པོའི་མངའ་ཐང་དེ་ཧྲའན་ཞིའི་ལོང་ཧྲན(陇山)བར་དུ་རྒྱ་བསྐྱེད་པས་མཁར་ལྕགས་རྩེ་ལ་སྔར་ལྟར་གྱི་བེད་སྤྱོད་ཆེན་པོ་མེད་པས་དེའི་དམག་དོན་སྟེང་གི་གོ་ས་མར་ཉམས་ན་ཡང་།འགྲིམ་འགྲུལ་སྟེང་གི་གོ་ས་ཕལ་ཆེར་རང་འཇགས་སུ་གནས་ཏེ། དུས་རབས་དགུ་བའི་དུས་དཀྱིལ་ཏེ་བོད་བཙན་པོའི་རྒྱལ་ཁབ་མ་འཇིག་བར་དུ་གནས་སོ།།
ལུང་ཁུངས།
1/3/5/8/16/18/དབང་རྒྱལ་དང་བསོད་ནམས་སྐྱིད་གཉིས་ཀྱིས་བསྒྱུར་ཅིང་བཀྲལ། 《ཏུན་ཧོང་ནས་ཐོན་པའི་བོད་ཀྱི་ལོ་རྒྱུས་ཡིག་ཆ》ཤ་28.26.26.28.30.32 མི་རིགས་དཔེ་སྐྲུན་ཁང་།
2/4/6/7/9/10/11/12/13/14/17/20/22/23དོན་གྲུབ་རྒྱལ་དང་ཁྲིན་ཆིན་དབྱིན་གཉིས་ཀྱིས་བསྒྱུར།»ཐང་ཡིག་གསར་རྙིང་ལས་བྱུང་བའི་བོད་ཆེན་པོའི་སྲིད་ལུགས«ཤ161.160.178.179.52.53.52.53.179.53.179.54.55.55.182.183.184.210.209.210 མཚོ་སྔོན་མི་རིགས་དཔེ་སྐྲུན་ཁང་།
15 འཇམ་དབྱངས་དར་རྒྱས་ཀྱིས་བསྒྱུར། «རྒྱའི་ཡིག་ཚང་དུ་འཁོད་པའི་བོད་དང་འབྲེལ་བའི་ལོ་རྒྱུས«དེབ་དང་པོ། ཤ་136. ཀྲུང་གོའི་བོད་རིག་པ་དཔེ་སྐྲུན་ཁང་།
19/25/26/27བསོད་ནམས་སྐྱིད་ཀྱིས་མཆན་འགྲེལ་བཀོད།»བོད་ཀྱི་རྡོ་རིང་ཡི་གེ་དང་དྲིལ་བུའི་ཁ་བྱང་«ཤ་66.67.32.24.24མི་རིགས་དཔེ་སྐྲུན་ཁང་།
21 འགོས་ལོ་ཙཱ་བ་གཞོན་ནུ་དཔལ།» དེབ་ཐེར་སྔོན་པོ་«ཤ་77
སི་ཁྲོན་མི་རིགས་དཔེ་སྐྲུན་ཁང་།
24 གཉའ་གོང་དཀོན་མཆོག་ཚེ་བརྟན།»དབོན་ཞང་རྡོ་རིང་དང་ཐང་བོད་བར་གྱི་འབྲེལ་བ་«ཡི་ཤོག་ངོས་111པར་»ཀྲུུང་གོའི་ལོ་རྒྱུས་ཆེན་མོའི་«ལུང་དྲངས་པ་ལ་གསལ། ཀན་སུའུ་མི་རིགས་དཔེ་སྐྲུན་ཁང་།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/debate/27152.html


c: text/html

text:
འཕྲིན་གསར་སྡེ་ཚན།
ཕྱི་ལོ་ ༢༠༡༨ ཟླ་ ༦ ཚེས་ ༡༣ ཉིན་གྱི་སྔ་དྲོ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་ལི་ཐུ་ཝི་ནི་ཡའི་ Lithuania རྒྱལ་ས་ཝིལ་ན་སི་ Vilnius ནང་རྟེན་གཞི་བྱས་པའི་ཝིལ་ན་སི་གཙུག་ལག་སློབ་གཉེར་ཁང་ University of Vilnius དུ་སློབ་ཕྲུག་དང་མང་ཚོགས་ལ་དེང་དུས་ཤེས་
ཕྱི་ལོ་ ༢༠༡༨ ཟླ་ ༦ ཚེས་ ༡༢ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཡུ་རོབ་གླིང་ཆེན་ནང་གི་བྷལ་ཊིག་ Baltic མངའ་ཁུལ་ཡིན་པ་ལི་ཐུ་ཝེ་ནི་ཡའི་ Lithuania རྒྱལ་ས་ཝིལ་ན་སིར་ Vilnius ༸ཞབས་སོར་བདེ་བར་འཁོད་ཡོད་པ་རེད། དེ་ཡང་༸གོང་ས་མཆོག་ཝིལ་ན་སིར་གནམ་ཐང་དུ་
ཕྱི་ལོ་༢༠༡༨ ཟླ་ ༦ ཚེས་ ༨ ཉིན་གསུམ་རིང་གི་བོད་རིགས་གཞོན་སྐྱེས་རྣམས་ལ་སློབ་དཔོན་ཞི་བ་ལྷས་མཛད་པའི་བྱང་ཆུབ་སེམས་དཔའི་སྤྱོད་པ་ལ་འཇུག་པའི་གསུང་ཆོས་གནང་སྒོ་མཇུག་སྒྲིལ་བ་དང་ལྷན་སེམས་བསྐྱེད་ཀྱི་སྡོམ་པ་འབོག་ཆོག་དང་། འཇམ་དབྱངས་དཀར་པོའི་རྗེས་གནང་བཀའ་དྲིན་སྩལ་ཡོད་པ་
ཕྱི་ལོ་༢༠༡༨ ཟླ་ ༦ ཚེས་ ༧ ཉིན་གྱི་སྔ་དྲོ་ཆུ་ཚོད་ ༩།༠༠ ཙམ་ལ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཐེག་ཆེན་ཆོས་གླིང་གཙུག་ལག་ཁང་དུ་ཆིབས་བསྒྱུར་གྱིས་བོད་རིགས་གཞོན་སྐྱེས་གཙོས་དད་ལྡན་ཆོས་ཞུ་བ་སེར་སྐྱ་མི་མང་༩༠༠༠ བརྒལ་བར་སློབ་དཔོན་ཞི་བ་ལྷས་མཛད་པའི་བྱང་ཆུབ་སེམས་
ཕྱི་ལོ་༢༠༡༨ ཟླ་ ༦ ཚེས་ ༦ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་རྡ་ས་ནང་ཆོས་ངོ་སྤྲོད་ཚོགས་ཆུང་ནས་ཇི་ལྟར་གསོལ་བ་བཏབ་པ་བཞིན་ཐེག་ཆེན་ཆོས་གླིང་གཙུག་ལག་ཁང་དུ་རྒྱལ་ཁབ་ཁག་ ༦༥ ནས་ཕེབས་པའི་སློབ་ཕྲུག་གཙོས་སེར་སྐྱ་མི་མང་༩༠༠༠ བརྒལ་བར་སློབ་དཔོན་ཞི་བ་ལྷས་མཛད་་
ཕྱི་ལོ་༢༠༡༨ ཟླ་ ༦ ཚེས་ ༦ ནས་༨ བར་༸གོང་ས་མཆོག་གིས་རྡ་ས་ནང་ཆོས་ངོ་སྤྲོད་ཚོགས་ཆུང་ནས་ཇི་ལྟར་གསོལ་བ་བཏབ་པ་བཞིན་ཐེག་ཆེན་ཆོས་གླིང་གཙུག་ལག་ཁང་དུ་བྱང་ཆུབ་སེམས་དཔའི་སྤྱོད་པ་ལ་འཇུག་པའི་བཀའ་ཆོས་གནང་རྒྱུ་ཡིན་པ་དེ་བཞིན་དྲ་ཐོག་ཐད་གཏོང་ཞུ་རྒྱུ།
ཕྱི་ལོ་ ༢༠༡༨ ཟླ་ ༦ ཚེས་ ༢ ཉིན་གྱི་སྔ་དྲོ་ཆུ་ཚོད་ ༩།༣༠ ཙམ་ལ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་ཧི་མ་ཅལ་མངའ་སྡེའི་ (Himachal Pradesh) ཀང་ར་ (Kangra) རུ་རྟེན་གཞི་བྱས་པའི་ཧི་མ་ཅལ་ཨ་བྷེ་ཨ་བྷེ་(himachal.abhiabhi)ཞེས་པའི་གསར་ཁང་གིས་ཇི་ལྟར་གསོལ་འདེབས་
ཕྱི་ལོ་ ༢༠༡༨ ཟླ་ ༦ ཚེས་ ༡ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བཞུགས་སྒར་༸རྒྱལ་བའི་ཕོ་བྲང་ནང་དུ་ཨ་རིའི་ཨེ་མོ་རི་མཐོ་སློབ་ (Emory University) ཀྱི་དགེ་ལས་སློབ་ཕྲུག་ཁག་གཅིག་དང་། ཨེ་མོ་རི་དང་བོད་ཀྱི་མཐུན་ཚོགས་ (Emory-Tibet Partnership) ཀྱི་ཚོགས་
ཕྱི་ལོ་ ༢༠༡༨ ཟླ་ ༥ ཚེས་ ༣༠ ཉིན་གྱི་སྔ་དྲོ་ཆུ་ཚོད་༡༠།༣༠ ཙམ་ལ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་རྡ་རམ་ས་ལའི་ཐེག་ཆེན་ཆོས་གླིང་གཙུག་ལག་ཁང་གི་གསུང་ཆོས་ར་བར་རྒྱལ་སྤྱིའི་དབུ་མའི་ལམ་གྱི་ཚོགས་ཆེན་ཐེངས་དང་པོར་ཕེབས་པའི་ཚོགས་མི་རྣམས་དང་། གཞན་ཡང་། བོད་ནས་
ཕྱི་ལོ་༢༠༡༧ ཟླ་ ༥ ཚེས་ ༢༡ ཉིན་གྱི་ཞོགས་པ་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་རྡ་རམ་ས་ལའི་ཕོ་བྲང་དུ་རྒྱ་གར་བ་ཁག་ཅིག་ལ་མཇལ་ཁ་དང་རྒྱ་གར་གྱི་གནའ་བོའི་རིག་གཞུང་གིས་འཛམ་གླིང་ལ་ཞབས་འདེགས་སྒྲུབ་ཐུབ་པས་རྒྱ་གར་གྱི་གཞོན་སྐྱེས་ཚོས་དེ་ལ་སློབ་སྦྱོང་གིས་ཆོས་དང་
ཁྱེད་རང་ཚོ་བོད་ཀྱི་ལོ་རྒྱུས་ནང་དཀའ་ངལ་ཆེན་པོ་ཞིག་འཕྲད་ནས་བོད་མི་རིགས་རིག་གཞུང་དང་བཅས་པ་གནས་དང་མ་གནས་ཟེར་བའི་དུས་ཚོད་ཅིག་ལ་ང་ཚོས་མི་ཚེ་བསྐྱལ་ཡོད། བོད་བསྟན་སྲིད་ཀྱི་ཞབས་འདེགས་བསྒྲུབ་རྒྱུར་ང་ཚོའི་མི་རབས་འདིས་གང་ལ་གང་འཚམ་བྱས་ཡོད་ཅེས་ངོས་ནས་རྟག་པར་རྗོད་ཀྱི་ཡོད
ཕྱི་ལོ་ ༢༠༡༨ཟླ་ ༥ ཚེས་ ༡༩ ཉིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་བཞུགས་སྒར་རྡ་རམ་ས་ལའི་ཐེག་ཆེན་ཆོས་གླིང་གཙུག་ལག་ཁང་གི་གསུང་ཆོས་ར་བར་ཨེ་ཤ་ཡ་དང་ནུབ་ཕྱོགས། ཡུ་རོབ་བཅས་སུ་ཡོད་པའི་རྒྱལ་ཁབ་ ༤༥ ལྷག་ནས་ཕེབས་པའི་མི་གྲངས་ ༡༠༠༠ བརྒལ་བར་བཀའ་སློབ་གསུང་བཤད་དང་

robotstxt: allowed

filter: keep


text:
ཅིང་གསར་ཚགས་པར་ཁང་ནས་འབྱོར་བའི་འཕྲིན་གསར། ༢༠༡༥ ལོའི་དངོས་གཞིའི་སློབ་མ་དང་ཞིབ་འཇུག་སློབ་མ་ནས་འགོ་བརྩམས་ཏེ། ཆིན་ཧྭ་སློབ་ཆེན་གྱིས་སློབ་མའི་སྐར་འབྲས་རེའུ་མིག་སྟེང་གི་སྐར་འབྲས་དེ་སྔར་གྱི་བརྒྱ་ཆའི་ལུགས་ལྟར་མི་འགོད་པར། A,B,C,D སོགས་ཚད་རིམ ༡༢ ལ་བགར་ནས་འགོད་རྒྱུ་ཡིན་པ་རེད། ཤེས་གསལ་ལྟར་ན། ཆིན་ཧྭ་སློབ་ཆེན་གྱིས་དུས་ཡུན་ལོ་ངོ་ལྔའི་རིང་ཞིབ་འཇུག་དང་བརྟག་དཔྱད་བྱས་པ་བརྒྱུད་ནས། སློབ་མའི་ཆུ་ཚད་ཕྱོགས་ཡོངས་ནས་གོང་འཕེལ་དུ་གཏོང་བའི་ཐད་དུ་སྦྱོང་ཚན་ཚད་འཇལ་མ་ལག་ཇུས་གཞི་གསར་བ་བཏོན་པ་དང་། ད་ལྟ་ཇུས་གཞི་དེ་སློབ་གྲྭའི་ཨུ་ཡོན་ཁང་ནས་ཆོག་མཆན་ཐོབ་པ་མ་ཟད། ཟླ ༥ བའི་ཚེས་ ༡༥ ཉིན་དངོས་སུ་ཁྱབ་བསྒྲགས་བྱས་འདུག
སློབ་སྐབས་རེ་རེའི་ནང་སློབ་མས་བསླབ་ཚན་གཅིག་རེ་བདམས་ཆོག་པ་དང་། སྐར་འབྲས་ལ་ཚད་ལོངས་དང་མ་ལོངས་པའི་ཁྱད་ལས་མི་འདུག
ཆིན་ཧྭ་སློབ་ཆེན་གྱི་སློབ་སྟོན་ཁང་གི་འགོ་ཁྲིད་ཀྲུན་ལིས་ཀྱིས་ངོ་སྤྲོད་བྱས་པ་ལྟར་ན། སྐར་འབྲས་ལམ་ལུགས་བསྒྱུར་བཅོས་བྱས་པ་ནས་བཟུང་། སློབ་མའི་སྐར་འབྲས་དེ་“A+,A,A-,B+,B,B-,C+,C,C-,D+,D,F”ཡི་རྣམ་པ་ལྟར་འགོད་རྒྱུ་ཡིན་པ་དང་། དེའི་ནང A+ ནི་ཕུལ་བྱུང་གི་བསླབ་འབྲས་ཡིན་པ་སྟེ། དེ་ལས་སྦྱངས་ལ་བརྩོན་པའི་སློབ་མ་དག་གི་འདོད་པ་སྐོང་ཐུབ་ལ། དེ་ནི་སློབ་དུས་སྐར་འགོད ༤.༠ དང་མཚུངས་པ་རེད། F ནི་ཚད་མ་ལོངས་པའི་སྐར་འབྲས་ཡིན་པ་དང་། དེ་ལའང་མི་གྲངས་ཀྱི་བསྡུར་ཚད་ཀྱིས་ཚོད་འཛིན་བྱས་མི་འདུག གལ་ཏེ་སློབ་ཁྲིད་དགེ་རྒན་གྱིས་སྔར་གྱི་བརྒྱ་ཆའི་ལུགས་ལྟར་སྐར་འབྲས་བཀོད་ན། སྐར་འགོད་མ་ལག་ནས་ལྟོས་བཅས་ཀྱི་འགྲོ་ལུགས་ལྟར་ཚད་རིམ་ལམ་ལུགས་སུ་བསྒྱུར་སྲིད་པ་རེད། སློབ་མའི་སྔར་ལྟར་རང་ཉིད་ཀྱི་བསླབ་ཚན་སྐར་འབྲས་འཚོལ་བཤེར་བྱས་ཆོག་མོད། སྐར་འབྲས་དེ་ཕྱི་རོལ་གྱི་མིས་མཐོང་མི་ཐུབ་ཞེས་གསལ་བཤད་བྱས།
སློབ་སྐབས་རེ་རེའི་ནང་སློབ་མའི་བསླབ་ཚན་འདེམ་པའི་དུས་སུ། ཆེད་ལས་བསླབ་ཚན་དང་བསླབ་ཚན་གཙོ་བོ་ལས་གཞན་པའི་བསླབ་ཚན་གཅིག་བདམས་ཆོག་པ་དང་། དེའི་སྐར་འབྲས་ཀྱི་རྣམ་གྲངས་ལ་P(ཚད་ལོངས་པ)དང་F(ཚད་མ་ལོངས་པ)རིགས་གཉིས་ལས་མི་འགོད་པ་རེད། བསླབ་ཚན་འདེམ་པ་མི་རང་ངོས་ནས་རེ་འདུན་ཞུ་དགོས་པ་མ་ཟད་བསྒྱུར་བཅོས་བྱེད་མི་ཆོག་པ་གཏན་ལ་ཕབ་འདུག ཀྲུན་ལིས་ཀྱིས་མུ་མཐུད་དུ་གསུངས་རྒྱུར། སློབ་མས་རྒྱུགས་སྤྲོད་ལ་ཉེ་དུས་ད་བཟོད་བསླབ་ཚན་འདེམ་པ་སོགས་བྱེད་མི་ཆོག་པ་དང་། དེ་ལས་བསླབ་ཚན་གྱི་སྐར་འབྲས་ཀྱང་སློབ་དུས་སྐར་འབྲས་སུ་མི་འགོད་མི་སྲིད་ཅེས་བཤད།
སློབ་གླིང་དང་སྡེ་ཁག་སོ་སོས་རང་སའི་གནས་ཚུལ་ལྟར་རིགས་མི་མཚུངས་པའི་སློབ་དུས་སྐར་འབྲས་འདོན་སྤྲོད་བྱས་ཆོག ཞིབ་འཇུག་སློབ་མ་འོས་སྦྱོར་དང་གཟེངས་བསྟོད་བྱ་དགའི་དཔྱད་བསྡུར་གྱི་གོ་རིམ་ཁྲོད། སློབ་གྲྭས་གཅིག་གྱུར་གྱིས་ངེས་སྦྱོང་བསླབ་ཚན་དང་ངེས་སྦྱོང་དུས་བཀག་བསླབ་ཚན། བསླབ་ཚན་ཚང་མའི་སློབ་དུས་སྐར་འབྲས་ལ་སོགས་རྩིས་རྒྱག་པ་མ་ཟད། སློབ་གླིང་དང་སྡེ་ཁག་སོ་སོས་རང་ངོས་ཀྱི་དགོས་མཁོ་ལྟར་ཐོ་འགོད་ལྟེ་གནས་ལ་སློབ་མའི་སློབ་དུས་སྐར་འབྲས་ཀྱི་རིགས་འདོན་སྤྲོད་བྱེད་ཆོག་པ་རེད།
ཞིབ་འཇུག་སློབ་མ་འོས་སྦྱོར་བྱེད་པའི་བརྒྱུད་རིམ་ཁྲོད་དུ། ཨངརིམ་གྱི་མིང་ཐོ་ཕྱིར་སྒྲོག་མི་བྱེད་པར་ཨང་རིམ་གྱི ༡༠%། ༢༠%། ༤༠%། ༨༠% ལྟར་འདོན་སྤྲོད་བྱེད་པ་དང་། སློབ་གླིང་དང་སྡེ་ཁག་སོགས་ཀྱིས་ངོ་རྒྱུགས་ལེན་པ་སོགས་ཀྱི་ཐབས་ལམ་བརྒྱུད་ནས་སློབ་མའི་ཚན་རིག་ཞིབ་འཇུག་གི་ཐད་ཀྱི་མི་མངོན་པའི་ནུས་ཤུགས་དང་རྒྱུ་སྤུས་ཀྱི་ཐད་ལ་བརྟག་དཔྱད་ནན་མོ་བྱེད་དགོས་པ་གསུངས་འདུག
གྲོས་གཞི་འདོན་མཁན་གྱིས་བསྟན་དོན། ཐེངས་འདིའི་ལེགས་བཅོས་ཀྱིས་སློབ་མའི་ཐད་ནས་སྐར་འབྲས་ཐད་ལ་དོ་སྣང་བྱེད་ཚད་ཉུང་ཙམ་དུ་གཏོང་སྲིད་པ།
ཀྲུན་ལིས་ཀྱིས་བརྗོད་པ་ལྟར་ན། ཆེས་མཐའ་མཇུག་གི་གྲོས་གཞི་དེ་ཡང་ཆིན་ཧྭའི་དངོས་གཞིའི་སློབ་མའི་བསླབ་ཚན་ཨུ་ཡོན་ཚོགས་པས་བཏོན་པའི་ཡར་ཞུའི་གྲོས་གཞི་དང་ལེན་བྱས་ཡོད་པ་ཞིག་རེད། གྲོས་གཞི་འདོན་མཁན་གྱི་ཚོགས་མི་སྟེ ༢༠༡༤ ལོའི་དངོས་གཞི་སློབ་མ་རེན་ཙུ་ཡུས་ཀྱིས་བཤད་རྒྱུར། སྐར་འབྲས་བརྒྱ་ཆའི་ལམ་ལུགས་དེ་ལག་བསྟར་བྱེད་པའི་དུས་སུ། སློབ་མའི་ཁྲོད་སྐར་འབྲས་ཁོ་ན་གཙིགས་སུ་འཛིན་མཁན་མང་པ་དང་། སློབ་གྲོགས་མང་པོས་བསླབ་ཚན་མ་འདེམ་སྔོན་དུ། བསླབ་ཚན་གང་དག་ལས་སྐར་འབྲས་མཐོན་པོ་ལེན་སླ་བའི་གནས་ཚུལ་སོགས་གཞན་ནས་དྲིས་རྗེས་ད་བཟོད་བསླབ་ཚན་འདེམ་པ་ལས། རང་ཉིད་ཀྱི་དགའ་ཕྱོགས་ལྟར་འདེམ་གྱིན་མི་འདུག་པའི་གནས་ཚུལ་བཤད། ཡིན་ཡང་ཚད་རིམ་ལམ་ལུགས་ཀྱི་སྐར་འབྲས་འགོད་སྟངས་ལག་བསྟར་བྱས་རྗེས། སློབ་གྲོགས་ཚང་མས་སྐར་འབྲས་ཐད་ལ་དོ་སྣང་བྱེད་ཚད་ཉུང་ཙམ་དུ་འགྱུར་སྲིད་ལ། རང་ཉིད་ཀྱི་ལུས་སྟོབས་སེམས་ཤུགས་མང་ཆེ་ཤོས་དེའང་རང་ཉིད་ཀྱི་དགའ་ཕྱོགས་དང་མཐུན་པའི་ཚན་རིག་ཞིབ་འཇུག་དང་སྤྱི་ཚོགས་ལས་རིགས་སོགས་ཀྱི་ཐད་དུ་བཏོན་ཆོག་པའི་ཚུལ་བསྟན།


text:
མཚོ་སྔོན་གསར་འགྱུར་དྲ་བའི་འཕྲིན། ཟླ6 པའི་ཚེས11 ཉིན། གསར་འགོད་པས་ཞིང་ཆེན་དབང་པོ་སྐྱོན་ཅན་མཉམ་འབྲེལ་ལྷན་ཚོགས་ཀྱི་ནད་གསོ་པུའུ་ནས་རྒྱུས་ལོན་བྱུང་བ་ལྟར་ན། ཉེ་བའི་ལོ་རིང་ལ་རང་རེའི་ཞིང་ཆེན་གྱི་དབང་པོ་སྐྱོན་ཅན་བྱིས་པའི་བདེ་ཐང་སླར་གསོའི་ཞབས་ཞུར་འགན་སྲུང་ཆུ་ཚད་ཇེ་མཐོར་བཏང་ཞིང་། དབང་པོ་སྐྱོན་ཅན་གྱི་སྔོན་འགོག་ལས་དོན་ལ་ཤུགས་བསྣན་པས། དབང་པོ་སྐྱོན་ཅན་བྱིས་པའི་བདེ་ཐང་ལ་འགན་སྲུང་ལེགས་པོ་བྱས། ད་ལྟའི་བར་དུ་ཞིང་ཆེན་ཡོངས་ཀྱི་དབང་པོ་སྐྱོན་ཅན་གྱི་བྱིས་པ་བསྡོམས་པའི( ཐེངས)6146 ལ་སྨན་བཅོས་ནད་གསོའི་ཐད་ནས་ཞབས་འདེགས་ཞུས་ཡོད་པ་རེད།
རང་ཞིང་གིས་དབང་པོ་སྐྱོན་ཅན་སྔོན་འགོག་ཕྱོགས་བསྡུས་ཚོད་ལྟ་ཁུལ་གསར་སྐྲུན་བྱེད་པའི་ལས་དོན་ཧུར་ཐག་སྒོས་སྤེལ་ཞིང་། ཟི་ལིང་གྲོང་ཁྱེར་གྱི་གྲོང་བྱང་ཁུལ་དང་། ཟི་ལིང་གྲོང་ཁྱེར་གྱི་གྲོང་ནུབ་ཁུལ། ཟི་ལིང་གྲོང་ཁྱེར་གྱི་གྲོང་དབུས་ཁུལ་བཅས་ལ་རྒྱལ་ཡོངས་ཀྱི་དབང་པོ་སྐྱོན་ཅན་ཕྱོགས་བསྡུས་སྔོན་འགོག་ཚོད་ལྟ་ཁུལ་གྱི་ཚོད་ལྟ་བྱེད་གནས་སུ་གཏན་འཁེལ་བྱེད་པ་དང་། ཁུལ་རེ་རེའི་ལོ་ལྟར་འགྲོ་གྲོན་སྒོར་ཁྲི45.01དགོས་པའི་རེ་བ་ཞུ་གྲབས་འདུག་ལ། འདིས་རང་རེའི་ཞིང་ཆེན་གྱི་དབང་པོ་སྐྱོན་ཅན་ཕྱོགས་བསྡུས་སྔོན་འགོག་ཚོད་ལྟ་ཁུལ་གྱི་ཚོད་ལྟ་བྱེད་གནས་ཀྱི་བྱ་བའི་དོ་དམ་མ་ལག་དང་བྱ་བའི་སྒྲིག་སྲོལ་འཐུས་ཚང་དུ་བཏང་བ་མ་ཟད། འཕྲོད་བསྟེན་པུའུ་དང་ཀྲུང་གོའི་དབང་པོ་སྐྱོན་ཅན་གྱི་ལུས་གསོའི་མཐུན་ཚོགས་ཀྱིས་བཀོད་སྒྲིག་བྱས་པའི་ཀླད་པ་སྐྱོན་ཅན་གྱི་བྱིས་པ་ཁྲི་ལྷག་ལ་སྐོར་སྐྱོད་རྟོག་ཞིབ་ཀྱི་ལས་འགན་ཡང་འཁུར་ཡོད་པ་རེད།
གཞན་ཡང་། ཧུར་ཐག་གིས་མ་དངུལ་བརྩོན་ལེན་བྱས་ནས་ཞིང་ཆེན་ཡོངས་ཀྱི་ལོ་གཅིག་ནས་ལོ་བཅུ་དྲུག་བར་གྱི་དབུལ་ཕོངས་ཁྲག་སླའི་ནད་ཕོག་པའི་བྱིས་པ30ལ་རིན་མེད་དུས་ཡུན་ལོ་ལྔའི་ནང་འདྲེན་བྱེད་པའི་རྒྱུད་རྒྱུ་བསྐྱར་སྒྲིག་ཁྲག་དཀག་རྐྱེན་ཆ་བླུག་པའི་གསོ་བཅོས་མཁོ་འདོན་བྱེད་པ་དང་། ལོ་རེར་སྒོར་ཁྲི45ཡོད་ལ། བསྡོམས་པའི་སྒོར་ཁྲི225 ཡོད། ཞིང་ཆེན་ནོར་སྲིད་ཐིང་དང་། ཞིང་ཆེན་དམངས་སྲིད་ཐིང་། ཞིང་ཆེན་མི་ཤུགས་ཐོན་ཁུངས་དང་སྤྱི་ཚོགས་འགན་སྲུང་ཐིང་། ཞིང་ཆེན་སློབ་གསོ་ཐིང་བཅས་སྡེ་ཁག7ཡིས《མཚོ་སྔོན་ཞིང་ཆེན་དབང་པོ་སྐྱོན་ཅན་གྱི་གནད་འཁེལ་བདེ་ཐང་སླར་གསོ་ཞབས་ཞུའི་བྱ་སྤྱོད་ལག་བསྟར་ཇུས་གཞི( 2016 ལོ་ནས 2020 ལོ་བར)》མིང་རྟགས་ལྷན་འགོད་པར་འགྲེམས་བྱས་པ་དང་། དེའི་ནང་གཏན་འབེབས་ལྟར་ན། ཀླད་པ་སྐྱོན་ཅན་དང་། རིག་སྟོབས་བར་གེགས་སོགས་དབང་པོ་སྐྱོན་ཅན་གྱི་བྱིས་པར་རིན་མི་དགོས་པའི་རྒྱལ་ཁབ་རོགས་སྐྱོབ་ཀྱི་མི་རེར་ཟླ6 གི་སྒོར་ཁྲི1.2 ཀྱི་རྨང་གཞིའི་ཐོག་དང་། ཞིང་ཆེན་རིམ་པའི་སྲིད་གཞུང་གི་ཉོ་སྒྲུབ་ཞབས་ཞུ་རིན་མེད་ལུས་གསོའི་ཟླ10 ནས་སྒོར་ཁྲི2 བར་ཇེ་རིང་དུ་བཏང་།
ལོ་ཙཱ་བ། གཡང་སྐྱིད།


text:
སློབ་གྲྭ་ཁག་ཏུ་སློབ་སྦྱོང་ཡར་རྒྱས་བསྐུལ་འདེད་ཀྱི་ཆེད་དུ་རྒྱུགས་སྤྲོད་བྱེད་སྲོལ་ཡོད་པ་བཞིན་འདི་གའི་སློབ་གླིང་ལའང་ལོ་རེ་བཞིན་རྒྱུགས་སྤྲོད་བྱེད་ཀྱི་ཡོད་པ་རེད།
དེའང་གསོ་རིག་སྐོར་བྲིས་རྒྱུགས་དང་ངག་རྒྱུགས། དེ་བཞིན་དུ་བརྡ་དག སྙན་ངག རྩིས་རིག རྒྱུན་ཤེས། རྒྱལ་རབས། བལ་སྐད་དང་དབྱིན་སྐད་བཅས་ཡིན་པ་རེད།
དམིགས་བསལ་དུ་འདི་ལོར་རྒྱལ་རབས་དགེ་རྒན་ཚུལ་ཁྲིམས་རབ་བརྟན་ ལགས་ཀྱིས་ཡོངས་གྲགས་མིན་པའི་ཆེས་གནའ་བོའི་དུས་ཀྱི་སྨན་པ་མང་པོ་ཞིག་རྩལ་འདོན་བྱས་ཏེ་ངོ་སྤྲོད་བྱས་ཡོད་པ་སྟེ་དཔེར་ན་སྲིད་པ་ཡེ་སྨོན་རྒྱལ་པོའི་མཆོད་གནས་ཀྱི་སྨན་པ་སྨོན་བོན་ཡེ་སངས། སྲིད་པ་རྒན་རྒོན་གྱི་མཆོད་གནས་ཀྱི་སྨན་པ་ཕྱྭ་བོན་སྒམ་པོ། རྒྱལ་བུ་མཐིང་གེའི་མཆོད་གནས་ཀྱི་སྨན་པ་ལྡིས་པ་གྲ་རྣི། མིའུ་གདུང་དྲུག་གི་མཆོད་གནས་ཀྱི་སྨན་པ་དམུ་བོན་ཡེ་སྟོན། དེ་བཞིན་སྨན་པ་མུས་དཔལ་ཕྲོག་རོལ་དང། སྒམ་ལྷ་བོ་ལྷ་སྲས། གཙང་གཤེན་སྙལ་(སྙན་)ངག དམུ་ཙ་ཏྲ་ཧེ། གསེར་ཐོག་ལྕེ་འབྱམས། རྒྱ་ནག་ལེགས་ཏང་རྨང་པོ། སྤུ་རྒྱལ་ཨེ་ཤོ་ལེགས་ཀྱི་བློན་ཆེན་ཁུ་འཛི་ལྷ་བུ་མགོ་དཀར་སོགས་གསོ་རིག་དང་འབྲེལ་བའི་སྨན་པའི་མི་སྣ་དུ་མའི་ངོ་སྤྲོད་(བོད་གནའ་བོའི་གསོ་དཔྱད་མི་སྣ་ཁག་ཅིག་ངོ་སྤྲོད)ཅེས་པ་ཁོང་གིས་བྲིས་པའི་དཔྱད་རྩོམ་དེ་ཉིད་ལུང་རིག་ཟུང་གིས་སྒོ་ནས་འཆད་ཁྲིད་བྱས་ཡོད་པས་དེའི་སྐོར་ནས་རྒྱལ་རབས་ཡིག་ཚད་བཏངས།
དེ་ཡང་ཕྱི་ལོ་ ༢༠༡༨ ཟླ་ ༠༧ ཚེས ༠༥། ༠༧། ༠༨། ༠༩། ༡༠ བར་ཉིན་གྲངས་ལྔའི་རིང་ལ་གོང་གི་སློབ་ཚན་རྣམས་རྒྱུགས་སྤྲོད་ཕུལ་བའི་གནས་བསྡུས་སུ་ཁྱུང་ཐོག་རྒོད་ཀྱིས་ཕྱི་ལོ་ ༢༠༡༨ ཟླ་ ༠༧ ཚེས་ ༡༡ ཉིན་སྤེལ།


text:
མཚོ་སྔོན་གསར་འགྱུར་དྲ་བའི་འཕྲིན་ལྟར་ན།སྤྱི་ཟླ10པའི་ཚེས10ཉིན་གྱི་ཕྱི་དྲོ་ནས་ཚེས11ཉིན་བར། མཚོ་སྔོན་ཞིང་ཆེན་ཏང་སྲིད་འཐུས་ཚབ་ཚོགས་པ་ཀྲེ་ཅང་དུ་སོང་ནས་སློབ་སྦྱོང་དང་ལྟ་ཞིབ་བྱས། ཚེས10ཉིན་གྱི་ཕྱི་དྲོར། ཀྲེ་ཅང་དང་མཚོ་སྔོན་གཉིས་ཀྱིས་ཁ་གཏད་རོགས་སྐྱོར་བྱ་བའི་བཞུགས་མོལ་ཚོགས་འདུ་བསྡུས་པ་དང་། ཀྲེ་ཅང་ཞིང་ཆེན་གྱི་ཏང་ཨུའི་ཧྲུའུ་ཅི། ཀྲིག་ཅང་ཞིང་ཆེན་དམངས་འཐུས་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་ཀྲུའུ་རིན་ཁྲེ་ཅུན་གྱིས་ཚོགས་འདུར་འགོ་མཛིན་བྱས་པར་མ་ཟད་གཏམ་བཤད་གནང་། མཚོ་སྔོན་ཞིང་ཆེན་གྱི་ཏང་ཨུའི་ཧྲུའུ་ཅི། ཞིང་ཆེན་དམངས་འཐུས་ཚོགས་ཆེན་རྒྱུན་ལས་ཨུ་ཡོན་ལྷན་ཁང་གི་ཀྲུའུ་རིན་ཝང་ཅན་ཅོན་གྱིས་གཏམ་བཤད་གནང་ལ། ཀྲིག་ཅང་ཞིང་ཆེན་གྱི་ཏང་ཨུའི་ཧྲུའུ་ཅི་གཞོན་པ། ཧྲིན་ཀྲང་ཡོན་ཅཱ་ཅོན་དང་མཚོ་སྔོན་ཞིང་ཆེན་གྱི་ཏང་ཨུའི་ཧྲུའུ་ཅི་གཞོན་པ། ཧྲིན་ཀྲང་ལིག་ཉིང་གཉིས་ཀྱིས་ཞིང་ཆེན་གཉིས་ཀྱི་དཔལ་འབྱོར་སྤྱི་ཚོགས་འཕེལ་རྒྱས་དང་མཚོ་སྔོན་ལ་རོགས་སྐྱོར་བྱེད་པའི་བྱ་བའི་གནས་ཚུལ་ངོ་སྤྲོད་བྱས་པར་མ་ཟད། ཞིང་ཆེན་གཉིས་ཀྱི་མི་དམངས་སྲིད་གཞུང་བར་གྱི་འཐབ་ཇུས་མཉམ་ལས་སྒྲོམ་གཞི་གྲོས་མཐུན་བཀོད་པ་རེད།
ཁྲེ་ཅུན་གྱིས་མཚོ་སྔོན་ཞིང་ཆེན་གྱི་ཏང་སྲིད་འཐུས་ཚབ་ཚོགས་པ་ཀྲིག་ཅང་དུ་ལྟ་ཞིབ་བྱེད་པར་ཡོང་བར་དགའ་བསུ་ཞུས་པ་དང་། ཁོང་གིས་བཤད་རྒྱུར། ཉེ་བའི་ལོ་འགའི་རིང་ལ། མཚོ་སྔོན་ཞིང་ཆེན་གྱི་དཔལ་འབྱོར་སྤྱི་ཚོགས་འཕེལ་རྒྱས་ཐད་ནས་གྲུབ་འབྲས་གཡུར་དུ་ཟ་བ་བླངས་པ་དང་། བསམ་ཕྱོགས་བཟང་པོ་དང་ཉམས་མྱོང་མང་པོ་བསྡུ་གསོག་བྱས་ནས། ང་ཚོས་མཚོ་སྔོན་གྱི་རྒྱ་ཆེའི་ལས་བྱེད་པ་དང་མང་ཚོགས་ཀྱིས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མངག་བཅོལ་སེམས་སུ་བརྟན་པོར་འཛིན་པ་དང་། བབ་བསྟུན་མདུན་སྐྱོད་ཀྱིས“ཏན་ཏན་ཏིག་ཏིག་བཞི”ཡི་བླང་བྱ་གལ་ཆེན་ལག་བསྟར་བྱེད་པའི་ལྷག་བསམ་དང་ཁག་ཁུར། སྐྱེ་ཁམས་སྲུང་སྐྱོབ་བྱེད་པ་གཙོར་འཛིན་པ་དང་སྐྱེ་ཁམས་དཔལ་ཡོན་འདུ་ཤེས་རྒྱུན་འཁྱོངས་བྱེད་པར་བརྟེན་ནས་དཔལ་འབྱོར་སྤྱི་ཚོགས་འཕེལ་རྒྱས་ཀྱི་སྤྱི་ཡོངས་ལ་སྣེ་ཁྲིད་བྱེད་པའི་མིག་རྒྱ་དང་བསམ་ཕྱོགས། ཁྲིམས་ལྟར་ཆོས་ལུགས་ལས་དོན་དོ་དམ་ལ་ཤུགས་སྣོན་པ་དང་། མི་རིགས་ཆོས་ལུགས་འབྲེལ་བར་ཐག་གཅོད་ཡང་དག་བྱེད་པའི་ཉམས་མྱོང་དང་བྱེད་ཐབས་བཅས་ལ་སློབ་སྦྱོང་བྱེད་དགོས་ཟེར།
ཝང་ཅན་ཅོན་གྱིས་མཚོ་སྔོན་ཏང་ཨུ་དང་ཞིང་ཆེན་སྲིད་གཞུང་། ཞིང་ཆེན་ཡོངས་ཀྱི་རིགས་སོ་སོའི་མི་དམངས་ཀྱི་ཚབ་བྱས་ཏེ། ཀྲེ་ཅང་ཞིང་ཆེན་གྱིས་ལོ་ངོ་མང་པོའི་རིང་མཚོ་སྔོན་ལ་རོགས་སྐྱོར་ཆེན་པོ་བྱས་པར་སེམས་སྟེང་ནས་བཀའ་དྲིན་ཞུས་པ་དང་། ཁོང་གིས་བཤད་རྒྱུར། ཀྲེ་ཅང་ཞིང་ཆེན་ཏང་ཨུ་དང་ཞིང་ཆེན་སྲིད་གཞུང་ཏང་དང་རྒྱལ་ཁབ་འཐབ་ཇུས་ཀྱི་སྤྱི་ཡོངས་ཀྱི་མཐོ་ཚད་དུ་འགྲེང་ནས། མཚོ་སྔོན་ལ་ཁ་གཏད་རོགས་སྐྱོར་བྱེད་རྒྱུ་དེ་ཆབ་སྲིད་ཀྱི་འགན་འཁྲི་གལ་ཆེན་དུ་བརྩི་བ་དང་། ལངས་གནས་མཐོ་ཞིང་སྤེལ་ཤུགས་ཆེ་ལ། གྲུབ་འབྲས་བཟང་པོ་བླངས་ནས། མཚོ་སྔོན་ལྷག་པར་དུ་མཚོ་ནུབ་ཁུལ་ཀྱི་འཕེལ་རྒྱས་ཐད་སྒུལ་ཤུགས་དང་གསོན་ཤུགས་གསར་པ་བསྣན་པ་དང་། མཚོ་སྔོན་གྱི་རིགས་སོ་སོའི་མང་ཚོགས་ཀྱི་ཐོབ་ཚོར་མཐོར་འདེགས་བཏང་། དེས་ཀྲེ་ཅང་ཞིང་ཆེན་ཏང་ཨུ་དང་ཞིང་ཆེན་སྲིད་གཞུང་གིས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་ཁ་གཏད་རོགས་སྐྱོར་ཐད་ཀྱི་བླང་བྱ་གལ་ཆེན་ལག་ལེན་མཐར་ཕྱིན་བྱེད་པའི་ཆབ་སྲིད་རང་རྟོགས་དང་ཆབ་སྲིད་ཀྱི་འགན་འཁྲི། ཆབ་སྲིད་གྲུབ་འབྲས་མཚོན་པར་བྱས་ཡོད་ལ། ཀྲེ་ཅང་ཞིང་ཆེན་གྱིས་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མཆན་བཀོད་མཛུབ་སྟོན་གལ་ཆེན་གྱི་དགོངས་དོན་ལག་ལེན་མཐར་ཕྱིན་བྱེད་པའི་ཆབ་སྲིད་ལངས་གནས་དང་། འཕེལ་རྒྱས་ཀྱི་འདུ་ཤེས་གསར་པ་དངོས་འབེབས་བྱེད་པའི་བྱེད་ཐབས་གསར་པ། བཅོས་བསྒྱུར་སྒོ་འབྱེད་གཏིང་ཟབ་ཏུ་སྤེལ་བའི་བྱེད་ཐབས་བཟང་པོ། སྐྱེ་ཁམས་ཁོར་ཡུག་སྲུང་སྐྱོབ་བྱེད་པའི་ཉམས་མྱོང་གསོན་པོ། དམངས་ཚིས་ལེགས་བསྒྱུར་ལ་འགན་སྲུང་བྱེད་པའི་ལག་ལེན་དངོས་བཅས་ལ་བརྟེན་ནས་མཚོ་སྔོན་ལ་སྐུལ་སློང་བྱེད་ཀྱིན་ཡོད་པ་དང་། ང་ཚོས་ཀྲེ་ཅང་གི་སྔོན་ཐོན་བསམ་ཕྱོགས་དང་འདུ་ཤེས། བྱེད་ཐབས། འཕེལ་རྒྱས་ཀྱི་མ་དཔེ་ལ་དཔེ་ལྟ་བྱེད་པ་དང་། སྐབས་དང་བསྟུན་ནས་མཚོ་སྔོན་གྱི་བྱ་བ་བཟང་པོར་བསྒྲུབ་སྟེ། ས་གཉིས་ཀྱི་བརྗེ་རེས་མཉམ་ལས་ཐད་ནས་རྣམ་པ་གསར་པ་གསར་སྐྲུན་བྱེད་པ་དང་གྲུབ་འབྲས་གསར་པ་ལེན་པར་སྐུལ་འདེད་གཏོང་བ་དང་། མཚོ་སྔོན་ལ་ཁ་གཏད་རོགས་སྐྱོར་བྱེད་པའི་བྱ་བ་ཆུ་ཚད་གསར་པ་ཞིག་ཏུ་བསླེབ་པར་སྐུལ་འདེད་གཏོང་དགོས་ཟེར།
ཀྲེ་ཅང་དུ་སློབ་སྦྱོང་ལྟ་ཞིབ་བྱེད་པའི་སྐབས་སུ། མཚོ་སྔོན་ཞིང་ཆེན་གྱི་ཏང་སྲིད་འཐུས་ཚབ་ཚོགས་པས་ཧང་ཀྲིག་གྲོང་ཁྱེར་སྲིད་འཛིན་ཞབས་ཞུ་ལྟེ་གནས་དང་ཀྲིག་ཅང་ཅི་ལིས་མ་རྐང་ཚོད་འཛིན་སྡེ་ཚོགས། ཨ་ལེ་པཱ་པཱ་ར་བའི་ཁུལ་སོགས་སུ་ལྟ་ཞིབ་བྱས་པ་རེད།
ཀྲེ་ཅང་ཞིང་ཆེན་གྱི་འགོ་ཁྲིད་ཀུ་ཧུའེ་ཅུན་དང་ཁྲིན་ཅིན་པིའོ། ཀྲེ་ཅང་ཡོང་། ལིས་ཝེ་ཉིང་། ཀྲུའུ་ཚོང་ཅིག མཚོ་སྔོན་ཞིང་ཆེན་འགོ་ཁྲིད་རྡོ་རྗེ་རབ་བརྟན་དང་ཝང་ཞའོ། ཝང་ཡུས་པའོ། ཡུས་ཚོང་ལི། གའོ་ཧྭ་བཅས་གོང་གི་བྱ་འགུལ་ལ་ཞུགས་པ་རེད།
ལོ་ཙཱ་བ། ཤ་མོ་འཚོ།


text:
མི་དམངས་དྲ་བའི་འཕྲིན། ཟླ་2ཚེས་8ཉིན་ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་རྒྱལ་ཁབ་ཀྱི་ཀྲུའུ་ཞི་ཞི་ཅིན་ཕིང་དང་ཝེ་ཐེ་ནམ་གུང་ཁྲན་ཏང་ཀྲུང་དབྱང་གི་སྤྱི་ཁྱབ་ཧྲུའུ་ཅི་རོན་ཧྥུའུ་ཀྲུང་དབར་ལོ་གསར་གྱི་ཤིས་ཚིག་བསྒྲོན་རེས་གནང་བ་རེད།
ཞི་ཅིན་ཕིང་གི་ཤིས་ཚིག་ནང་། ཀྲུང་ཝེ་རྒྱལ་ཁབ་གཉིས་པོའི་མི་དམངས་ཀྱི་སྲོལ་རྒྱུན་དུས་ཆེན་དཔྱིད་གསར་དུས་ཆེན་འཆར་ཉེར་ཡོད་པའི་མཚམས་སུ་ངས་ཀྲུང་གོ་གུང་ཁྲན་ཏང་དང་ཀྲུང་གོ་མི་དམངས་ཀྱི་ཚབ་ཞུ་རྒྱུ་དང་སྦྲགས། ང་རང་སྒེར་གྱི་མིང་ཐོག་ནས་བློ་མཐུན་སྤྱི་ཁྱབ་ཧྲུའུ་ཅི་དང་སྐུ་ཉིད་བརྒྱུད་ཝེ་ཐེ་ནམ་གུང་ཁྲན་ཏང་དང་ཝེ་ཐེ་ནམ་གྱི་མི་དམངས་ལ་ལྷག་བསམ་ཟོལ་མེད་ངང་དཔྱིད་གསར་དུས་ཆེན་གྱི་འཚམས་འདྲི་དང་སྨོན་འདུན་ཞུ་རྒྱུ་ཡིན་ཞེས་གསུངས་པ་རེད། ཞི་ཅིན་ཕིང་གིས་འདས་ཟིན་པའི་2017ལོ་ནི་ཀྲུང་ཝེའི་འབྲེལ་བ་འཕེལ་རྒྱས་ཀྱི་བརྒྱུད་རིམ་ངོས་ནས་བརྗོད་ན་དོན་སྙིང་གལ་ཆེན་ལྡན་པའི་ལོ་ཞིག་རེད། ང་དང་བློ་མཐུན་སྤྱི་ཁྱབ་ཧྲུའུ་ཅིས་སླར་ཡང་ལོ་རྒྱུས་རང་བཞིན་གྱི་ཕན་ཚུན་འཚམས་འདྲི་བྱས་ནས་ང་ཚོའི་དབར་བྱུང་བའི་ཐུན་མོང་གི་ངོས་འཛིན་རྒྱ་ཁྱབ་དེ་རྒྱལ་ཁབ་གཉིས་པོའི་སྤེལ་རེས་མཉམ་ལས་ཀྱི་གཡུར་དུ་ཟ་བའི་གྲུབ་འབྲས་སུ་གྱུར་ཡོད། 2017ལོར་ཀྲུང་ཝེའི“རྒྱུད་གཅིག་ལམ་གཅིག”དང“ཁྱམས་རིང་གཉིས་དང་གླིང་གཅིག”གི་འཐབ་ཇུས་སྦྲེལ་མཐུད་ཐད་གོམ་སྟབས་གལ་ཆེན་སྤོས་པ་དང་། ཕྱོགས་གཉིས་ཀྱི་ཉོ་ཚོང་བསྡོམས་འབོར་ཨ་སྒོར་དུང་ཕྱུར་1000ཡི་དམིགས་ཚད་མངོན་འགྱུར་བྱུང་བ། མི་སྣ་འགྲོ་འོང་མི་ཐེངས་ཁྲི་1000ཙམ་བྱས་པ། རྒྱལ་ཁབ་གཉིས་པོའི་མི་དམངས་ཀྱིས་ཕྱོགས་གཉིས་ཀྱི་འབྲེལ་བའི་འཕེལ་རྒྱས་ཁྲོད་ནས་ཐོབ་ཚོར་དེ་བས་མང་བ་ཐོབ་པ་བཅས་རེད་ཅེས་འཁོད་ཡོད།
ཞི་ཅིན་ཕིང་གིས་2018ལོ་ནི་ཀྲུང་ཝེའི་དབར་ཕྱོགས་ཡོངས་ཀྱི་འཐབ་ཇུས་མཉམ་ལས་རོགས་ཟླའི་འབྲེལ་བ་བཙུགས་པའི་ལོ་ཐེངས་བཅུ་པ་དེ་ཡིན། མ་འོངས་ལ་རྒྱང་ལྟ་བྱེད་སྐབས་ཀྲུང་གོ་གུང་ཁྲན་ཏང་གིས་ཝེ་ཐེ་ནམ་གུང་ཁྲན་ཏང་དང་མཉམ་དུ་ཀྲུང་ཝེ་འབྲེལ་བའི་འཕེལ་རྒྱས་ཀྱི་ཆབ་སྲིད་ཀྱི་སྣེ་ཁྲིད་ལ་ཤུགས་སྣོན་རྒྱག་པ་དང་། སྲོལ་རྒྱུན་གྱི་མཛའ་གྲོགས་དར་སྤེལ་གཏོང་བ། ཕྱོགས་ཡོངས་ཀྱི་མཉམ་ལས་གཏིང་ཟབ་ཏུ་གཏོང་བ། ཀྲུང་ཝེ་འབྲེལ་བའི་འཕེལ་རྒྱས་ཀྱི་ཁྱབ་ཚད་དང་གཏིང་ཟབ་ཚད་རྒྱུན་ཆད་མེད་པར་མཐོ་རུ་གཏོང་བ་བཅས་བྱས་ཏེ་སྔར་ལས་ལེགས་པའི་སྒོ་ནས་རྒྱལ་ཁབ་གཉིས་པོ་དང་རྒྱལ་ཁབ་གཉིས་པོའི་མི་དམངས་ལ་བདེ་སྐྱིད་འཚོ་བ་གཏོད་པ་དང་། སྤྱི་ཚོགས་རིང་ལུགས་ཀྱི་བྱ་གཞག་འཕེལ་རྒྱས་གཏོང་བ། མིའི་རིགས་ཀྱི་སྤྱི་ཚོགས་ཡར་ཐོན་གྱི་བྱ་གཞག་བཅས་ཀྱི་ཆེད་དུ་ལེགས་སྐྱེས་འབུལ་འདོད་ཡོད། ཏང་གཉིས་དང་རྒྱལ་ཁབ་གཉིས་པོའི་མཐོ་རིམ་དང་ལྷག་དོན་དུ་ཆེས་མཐོའི་འགོ་ཁྲིད་མི་སྣ་རྒྱུན་དུ་འབྲེལ་བ་བྱ་རྒྱུ་རྒྱུན་འཁྱོངས་བྱེད་ཀྱི་ཡོད་པས། ཕྱོགས་གཉིས་ཀྱི་འབྲེལ་བའི་འཕེལ་རྒྱས་ལ་འཐབ་ཇུས་སྣེ་ཁྲིད་ཀྱི་ནུས་པ་གལ་ཆེན་ཐོན་རྒྱུ་རེད། ངས་བློ་མཐུན་སྤྱི་ཁྱབ་ཧྲུའུ་ཅི་དང་ལྷན་དུ་འབྲེལ་བ་ཟབ་མོ་བྱ་རྒྱུ་རྒྱུན་འཁྱོངས་བྱས་ནས་ཀྲུང་ཝེའི་འབྲེལ་བ་བརྟན་པོའི་ངང་ཡུན་རིང་འཕེལ་རྒྱས་འགྲོ་བ་དང་ཡག་ཐོག་ཡག་བརྩེགས་ཡོང་རྒྱུར་མཉམ་དུ་སྐུལ་འདེད་གཏོང་འདོད་ཡོད་ཅེས་གསུངས་པ་རེད།
རོན་ཧྥུའུ་ཀྲུང་གི་ཤིས་ཚིག་ནང་། ཝེ་ཀྲུང་རྒྱལ་ཁབ་གཉིས་པོའི་སྲོལ་རྒྱུན་གྱི་ས་ཁྱི་ལོའི་དཔྱིད་གསར་དུས་ཆེན་འཆར་ཉེར་ཡོད་པའི་མཚམས་སུ་ངས་ཝེ་ཐེ་ནམ་གྱི་ཏང་དང་མི་དམངས་ཀྱི་ཚབ་ཞུས་ནས་སྐུ་ཉིད་དང་སྐུ་ཉིད་བརྒྱུད་ནས་ཀྲུང་གོའི་ཏང་དང་མི་དམངས་ལ་དཔྱིད་གསར་དུས་ཆེན་གྱི་སྨོན་འདུན་བཟང་པོ་ཞུ་རྒྱུ་ཡིན་ཞེས་གསུངས་ཤིང་། ཁོང་གིས་ན་ནིང་ཝེ་ཀྲུང་འབྲེལ་བ་བཟང་པོའི་འཕེལ་ཕྱོགས་རྒྱུན་འཁྱོངས་བྱུང་ནས་ཏང་གཉིས་དང་རྒྱལ་ཁབ་གཉིས་ཀྱི་ཆེས་མཐོའི་འགོ་ཁྲིད་མི་སྣ་ཕན་ཚུན་འཚམས་འདྲི་བྱ་རྒྱུ་མངོན་འགྱུར་བྱུང་བ་དང་ཁྱབ་ཁོངས་ཁག་གི་མཉམ་ལས་ལ་འཕེལ་རིམ་བཟང་པོ་བྱུང་ཡོད། 2018ལོ་ནི་ཝེ་ཀྲུང་འབྲེལ་བའི་ངོས་ནས་བརྗོད་ན་དོན་སྙིང་གལ་ཆེན་ལྡན་པའི་ལོ་ཞིག་རེད། ངའི་རེ་བར་སྐུ་ཉིད་དང་ལྷན་དུ་རིམ་པ་ཁག་དང་སྡེ་ཚན་ཁག་ལ་མཛུབ་ཁྲིད་བྱ་རྒྱུར་ཤུགས་སྣོན་བརྒྱབ་ནས་ད་ཡོད་ཀྱི་མཉམ་ལས་གྲུབ་འབྲས་ཀྱི་རྨང་གཞིའི་ཐོག་ཆབ་སྲིད་ཐད་ཡིད་ཆེས་བྱེད་རེས་སྔར་བས་ཆེ་རུ་གཏོང་བ་དང་ཁྱབ་ཁོངས་ཁག་གི་དངོས་སྒྲུབ་མཉམ་ལས་ཀྱི་ཆུ་ཚད་དང་སྤུས་ཚད་མཐོ་རུ་བཏང་སྟེ་ཝེ་ཀྲུང་གི་ཕྱོགས་ཡོངས་འཐབ་ཇུས་མཉམ་ལས་རོགས་ཟླའི་འབྲེལ་བ་ལེགས་པའི་ཕྱོགས་སུ་རྒྱུན་མཐུད་ངང་འཕེལ་རྒྱས་འགྲོ་རྒྱུར་མུ་མཐུད་སྐུལ་འདེད་གཏོང་འདོད་ཡོད་ཅེས་འཁོད་ཡོད་པ་རེད།


text: “མེ་མཁའ་རྒྱ་མཚོ”ཞེས་པ་ནི་གྲངས་ཀ་ངེས་ཅན་ཞིག་མཚོན་བྱེད་ཀྱི་མིང་བརྡ་ཞིག་རེད། གྲངས་ཀྱི་མངོན་བརྗོད་ལྟར་ན་མེ་ནི་གསུམ་དང་མཁའ་ནི་སྟོང་བ་སྟེ་ཐིག་དང་རྒྱ་མཚོ་ནི་བཞི་ཡི་མིང་གི་རྣམ་གྲངས་སུ་བཤད་པས་མེ་མཁའ་བསྡོམས་པས་གྲངས་༤༠༣འཐོབ་པ་ཡིན། འོ་ན་རིམ་པ་ལྟར་བཀླགས་ན༣༠༤མ་ཡིན་ནམ་ཞེ་ན། བདེན་མོད། གྲངས་ཀྱི་མངོན་བརྗོད་ནི་བཟློག་སྟེ་ཀློག་དགོས་པས་༣༠༤ལ་ངོས་འཛོན་མི་རུང་ངོ། ། “འབྲི་བགྲང་སྣོན་པ་རང་གི་གཡས། སྒྱུར་བགོད་འཕྲི་བ་གཡོན་ལ་བརྩམ”ཞེས་རྩིས་ཀྱི་རྩ་ཚིག་ན་གསུངས་པ་ལྟར་རོ། ། ཤམྦྷ་ལའི་རིགས་ལྡན་རྒྱལ་བོ་བཅུ་བ་དང་བཅུ་གཅིག་པས་སྲིད་བསྐྱངས་པའི་ཡུན་ནི་བསྡོམས་ན་བཞི་བརྒྱ་དང་གསུམ་ཟིན་པས་ཕྱིས་སུ་རིགས་ལྡན་རྒྱལ་བོ་དེ་གཉིས་ཀྱི་ཁྲི་ལོ་བསྡོམས་གྲངས་མཚོན་བྱེད་ཀྱི་ཐ་སྙད་དུ་གྱུར་ཏོ། ། དེས་ས་ཤམྦྷ་ལའི་རིགས་ལྡན་བརྩི་ཚུལ་ནི་གང་གི་ལུགས་ཞེ་ན། དཔལ་དུས་ཀྱི་འཁོར་ལོའི་ལུགས་སོ། ནམ་བྱུང་ཞེ་ན། སྟོན་པ་ཤཱཀྱ་ཐུབ་པས་དགུང་ལོ་གྱ་གཅིག་(འདི་ལོར་མྱ་ངན་ལས་འདས)སྟེང་ཤམྦྷ་ལའི་རྒྱལ་བོ་ཟླ་བ་བཟང་པོ་སོགས་ལ་དུས་འཁོར་རྩ་རྒྱུད་གསུངས་པ་ནས་མགོ་ཚུགས་པ་ཡིན་ནོ། །དེང་གི་མཁས་པའི་དབང་བོ་འཇིགས་མེད་རིགས་པའི་བློ་གྲོས་ཀྱི >ནང་དུ“བདག་ཅག་གི་སྟོན་པ་ཤཱཀྱ་ཐུབ་པས་དགུང་ལོ་གྱ་གཅིག་པ་དཔའ་བོ་ལྕགས་འབྲུག་གི་ནག་ཟླའི་ཉ་ལ་དུས་འཁོར་གྱི་རྒྱུད་གསུངས་པ་ཤམྦྷ ་ལའི་རྒྱལ་བོ་ཟླ་བཟང་གིས་ཉན་ཏེ་ལོ་བཞིར་རྒྱལ་སྲིད་བསྐྱངས”ཞེས་གསུངས་པ་དེ་ནི། བསྡུས་རྒྱུད་ལས“ལོ་འདི་ནས་ནི་དྲུག་བརྒྱའི་ལོ་ཡིས་གསལ་བར་མི་བདག་གྲགས་པ་ཤམྦྷ་ལ་ཞེས་བྱ་བ་འབྱུང”ཞེས་གསུངས་པ་དང་ཕལ་ཆེར་མཐུན་ནོ། ། ཁོང་གི་བཞེད་ལུགས་ལྟར་སྟོན་པའི་འདས་ལོ་ནི་སྤྱི་ལོ་མ་ཚུགས་སྔོན་གྱི་བརྒྱད་བརྒྱ་གྱ་གཅིག་ལོ་ལ་ངེས། འོན་ཀྱང་ཀུན་མཁྱེན་འཇམ་དབྱངས་བཞད་པའི་བསྟན་རྩིས་དང་སུམ་པ་ཡེ་ཤེས་དཔལ་འབྱོར་གྱི་ཆོས་འབྱུང་དཔག་བསམ་ལྗོན་པར་གསལ་བ་ལྟར་ན། སྟོན་པས་དུས་འཁོར་རྩ་རྒྱུད་གསུངས་པའི་ལོ་ནི་མངོན་པར་སངས་རྒྱས་པའི་ཕྱི་ལོ་སྟེ་དགུང་ལོ་སོ་དྲུག་སྟེང་ཡིན་གྱི་མཐར་ཞི་བར་གཤེགས་པའི་ལོ་མ་ཡིན་ནོ་ཟེར་ཡང་། དེ་ལྟར་ན་བསྡུས་རྒྱུད་ཀྱི་ལུང་དང་འགལ་བས་སྔ་མ་གཙིགས་ཆེའོ་སྙམ། སྤྱིར་དཔལ་དུས་འཁོར་ལོའི་ལུགས་ལྟར་ན་སྟོན་པས་དུས་འཁོར་རྩ་རྒྱུད་གསུངས(སྤྱི་ལོ་སྔོན་གྱི་༨༨༢)ནས་ལོ་གཉིས་པར་ཤམྦྷ་ལའི་རྒྱལ་བོ་ཟླ་བཟང་གིས་རྒྱུད་སྟོང་ཕྲག་བཅུ་གཉིས་པའི་འགྲེལ་བ་སྟོང་ཕྲག་དྲུག་ཅུ་བ་མཛད། ཟླ་བཟང་གི་རྗེས་སུ་རྒྱལ་བོ་དྲུག་གིས་ལོ་བརྒྱ་བརྒྱ་ལ་ཆོས་བསྟན། དེ་དག་ནི་རིམ་པར་བརྗོད་ན། རྒྱལ་བོ་ལྷ་དབང་། གཟི་བརྗིད་ཅན། ཟླ་བས་བྱིན། ལྷའི་དབང་ཕྱུག སྣ་ཚོགས་གཟུགས། ལྷའི་དབང་ལྡན་ཏེ་དྲུག་པོ་ལོ་དྲུག་བརྒྱར་བཞུགས། ཟླ་བཟང་སོགས་བདུན་པོ་ལ་ཆོས་རྒྱལ་བདུན་ཞེས་གྲགས་སོ། ། དེ་རྗེས་རིགས་ལྡན་ཐོག་མ་འཇམ་དཔལ་གྲགས་པ་ནི་སྟོན་པས་རྩ་རྒྱུད་གསུངས་པའི་ལོ་དེ་ནས་ནི་དྲུག་བརྒྱ་དང་བཞི་སོང་བའི་ལོར་ཤམྦྷ་ལའི་ཁྲིར་བཞུགས། བསྡུས་རྒྱུད་མཛད་ཅིང་དུས་ཀྱི་འཁོར་ལོའི་དབང་བསྐུར་བས་དྲང་སྲོང་ཉི་མ་ཤིང་རྟ་སོགས་ཐམས་ཅད་རྡོ་རྗེ་རིགས་གཅིག་ལ་མཛད་པས་འདི་ཕྱིན་ལ་རིགས་ལྡན་ཞེས་གྲགས་སོ། ། རིགས་ལྡན་འཇམ་དཔལ་གྲགས་པ་ནས་གཉིས་པ་པདྨ་དཀར་པོ། གསུམ་པ་བཟང་པོ(བཟང་པོའི་ཁྲི་ལོ་དོན་བརྒྱད་པ་ལ་སྤྱི་ལོའི་མགོ་ཚུགས)། བཞི་བ་རྣམ་རྒྱལ། ལྔ་བ་བཤེས་གཉེན་བཟང་པོ། དྲུག་པ་རིན་ཆེན་ཕྱག བདུན་པ་ཁྱབ་འཇུག་སྦས་པ། བརྒྱད་པ་ཉི་མ་གྲགས། དགུ་བ་ཤིན་ཏུ་བཟང་པོ་སོགས་ནི་རེ་རེས་སྲིད་ལོ་བརྒྱ་བརྒྱ་བསྐྱངས་པས་ལོ་དགུ་བརྒྱ། དེ་ནས་རིགས་ལྡན་བཅུ་བ་རྒྱ་མཚོ་རྣམ་རྒྱལ་གྱིས་ལོ་བརྒྱ་དང་གྱ་གཉིས་ལ་ཆོས་བསྟན་པ་དང་། བཅུ་གཅིག་པ་རྒྱལ་དཀས་ལོ་ཉིས་བརྒྱ་དང་ཉེར་གཅིག་བསྟན་པས། རིགས་ལྡན་དེ་གཉིས་ཀྱིས་ཆོས་བསྟན་པའི་ཡུན་ཚད་བསྡོམས་པས་བཞི་བརྒྱ་དང་གསུམ་བྱུང་བ་ནི་མེ་མཁའ་རྒྱ་མཚོའི་ལོར་བཞག་པ་དེ་ཡིན་ནོ། དེ་ནས་བཅུ་གཉིས་པ་ཉི་མ་(མེ་མཁའ་རྒྱ་མཚོ་རྫོགས་པའི་ཕྱི་ལོ་སྟེ་རིགས་ལྡན་ཉི་མའི་ཁྲི་ལོ་དང་པོ་དང་སྤྱི་ལོ་༡༠༢༧ནས་རབ་བྱུང་དང་པོའི་མགོ་ཚུགས)། བཅུ་གསུམ་པ་སྣ་ཚོགས་གཟུགས། བཅུ་བཞི་བ་ཟླ་འོད། བཅོ་ལྔ་བ་མཐའ་ཡས། བཅུ་དྲུག་པ་ས་སྐྱོང་། བཅུ་བདུན་པ་དཔལ་སྐྱོང་། བཅོ་བརྒྱད་པ་སེང་གེ། བཅུ་དགུ་བ་རྣམ་གནོན། ཉི་ཤུ་བ་སྟོབས་པོ་ཆེ། ཉེར་གཅིག་པ་མ་འགགས་པ། ཉེར་གཉིས་པ་མི་ཡི་སེང་གེ། ཉེར་གསུམ་པ་དབང་ཕྱུག་ཆེན་པོ། ཉེར་བཞི་བ་མཐའ་ཡས་རྣམ་རྒྱལ་ཏེ། དེ་དག་ཀྱང་སྲིད་སྐྱོང་བའི་ཡུན་ཚད་བརྒྱ་རེ་བརྒྱ་རེ་ཡིན་ནོ། དེ་ནས་ཉེར་ལྔ་བ་དྲག་པོ་འཁོར་ལོ་ཅན་ཏེ། འཇམ་དཔལ་གྲགས་པ་ནས་འདིའི་བར་ཤམྦྷ་ལའི་རིགས་ལྡན་ཉེར་ལྔར་གྲགས་སོ། གཞན་ཡང་རྒྱལ་བོ་ཟླ་བཟང་ནས་དྲག་པོ་འཁོར་ལོ་ཅན་བར་ལ་ཆོས་རྒྱལ་སོ་གཉིས་སུ་བགྲང་བའི་སྲོལ་ཡང་ཡོད་དོ། དྲག་པོ་འཁོར་ལོ་ཅན་ནི་ལོ་ལྔ་བཅུ་ཙམ་བཞེས་པ་ན་བྱང་ཕྱོགས་དག་སྦྱིན་བྱ་བར་ཀླ་ཀློའི་རྒྱལ་བོ་རྒྱལ་ཕྲན་གོ་དྲུག་དང་བཅས་བྱུང་ནས་ཤམྦྷ་ལར་དམད་འདྲེན་པར་རྩོམ་པ་དེ་དྲག་པོས་བཅོམ་སྟེ་དུས་བཞི(རྫོགས་ལྡན་གསུམ་ལྡན་གཉིས་ལྡན་རྩོད་ལྡན)ཕྱི་མའི་རྫོགས་ལྡན་གྱི་མགོ་ཚུགས་ཞེས་སྔོན་བྱོན་མཁས་པ་རྣམས་ཀྱི་བཞེད་ཚུལ་མཐུན་ནོ། ། ད་ལྟ་རང་རེའི་བོད་ཀྱི་མཁས་པ་ཚོས་གཙིགས་སུ་འཛིན་པའི་ཕུག་ལུགས་ལྟར་ན་སྤྱི་ལོ་༡༩༨༠སྟེ་རབ་བྱུང་བཅུ་དྲུག་པའི་བགྲང་བྱ་ང་བཞི་བ་ལྕགས་ཕོ་སྤྲེལ་ནི་སྟོན་པའི་འདས་ལོ་༢༨༦༡དང་དུས་འཁོར་གྱི་ལུགས་ལྟར་ན་རིགས་ལྡན་ཉེར་གཅིག་པ་མ་འགགས་པའི་ཁྲི་ལོ་ང་བཞི་ལ་ཁེལ་ཏོ། །


text:
Software མཉེན་ཆས་གླིང་།
Sunday, 1 April 2012
Super Hide IP དྲ་རྟགས་སྦས་སྐུང་།
འདི་ནི་སོ་སོའི་སྒེར་སྤྱོད་དྲ་རྟགས་ IP གབ་སྦས་བྱེད་ཆེད་ཀྱི་མཉེན་ཆས་སྤུས་ལེགས་ཞིག་རེད། མཉེན་ཆས་འདི་ཁྱེད་ཀྱི་བེད་སྤྱོད་ཚེ་ཁྱེད་ཉིད་ཀྱི་སྒེར་སྤྱོད་དྲ་རྟགས་སྦས་ཏེ་མི་གཞན་གྱིས་སྐུ་ཉིད་གང་ཞིག་ཏུ་བཞུགས་ཡོད་མིན་ཤེས་མི་ཐུབ། དེ་བཞིན་ཁྱེད་ཀྱིས་དུས་ཚོད་རིང་ཐུང་སོགས་བརྗེ་ཆོག་ལ། སྒྲིག་རྗེས་དུས་ཚོད་ལྟར་ཁྱེད་ཀྱི་སྒེར་སྤྱོད་དྲ་རྟགས་ཚབ་ཏུ་དྲ་རྟགས་རྫུན་མ་ཞིག་སྟོན་གྱི་རེད། དེའང་དུས་ཚོད་རིང་ཐུང་ལྟར་འགྱུར་བ་འགྲོ་ཡི་རེད། ཕབས་ལེན་བྱས་རྗེས་ནང་འཇུག་སྐབས་སུ་ཕབས་ཟིན་མ་ལག་མཉམ་དུ་ Patch ཞེས་པ་དེ་ཡོད་པས་དེ་ལ་གང་དགོས་བདག་གི་ཟིན་བྲིས་གཡོན་ངོས་ཀྱི་(མཉེན་ཆས་བེད་སྤྱོད་སྟངས་སྐོར་གྱི་ཤེ་བྱ་) ཞེས་པར་གཟིགས་རོགས།
Click here འདིར་གནོན་ནས་ཕབས་ལེན་གནང་རོགས། to download it.
Click here འདིར་གནོན་ནས་ཕབས་ལེན་གནང་རོགས། to download it.
ཤམ་བྷ་ལ་ནས། Posted by Shambhala ཟླ་ཚེས། 4/01/2012 12:00:00 pm
སྡེ་ཚན། Labels: Multi-software
Subscribe to: Post Comments (Atom)


text:
༄༅། །ན་མོ་ཤཱཀྱ་མུ་ན་ཡེ།
བདེ་ལྡན་ཞིང་གཙོ་མགོན་པོ་འོད་དཔག་མེད། །
སྙིགས་མའི་འགྲོ་ངོར་འཕགས་ཡུལ་པཎ་ཆེན་དུ། །
རྣམ་རོལ་ཕུལ་བྱུང་མར་མ་མཛད་དཔལ་ཞེས། །
ཡོངས་སུ་གྲགས་པའི་ཞབས་ལ་ཕྱག་འཚལ་ལོ། །
མགོན་དེ་བོད་ཡུལ་དབུས་བྱོན་ནས། །
ཐུབ་བསྟན་སྤྱི་དང་བཀའ་གདམས་ཀྱི། །
བསྟན་པའི་སྲོལ་ཕྱེ་ལེགས་བཤད་གཙོ། །
བྱང་ཆུབ་ལམ་སྒྲོན་ཞེས་སུ་གྲགས། །
འབྲོམ་སྟོན་པོ་ཏོ་གླང་ཤར་དང་། །
རྒྱལ་བ་གཉིས་པ་ཡབ་སྲས་སོགས། །ཀུན་
གྱིས་ལམ་སྒྲོན་འདི་ཉིད་གཞིར། །
བཟུང་ནས་བཀའ་གདམས་བསྟན་པ་སྤེལ། །
དེ་ཕྱིར་འདིར་ཡང་ལམ་སྒྲོན་གྱི། །
ཚིག་འགྲེལ་མདོར་བསྡུས་གསལ་ཙམ་ཞིག །
ཇོ་བོ་ཆེན་པོ་མཆོད་མཉེས་ཕྱིར། །
དད་པ་ཉིད་ཀྱིས་བྲི་བར་བྱ། །
དེ་ཡང་ཇོ་བོ་རྗེའི་ཆེ་བའི་ལོ་རྒྱུས་ཀྱི་རྣམ་ཐར་རྒྱས་པར་ནི་བཀའ་གདམས་ཆོས་འབྱུང་སོགས་ན་གསལ་ཞིང་། མདོར་བསྡུས་པའི་རྣམ་ཐར་ནི་ལམ་རིམ་ཆེན་མོ་སོགས་ལས་འབྱུང་བ་ལྟར་ཏེ། འདིར་འཆད་པར་འོས་ཀྱང་མང་དུ་དོགས་ནས་བཞག་གོ ། ལམ་སྒྲོན་འདིས་གསུང་རབ་ཐམས་ཅད་ཀྱི་དོན་ཉམས་ལེན་གྱི་རིམ་པར་བསྡུས་ནས་སྟོན་པས་བརྗོད་བྱའི་ངོས་ནས་ཁྱད་པར་དུ་འཕགས་པའི་ཕྱིར་འདི་འཆད་པ་ལ་བཞི། མཚན་གྱི་དོན། འགྱུར་གྱི་ཕྱག ། གཞུང་གི་དོན། མཇུག་གི་དོན་ནོ། །
དང་པོ་ནི། རྒྱ་གར་སྐད་དུ། བོ་དྷི་པ་ཐ་པྲ་དཱི་པ། བོད་སྐད་དུ། བྱང་ཆུབ་ལམ་གྱི་སྒྲོན་མ་ཞེས་བྱ་ལ། དེ་ཡང་བོ་དྷི་ནི་བྱང་ཆུབ། པ་ཐ་ནི་ལམ། པྲ་དཱི་པ་ནི་སྒྲོན་མ་ཞེས་པའོ། །མཚན་བཤད་ན། བསྟན་བཅོས་འདི་ལ་བྱང་ཆུབ་ལམ་གྱི་སྒྲོན་མ་ཞེས་བྱ་སྟེ། སངས་རྒྱས་ཀྱི་བྱང་ཆུབ་རྣམ་མཁྱེན་དུ་བགྲོད་པར་བྱེད་པའི་ལམ་གྱི་རིམ་པ་རྣམས་བརྗོད་བྱར་གསལ་བར་སྟོན་ཅིང་མཐོང་བར་བྱེད་པའི་སྒྲོན་མེ་ལྟ་བུ་ཡིན་པས་ན་དེ་ལྟར་དུ་བརྗོད་པའི་ཕྱིར་རོ། །
གཉིས་པ་འགྱུར་ཕྱག་ནི། བྱང་ཆུབ་སེམས་དཔའ་འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ་ཞེས་པ་ནི་ལོ་ཙྪ་བས་བཀོད་པ་སྟེ་གོ་སླའོ། །
གསུམ་པ་གཞུང་གི་དོན་ལ་གསུམ། མཆོད་པར་བརྗོད་ཅིང་བཤད་པར་དམ་བཅའ་བ། གཞུང་དངོས་བཤད་པ། རྒྱུ་གང་ལ་བརྟེན་ནས་བརྩམས་པའོ། །
དང་པོ་ནི། དུས་གསུམ་རྒྱལ་བ་དག་དང་དེ་ཡི་ཆོས། ། དགེ་འདུན་རྣམས་ལ་གུས་པ་ཆེན་པོས་ཕྱག་བྱས་ཏེ། ། སློབ་མ་བཟང་པོ་བྱང་ཆུབ་འོད་ཀྱིས་བསྐུལ་གྱུར་པས། ། བྱང་ཆུབ་ལམ་གྱི་སྒྲོན་མ་རབ་ཏུ་གསལ་བར་བྱ། ། ཞེས་སོ། ། བསྟན་བཅོས་འདི་རྩོམ་པའི་ཐོག་མར་ཡུལ་གང་ལ་ཕྱག་འཚལ་བ་ཡོད་དེ། འདས་མ་འོངས་ད་ལྟའི་དུས་གསུམ་གྱི་སངས་རྒྱས་དག་དང་། སངས་རྒྱས་དེ་ཡི་ལུང་རྟོགས་ཀྱི་དམ་པའི་ཆོས་དང་དེ་སྒྲུབ་པའི་དགེ་འདུན་རྣམས་ལ་ནི་ཡིད་གུས་པ་ཆེན་པོས་ཕྱག་འཚལ་བའི་ཕྱིར། དེ་ལྟར་ཕྱག་བྱས་ནས་བྱ་བ་གང་བྱེད་པ་ཡོད་དེ། སློབ་མ་བཟང་པོ་ལྷ་བླ་མ་བྱང་ཆུབ་འོད་ཀྱིས་བསྐུལ་བར་གྱུར་པ་ལ་བརྟེན་ནས། དེའི་ངོ་བོར་བྱང་ཆུབ་ལམ་གྱི་སྒྲོན་མའི་བསྟན་བཅོས་འདི་གསལ་བར་བྱ་བ་སྟེ་འཆད་པར་འགྱུར་བའི་ཕྱིར། དེ་ཡང་སྒྲོན་མེས་གཟུགས་སྣང་བར་བྱེད་པ་བཞིན་དུ་གསལ་བར་བྱ་བའི་དོན་ནོ། ། ལྷ་བླ་མ་བྱང་ཆུབ་འོད་ནི་བོད་ཀྱི་རྒྱལ་རིགས་ལྷ་བཙུན་ཞིག་སྟེ། དེས་རྒྱ་བརྩོན་སེང་དང་ནག་ཚོ་ལོ་ཙྪ་བ་སོགས་རྒྱ་གར་དུ་བརྫངས་ནས་བོད་དུ་ཕན་ཐོགས་པའི་པཎྜི་ཏ་ཞིག་སྤྱན་དྲོངས་ལ་ཤོག་ཅེས་གསུངས་པ་བཞིན། ཁོང་རྣམས་རྒྱ་གར་དུ་བྱོན་ནས་མངོན་ཤེས་མངའ་བའི་གྲུབ་ཆེན་འགའ་ལ་ལུང་བསྟན་ཞུས་པ་ན། ཇོ་བོས་ཕན་ཆེན་པོ་ཐོགས་པར་ལུང་བསྟན་པ་ལྟར་ཇོ་བོ་དགུང་ལོ་དྲུག་ཅུ་ལ་ཉེ་བའི་ཚེ་བོད་དུ་སྤྱན་དྲངས་ཏེ་མངའ་རིས་སྟོང་དུ་བཞུགས་པའི་དུས་སུ་ལྷ་བླ་མས་ཇོ་བོ་ལ་དྲི་བ་བདུན་ཞུས་པའི་ལན་དུ་བསྟན་བཅོས་འདི་བརྩམས་པར་གྲགས་སོ། ། འདི་ལ་ཇོ་བོས་རང་འགྲེལ་བསྡུས་པ་ཞིག་མཛད་ཅིང་། གཞན་དགེ་བཤེས་སྟོན་པ། པུ་ཏོ་བ། ཤར་བ། ནག་ཚོ་སོགས་ཀྱིས་འགྲེལ་པ་དང་། མན་ངག་བསྡུས་དོན་ཅི་རིགས་མཛད་ལ། ཕྱིས་པཎ་ཆེན་གོང་མས་འགྲེལ་པ་རྒྱས་ཙམ་ཞིག་མཛད་དོ། །
གཉིས་པ་གཞུང་དངོས་བཤད་པ་ལ་གཉིས། སྐྱེས་བུ་གསུམ་གྱི་རྣམ་གཞག་མདོར་བསྟན་པ་དང་། དེ་གསུམ་གྱི་ལམ་གྱི་མཚན་ཉིད་སོ་སོར་བཤད་པའོ། །
དང་པོ་ནི། ཆུང་དང་འབྲིང་དང་མཆོག་གྱུར་པས། ། སྐྱེས་བུ་གསུམ་དུ་ཤེས་པར་བྱ། ། དེ་དག་མཚན་ཉིད་རབ་གསལ་བས། ། སོ་སོའི་དབྱེ་བ་བྲི་བར་བྱ། །ཞེས་སོ། ། ལམ་དང་དབང་པོའི་རིམ་པ་ལ་ཆུང་ངུ་དང་འབྲིང་དང་མཆོག་ཏུ་གྱུར་པ་གསུམ་ཡོད་པའི་དབྱེ་བས་སྐྱེས་བུ་གསུམ་དང་དེའི་ལམ་གྱི་མཚན་ཉིད་ཀྱང་གསུམ་དུ་ཤེས་པར་བྱ་སྟེ། དེ་དག་གི་ཁྱད་པར་རམ་མཚན་ཉིད་སོ་སོའི་དབྱེ་བ་ཇི་ལྟར་ཡིན་པ་རབ་ཏུ་གསལ་བའི་ཚིག་གིས་བྲི་བར་བྱའོ། ། འདིར་སྐྱེས་བུ་ཞེས་ཐ་སྙད་མཛད་པ་ནི། སྐྱེས་བུ་སྐད་དོད་པུ་རུ་ཥ་ཞེས་པ་ནུས་པ་ལྡན་པ་འཇུག་པས། འདིའི་སྐྱེས་བུ་གསུམ་ཡང་འཇིག་རྟེན་ཕྱི་མ་ཕན་ཆད་ཀྱི་ལམ་སྒྲུབ་པ་ལ་ནུས་པ་དང་ལྡན་པ་ཞིག་ཡིན་པས་དེ་སྐད་ཅེས་བྱའོ། །
གཉིས་པ་ལ་གསུམ། སྐྱེས་བུ་ཆུང་ངུ། སྐྱེས་བུ་འབྲིང་། སྐྱེས་བུ་ཆེན་པོའི་མཚན་ཉིད་དམ་ཁྱད་པར་རོ། ། དང་པོ་ནི། གང་ཞིག་ཐབས་ནི་གང་དག་གིས། ། འཁོར་བའི་བདེ་བ་ཙམ་དག་ལ། ། རང་ཉིད་དོན་དུ་གཉེར་བྱེད་པ། ། སྐྱེས་བུ་དེ་ནི་ཐ་མར་ཤེས། །ཞེས་སོ། ། འདིར་བསྟན་སྐྱེས་བུ་ཆུང་ངུའི་ཁྱད་པར་ཡོད་དེ། ངན་སོང་ལ་འཇིགས་ནས་ཚེ་འདི་ལ་མ་ཆགས་ཤིང་ཕྱི་མའི་མངོན་མཐོ་དོན་དུ་གཉེར་བའི་སྐྱེས་བུ་གང་ཞིག །ལས་འབྲས་ལ་ཡིད་ཆེས་པའི་དད་པ་དང་ལྡན་ཅིང་སྐྱབས་སུ་འགྲོ་བ་དང་། མི་དགེ་བཅུ་སྤོང་བ་ལ་སོགས་པའི་ཚུལ་ཁྲིམས་དང་། བསམ་གཏན་དང་གཟུགས་མེད་ཀྱི་སྙོམས་འཇུག་སྒོམ་པ་ལ་སོགས་པའི་ཐབས་ནི་གང་དག་གིས། ལྷ་མིའི་ཟག་བཅས་ཀྱི་བདེ་བ་ཙམ་ཐོབ་པ་ལ་རང་ཉིད་འབད་ཅིང་དོན་དུ་གཉེར་བར་བྱེད་པ་དེ་ནི། འདིར་བསྟན་པའི་སྐྱེས་བུ་ཆུང་ངུའམ་ཐ་མར་ཤེས་པར་བྱ་བ་ཡིན་པའི་ཕྱིར། སྤྱིར་ཚེ་འདི་ཙམ་གྱི་བདེ་བ་དོན་དུ་གཉེར་བ་རྣམས་ཀྱང་སྐྱེས་བུ་ཆུང་ངུའམ་ཐ་མ་ཡིན་ཀྱང་། འདིར་བསྟན་སྐྱེས་བུ་ཆུང་ངུ་ནི་ངན་སོང་གིས་འཇིགས་ནས་ཚེ་འདི་ཙམ་དོན་དུ་མི་གཉེར་བར་ཕྱི་མའི་མངོན་མཐོ་གཙོ་བོར་དོན་དུ་གཉེར་བ་ཞིག་གོ ། དེ་ལ་སྐྱེས་བུ་ཆུང་ངུ་ཞེས་བརྗོད་པ་ནི། གཞན་དོན་ལ་རྒྱབ་ཀྱིས་ཕྱོགས་ཤིང་། འཁོར་བ་ལས་གྲོལ་བ་དོན་དུ་མི་གཉེར་བར་མ་ཟད། འཁོར་བའི་ཕུན་ཚོགས་དོན་དུ་བྱེད་པས་ན་ད་སྐད་ཅེས་བྱའོ། །དེ་ཡང་མངོན་མཐོ་དོན་དུ་གཉེར་ཞིང་དེའི་ཐབས་སམ་ལམ་མ་ནོར་བ་ལ་ཞུགས་པ་ཞིག་ངེས་པར་དགོས་ཀྱི། ཕྱི་མའི་མངོན་མཐོའི་བདེ་བ་དོན་དུ་གཉེར་ཡང་དེའི་ཐབས་ནོར་བ་ལ་ཞུགས་པའི་གཞན་སྔ་འདིར་བསྟན་སྐྱེས་བུ་ཆུང་ངུ་མིན་ཏེ། ཐབས་དོར་བ་ལ་ཞུགས་པའི་ཕྱིར་དང་དཀོན་མཆོག་ལ་སྐྱབས་སུམ་སོང་བའི་ཕྱིར་རོ། ། སྐྱེས་བུ་ཆུང་ངུ་འདི་ལ་ཚེ་འདིའི་བདེ་བ་དོན་དུ་གཉེར་བ་ཙམ་ཞིག་ནི་ངེས་པར་ཡོད་ཀྱང་། དེ་ཙམ་ལ་བློ་མི་གཏོད་བར་ཕྱི་མའི་མངོན་མཐོ་དོན་དུ་གཉེར་བ་བྱེད་ཅིང་ངན་སོང་ལས་ཐར་བ་འདོད་པའོ། །གཉིས་པ་ནི། སྲིད་པའི་བདེ་ལ་རྒྱས་ཕྱོགས་ཤིང་། །སྡིག་པའི་ལས་ལ་ལྡོག་བདག་ཉིད། །གང་ཞིག་རང་ཞིག་ཙམ་དོན་གཉེར། །སྐྱེས་བུ་དེ་ནི་འབྲིང་ཞེས་བྱ། །ཞེས་སོ།འདིར་བསྟན་སྐྱེས་བུ་འབྲིང་གི་ཁྱད་པར་ཡོད་དེ། སྲིད་པ་འཁོར་བའི་ཕུན་ཚོགས་ཀྱིས་བདེ་བ་ལའང་བློ་རྒྱབ་ཀྱིས་ཕྱོགས་ཤིང་མི་འདོད་ལ། སྒོ་གསུམ་འཁོར་བ་འགྲུབ་པའི་ལས་སྤྱི་དང་། སྡིག་པ་མི་དགེ་བའི་ལས་ལས་ལྡོག་པའི་བདག་ཉིད་ཅན་གྱི་སྐྱེས་བུ་གང་ཞིག་ལམ་རང་ཉིད་གཅིག་པུའི་དོན་དུ་སྡུག་ཀུན་སྤངས་པའི་ཞི་བ་མྱང་འདས་ཐར་པ་ཙམ་དོན་དུ་གཉེར་བའི་སྐྱེས་བུ་གང་ཡིན་པ་དེ་ནི་འདིར་བསྟན་པའི་སྐྱེས་བུ་འབྲིང་ཞེས་བྱ་བའི་ཕྱིར། འདི་ནི་ངན་སོང་ལས་ཐར་འདོད་ཡོད་ཀྱང་ཕྱི་མའི་མངོན་མཐོ་ཙམ་དོན་དུ་མི་གཉེར་བར་ཐར་པ་ཐོབ་པར་འདོད་པས་སྔ་མ་ལས་ཁྱད་པར་དུ་འཕགས་ཤིང་། གཞན་དོན་བྱེད་པའི་བསམ་སྦྱོར་དམན་པས་ན་སྐྱེས་བུ་འབྲིང་ངོ།། ངན་འགྲོ་ལས་ཐར་འདོད་དང་ཐར་འདོད་ཀྱི་སྐྱེས་བུ་ཆེན་པོའི་ལམ་ཡོད་ཀྱང་དེ་ནི་སྐྱེས་བུ་ཆུང་འབྲིང་དང་ཐུན་མོང་བའི་ལམ་དུ་འགྱུར་བ་ཡིན་གྱི། སྐྱེས་བུ་ཆུང་འབྲིང་གིས་དངོས་ནི་མིན་ཏེ། ཆུང་འབྲིང་གི་ལམ་དངོས་ནི་མངོན་མཐོ་ཙམ་དོན་དུ་གཉེར་བ་དང་ཐར་པ་ཙམ་དོན་དུ་གཉེར་བ་ཡིན་པས་མི་འདྲ་བའི་ཕྱིར་རོ།། གཞུང་འདིས་བདེན་པ་བཞི་ཡང་བསྟན་ཏེ། སྲིད་པའི་བདེ་ལ་ཞེས་པས་སྡུག་བདེན། སྡིག་པའི་མེས་ཞེས་པས་ཀུན་འབྱུང་། རང་ཞི་ཙམ་ཞེས་པས་འགོག་བདེན། ལྡོག་བདག་ཉིད་ཅེས་པས་ལམ་བདེན་བསྟན་ཅིང་། ངེས་འབྱུང་ཡང་བཤད་པ་ཡིན་ནོ།།འཁོར་བ་འགྲུབ་པའི་ཐོག་མའི་རྒྱུའི་གཙོ་བོ་ནི་མ་རིག་པ་དང་། དེའི་དབང་གིས་ལས་དཀར་ནག་གང་རུང་བསགས་ཏེ་འཁོར་བར་སྐྱེ་ཞིང་རྒ་ཤིའི་བར་འབྱུང་ལ། དེ་ལས་ལྡོག་པའི་རྒྱུའི་གཙོ་བོ་ནི་བདག་མེད་རྟགས་པའི་ཤེས་རབ་སྟེ་དེས་མ་རིག་པ་སྤངས་པ་ན་འཁོར་བ་ལས་གྲོལ་ཏེ་མཚོན་ཙམ་མོ།།
གསུམ་པ་ལ་གཉིས། མདོར་བསྟན་པ་དང་། རྒྱས་པར་བཤད་པའོ།། དང་པོ་ནི། རང་རྒྱུད་གཏོགས་པའི་སྡུག་བསྔལ་གྱིས། ། གང་ཞིག་གཞན་གྱི་སྡུག་བསྔལ་ཀུན། ། ཡང་དག་ཟད་པར་ཀུན་ནས་འདོད། ། སྐྱེས་བུ་དེ་ནི་མཆོག་ཡིན་ནོ། །ཞེས་སོ། འདིར་བསྟན་སྐྱེས་བུ་ཆེན་པོའི་ཁྱད་པར་ཡོད་དེ། སྐྱེས་བུ་ཆུང་འབྲིང་གི་ལམ་ལ་བློ་འབྱོངས་པའི་གང་ཟག་གང་ཞིག་རང་རྒྱུད་དུ་གཏོགས་པ་སྟེ་རང་ཉིད་འཁོར་བ་སྡུག་བསྔལ་གྱིས་ཇི་ལྟར་མནར་བདེ་བཞིན་དུ། སེམས་ཅན་གཞན་རྣམས་ཀྱང་སྡུག བསྔལ་གྱིས་གཟིར་བར་མཐོང་ནས་སྙིང་རྗེས་སེམས་ཅན་དེ་རྣམས་ཀྱི་སྡུག་བསྔལ་ཀུན་ཡང་དག་པར་ཀུན་ནས་ཟད་པར་བྱས་ནས་སངས་རྒྱས་ལ་འགོད་པར་འདོད་པའི་སྐྱེས་བུ་དེ་ནི་འདིར་བསྟན་པའི་སྐྱེས་བུ་མཆོག་གམ་ཆེན་པོ་ཡིན་པའི་ཕྱིར། མདོར་ན་སྐྱེས་བུ་གསུམ་གྱི་མཚན་ཉིད་སྟོན་པའི་སྐབས་ཀྱི་གཞུང་འདི་དག་གིས་སྐྱེས་བུ་གསུམ་གྱི་མཚན་ཉིད་དང་དེའི་ལམ་གཙོ་བོར་བསྟན་ནས། སྐྱེས་བུ་གསུམ་དང་ཐུན་མོང་བའི་ལམ་གྱི་ཁྱད་པར་དོན་གྱིས་བསྟན་ལ་འདིར་བསྟན་སྐྱེས་བུ་ཆུང་ངུ་ལ་ཐེག་པ་གསུམ་པོ་གང་རུང་གི་རིགས་ཅན་མ་ཡིན་པ་ཞིག་དང་། འབྲིང་ལ་ཐེག་དམན་གྱི་རིགས་ཅན་ཞིག་དང་། ཆེན་པོ་ལ་ཐེག་ཆེན་གྱི་རིགས་ཅན་ཞིག་ངེས་པར་དགོས་པ་ཡིན་ནོ། །དེ་ཡང་གཙོ་བོར་ཐེག་ཆེན་གྱི་ལམ་སྒྲུབ་པའི་ཐབས་མ་ནོར་བ་ལ་ཞུགས་པ་སྟེ།དེ་ལ་མདོ་སྔགས་ཀྱི་དབྱེ་བ་གཉིས་སུ་ཡོད་དོ། ། གཉིས་པ་རྒྱས་པར་བཤད་པ་ལ་གཉིས། ཕར་ཕྱིན་ཐེག་པའི་ལམ་རྒྱས་པར་བཤད་པ་དང་། སྔགས་ལ་འཇུག་པའི་ཚུལ་ཕྱོགས་ཙམ་བཤད་པའོ། ། དང་པོ་ལ་གཉིས། ལམ་གྱི་རྣམ་གཞག་དང་། འབྲས་བུའི་རྣམ་གཞག་གོ་་།དང་པོ་ལ་གཉིས། དམ་བཅའ་བ་དང་། བཤད་པ་དངོས་སོ།། དང་པོ་ནི། སེམས་ཅན་དམ་པ་བྱང་ཆུབ་མཆོག །འདོད་པར་གྱུར་པ་དེ་དག་ལ། །བླ་མ་རྣམས་ཀྱིས་བསྟན་པ་ཡི། ། ཡང་དག་ཐབས་ནི་བཤད་པར་བྱ། །ཞེས་སོ། འདི་ལ་བཤད་པར་བྱའོ་ཞེས་དྲང་ངོ། །གང་ན་བླ་ན་མེད་པའི་བྱང་ཆུབ་སྒྲུབ་པའི་ཡང་དག་པའི་ཐབས་སོ། །གང་ལ་ན་སེམས་ཅན་དམ་པ་བྱང་ཆུབ་མཆོག་གི་གོ་འཕང་འདོད་པར་གྱུར་པ་དེ་དག་ལའོ། །དེ་ཡང་རང་དགར་འཆད་པ་མིན་གྱི། གསེར་གླིང་པ་སོགས་བླ་མ་དམ་པ་རྣམས་ཀྱིས་བསྟན་པའི་གསུང་གི་རྗེས་སུ་འབྲང་ནས་འཆད་པར་བྱེད་དོ།། མདོར་ན་ཇོ་བོ་ཆེན་པོ་འདི་ལ་ཤིང་རྟ་ཆེན་པོ་རྣམ་པ་གཉིས་ལས་བརྒྱུད་པའི་ལམ་རིམ་གྱི་མན་ངག་ཐམས་ཅད་རྫོགས་པར་མངའ་སྟེ། བསྡུས་དོན་ལས། ཤིང་རྟ་ཆེན་པོ་གཉིས་ལས་ལེགས་བརྒྱུད་པའི། །ཞེས་སོགས་གསུངས་པ་ལྟར་རོ།། གཉིས་པ་བཤད་པ་དངོས་ལ་གཉིས། སྨོན་སེམས་བསླབ་བྱ་དང་བཅས་པ་དང་། འཇུག་སེམས་བསླབ་བྱ་དང་བཅས་པའོ། ། དང་པོ་ལ་གསུམ། སྦྱོང་བ། དངོས་གཞི། མཇུག་གི་རིམ་པའོ། ། དང་པོ་ལ་གསུམ། ཚོགས་གསོག་པ། སྐྱབས་འགྲོ་ཁྱད་པར་ཅན་བྱ་བ། སེམས་གསུམ་ལ་བློ་སྦྱང་བའོ།། དང་པོ་ནི། རྫོགས་སངས་བྲིས་སྐུ་ལ་སོགས་དང་། ། མཆོད་རྟེན་དམ་ཆོས་མངོན་ཕྱོགས་ནས། མེ་ཏོག་བདུག་སྤོས་དངོས་པོ་དག ། ཅི་འབྱོར་པ་ཡིས་མཆོད་པར་བྱ། ། ཀུན་བཟང་སྤྱོད་ལས་གསུངས་པ་ཡི། ། མཆོད་པ་རྣམ་པ་བདུན་དག་ཀྱང་། །ཞེས་སོ།། འདིར་བསྟན་མཆོད་པ་ཇི་ལྟར་བྱ་བ་དང་། གང་གི་མདུན་དུ་བྱ་བའི་ཁྱད་པར་ཡོད་དེ། རྫོགས་པའི་སངས་རྒྱས་ཤཱཀྱ་ཐུབ་པའི་སྐུ་རི་མོར་བྲིས་པ་དང་། འབུར་དུ་བྱས་པ་ལ་སོགས་པའི་སྐུ་རྟེན་དང་། རིང་བསྲེལ་སྙིང་པོ་ཅན་གྱི་ཐུགས་མཆོད་རྟེན་དང་། གསུང་རབ་ཀྱི་དམ་པའི་ཆོས་པོ་ཏི་སོགས་གསུང་གི་རྟེན་རྣམས་ཅི་འགྲུབ་མངོན་དུ་ཕྱོགས་ནས་ཏེ་དངོས་སུ་བཞུགས་པའི་མདུན་དུ་མཆོད་པར་བྱ་བ་ཡིན་པའི་ཕྱིར། དངོས་པོ་གང་གིས་མཆོད་པ་ཡང་ཡོད་དེ། མེ་ཏོག་དང་། བདུག་སྤོས་དང་། མར་མེ་དང་། དྲི་ཆབ་དང་། ཞལ་ཟས་རོལ་མོ་སོགས་དངོས་པོ་དག་ཅི་འབྱོར་བ་ཡིས་མཆོད་པར་བྱ་བ་ཡིན་པའི་ཕྱིར། དེར་མ་ཟད་ཀུན་ཏུ་བཟང་པོའི་སྤྱོད་པའི་སྨོན་ལམ་ལས་གསུངས་པ་ཡི་མཆོད་པ་རྣ་བ་བདུན་བྱ་སྟེ། དེ་ཡང་ཕྱག་འཚལ་བ་དང་། མཆོད་འབུལ། སྡིག་བཤགས། ཡི་རང་། བསྐུལ་བ། གསོལ་གདབ། བསྔོ་བ་དང་བཅས་ཡན་ལག་བདུན་དག་ཀྱང་བྱ་བའི་ཕྱིར། གཉིས་པ་སྐྱབས་འགྲོ་ཁྱད་པར་ཅན་ནི། བྱང་ཆུབ་སྙིང་པོའི་མཐར་ཐུག་པར། ། མི་ལྡོག་པ་ཡི་སེམས་དག་གིས། ། དཀོན་མཆོག་གསུམ་ལ་རབ་དད་ཅིང་། ། པུས་མོའི་ལྷ་ང་སར་བཙུགས་ནས། །ཐལ་མོ་སྦྱར་བར་བྱས་ནས་ནི། ། དང་པོ་སྐྱབས་འགྲོ་ལན་གསུམ་བྱ། །ཞེས་སོ།། དུས་ཇི་སྲིད་བར་དུ་སྐྱབས་སུ་འགྲོ་བའི་ཚུལ་ཡོད་དེ། བྱང་ཆུབ་ཀྱི་སྙིང་པོའི་མཐར་ཐུག་གི་བར་སྐྱབས་སུ་འགྲོ་བ་ཡིན་པའི་ཕྱིར། བྱང་ཆུབ་ཀྱི་སྙིང་པོ་ལ་ཕྱི་ནང་གཉིས་ཡོད་དེ། ཕྱི་གནས་བྱང་ཆུབ་ཀྱི་སྙིང་པོ་ནི་བྱང་ཆུབ་ཀྱི་ཤིང་དྲུང་ངམ་རྡོ་རྗེ་གདན་ལྟ་བུ་དང་། ནང་རྟོགས་པ་བྱང་ཆུབ་ཀྱི་སྙིང་པོ་ནི་ཡེ་ཤེས་ཆོས་སྐུ་སྟེ་སྔ་མ་དེར་སངས་མ་རྒྱས་བར་དང་། ཕྱི་མ་དེ་མ་ཐོབ་བར་དུ་སྐྱབས་སུ་འགྲོ་དགོས་པའི་དོན་ཡིན་པའི་ཕྱིར། ཀུན་སློང་དང་སྤྱོད་ལམ་ཅི་འདྲ་བས་སྐྱབས་སུ་འགྲོ་བ་ཡོད་དེ། སེམས་ཅན་ཐམས་ཅད་ལ་དམིགས་པའི་སྙིང་རྗེས་དཀོན་མཆོག་གསུམ་ལ་སྐྱབས་སུ་འགྲོ་བ་ལས་ནམ་ཡང་མི་ལྡོག་པ་བརྟན་པོའི་སེམས་དག་གིས། དཀོན་མཆོག་གསུམ་ལ་རབ་ཏུ་དད་ཅིང་གུས་པ་ཆེན་པོས་ལུས་ཀྱི་པུས་མོའི་ལྷ་ང་ས་ལ་བཙུགས་ནས་ལག་པ་གཉིས་ཐལ་མོ་སྦྱར་བར་བྱས་ནས་ནི་སྐྱབས་སུ་འགྲོ་བའི་ཕྱིར།སྐྱབས་འགྲོའི་ཆོ་ག་ཇི་ལྟར་བྱ་ཚུལ་ཡོད་དེ། སྨོན་སེམས་བསྐྱེད་པའི་ཆོ་གའི་དང་པོར་ཐུན་མོང་མ་ཡིན་པའི་སྐྱབས་འགྲོའི་ཆོ་ག་ལན་གསུམ་བརྗོད་པའི་སྒོ་ནས་བྱ་བའི་ཕྱིར།སྐྱབས་འགྲོ་ཁྱད་པར་ཅན་འཇོག་ཚུལ་ཡོད་དེ། སེམས་ཅན་ཐམས་ཅད་འཁོར་བའི་སྡུག་བསྔལ་ལས་སྐྱོབ་པར་འདོད་པའི་བསམ་པས་དཀོན་མཆོག་གསུམ་ལ་སྐྱབས་སུ་འགྲོ་བ་ཡིན་པའི་ཕྱིར།འདིའི་སྐབས་ཀྱི་སྐྱབས་འགྲོའི་རྒྱུ་དང་ཡུལ་དང་ངོ་བོ་དང་བསླབ་བྱ་དང་ཕན་ཡོན་གྱི་ཁྱད་པར་རྣམས་ལམ་རིམ་ཆེན་མོ་སོགས་ལས་ཤེས་པར་བྱའོ།།
གསུམ་པ་སེམས་གསུམ་ལ་བློ་སྦྱང་བ་ནི། དེ་ནས་སེམས་ཅན་ཐམས་ཅད་ལ། ། བྱམས་པའི་སེམས་ནི་སྔོན་འགྲོ་བས། ། ངན་སོང་གསུམ་དང་སྐྱེ་སོགས་དང་། ། འཆི་འཕོ་སོགས་ཀྱི་སྡུག་བསྔལ་བའི། ། འགྲོ་བ་མ་ལུས་ལ་བལྟས་ཏེ། ། སྡུག་བསྔལ་གྱིས་ནི་སྡུག་བསྔལ་བ། ། སྡུག་བསྔལ་སྡུག་བསྔལ་རྒྱུ་མཚན་ལས། ། འགྲོ་བ་ཐར་བར་འདོད་པ་ཡིས། །ཞེས་སོགས། འདིའི་དང་པོ་གཉིས་ཀྱིས་བྱམས་པ། དེ་ནས་གསུམ་གྱིས་སྙིང་རྗེའི་དམིགས་པ། །དེ་ནས་གསུམ་གྱིས་སྙིང་རྗེའི་རྣམ་པ་བསྟན་ཅིང་། བྱང་ཆུབ་སེམས་སྦྱོང་ཚུལ་ཡང་དོན་གྱིས་བསྟན་ཏེ། སྐྱབས་འགྲོ་ཁྱད་པར་ཅན་བྱས་པ་དེ་ནས་ཅི་ཞིག་བྱ་བ་ཡོད་དེ། སེམས་ཅན་ཐམས་ཅད་ལ་དམིགས་ནས་བདེ་བ་དང་ལྡན་འདོད་ཀྱི་ཡིད་འོང་གི་བྱམས་པའི་སེམས་ནི་བསྒོམ་པར་བྱ་བ་ཡིན་པའི་ཕྱིར།སེམས་ཅན་ཐམས་ཅད་མར་ཤེས་པ་དྲིན་དྲན་པ་དྲིན་བཟོ་བའི་སྒོ་ནས་ཡིད་འོང་གི་བྱམས་པ་བསྒོམས་ནས་ཅི་ཞིག་བྱ་བ་ཡོད་དེ། དེ་ནས་བྱམས་པའི་སེམས་དེ་སྔོན་དུ་འགྲོ་བའི་སྒོ་ན་སྙིང་རྗེ་ཆེན་པོ་བསྒོམ་པར་བྱ་བ་ཡིན་པའི་ཕྱིར་ཏེ། ཇི་ལྟར་བསྒོམ་ན་སེམས་ཅན་ཐམས་ཅད་སྡུག་བསྔལ་སྤྱི་དང་ངན་སོང་གསུམ་གྱི་སྡུག་བསྔལ་དང་། མིའི་སྐྱེ་རྒ་ན་འཆི་སོགས་ཀྱི་སྡུག་བསྔལ་དང་། འདོད་ལྷའི་འཆི་འཕོ་འོག་ཏུ་ལྟུང་བའི་སྡུག་བསྔལ་དང་། སོགས་ཀྱིས་ཁམས་གོང་མའི་འདུ་བྱེད་ཀྱི་སྡུག་བསྔལ་གྱི་ཚུལ་རྣམས་ཤེས་པར་བྱས་ནས་ཁམས་གསུམ་གྱི་འགྲོ་བ་མ་ལུས་པ་ལ་བལྟས་ཏེ། དེ་ཡང་ངན་སོང་གསུམ་ནི་སྡུག་བསྔལ་གྱིས་ནི་སྡུག་བསྔལ་བ་དང་། འདོད་ལྷ་དང་མི་ནི་འགྱུར་བའི་སྡུག་བསྔལ་དང་། ཁམས་གོང་མ་རྣམས་འདུ་བྱེད་ཀྱི་སྡུག་བསྔལ་དང་། རྒྱུ་མཚན་ཏེ་རྒྱུ་ཀུན་འབྱུང་བདེན་པ་ལས་ཉོན་དང་བཅས་བསམ་ནར་བའི་འགྲོ་བ་རྣམས་དེ་ལས་ཐར་བར་འདོད་པའི་སྙིང་རྗེ་ཆེན་པོ་བསྒོམས་ནས་སྙིང་རྗེ་དེ་ཡིས་དྲངས་པའི་བྱང་ཆུབ་ཀྱི་སེམས་བསྐྱེད་པར་བྱ་བ་ཡིན་པའི་ཕྱིར། གཞུང་དེ་དག་གིས་སེམས་བསྐྱེད་སྐྱེ་བ་ལ་བྱམས་སྙིང་རྗེ་གཉིས་ངེས་པར་དགོས་པར་སྟོན་པའོ།།
གཉིས་པ་དངོས་གཞི་ནི། ལྡོག་པ་མེད་པར་དམ་བཅའ་བའི། །བྱང་ཆུབ་སེམས་ནི་བསྐྱེད་པར་བྱ། །ཞེས་པ་སྟེ།གང་བསྐྱེད་ན། སྔར་ལྟར་བྱམས་པ་དང་སྙིང་རྗེའི་དམིགས་རྣམས་ལེགས་པར་སྦྱངས་ནས་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་པར་བྱའོ་སྙམ་པའི་སྨོན་པ་བྱང་ཆུབ་ཀྱི་སེམས་བསྐྱེད་པར་བྱའོ། ། ཇི་ལྟར་ན། སེམས་བསྐྱེད་པ་ལས་དུས་ནམ་ཡང་ལྡོག་པ་མེད་པར་དམ་བཅའ་བའི་ཚུལ་གྱིས་སོ།།སྤྱིར་སྨོན་སེམས་ཆོ་ག་ལ་མ་བལྟོས་པར་སྐྱེ་ཡང་། ཆོ་གས་བླངས་ན་བརྟན་པ་སོགས་དགོས་པ་ཁྱད་པར་ཅན་ཡོད་པས་ལེན་པ་ཡིན་ལ། ལེན་པའི་ཆོ་ག་དངོས་ནི། ལམ་རིམ་ཆེན་མོ་སོགས་ལས་འབྱུང་བ་ལྟར་བདག་གིས་ལོགས་སུ་བཀོད་ཟིན་པས་འདིར་བཞག་གོ།
གསུམ་པ་མཇུག་གི་བསླབ་བྱ་དང་བཅས་པ་ལྔ་ལས། དང་པོ་ཕན་ཡོན་ནི། དེ་ལྟར་སྨོན་པའི་སེམས་དག་ནི། །བསྐྱེད་པའི་ཡོན་ཏན་གང་ཡིན་པ། །དེ་ནི་སྡོང་པོ་བཀོད་པ་ཡི། །མདོ་ལས་བྱམས་པས་རབ་ཏུ་བཤད། །ཅེས་སོ། །སྔར་བཤད་པ་དེ་ལྟར་སྨོན་པའི་སེམས་དག་ནི་ཆོ་གས་བསྐྱེད་པའི་ཡོན་ཏན་ནམ་ཕན་ཡོན་རྒྱ་ཆེན་པོ་གང་ཡིན་པ་དེ་ནི།སྡོང་པོ་བཀོད་པ་ཡི་མདོ་ལས་རྗེ་བཙུན་བྱམས་པས་རྒྱལ་སྲས་ནོར་བཟང་ལ་རབ་ཏུ་རྒྱས་པར་བཤད་དོ། ། བཤད་ཚུལ་ནི་མདོ་དེ་ཉིད་ལས། རིགས་ཀྱི་བུ་བྱང་ཆུབ་ཀྱི་སེམས་ནི་སངས་རྒྱས་ཀྱི་ཆོས་ཐམས་ཅད་ཀྱི་ས་བོན་ལྟ་བུའོ་ཞེས་སོགས་ཏེ། སེམས་བསྐྱེད་ཀྱི་ཕན་ཡོན་འཆད་པའི་མདོ་མང་ཡང་འདི་ལས་རྒྱས་པ་མ་མཐོང་ངོ། ། གཉིས་པ་བྱང་ཆུབ་ཀྱི་སེམས་སྦྱང་བ་ལ་སློབ་པ་ནི། དེ་ཡིས་མདོ་ཀློག་པའམ་བླ་མ་ལས་མཉན་ཏེ། །རྫོགས་པའི་བྱང་ཆུབ་སེམས་ཀྱི་ཡོན་ཏན་མཐའ་མེད་པ། །རྣམ་པར་ཤེས་པར་བྱས་ལ་དེ་གནས་རྒྱུ་མཚན་དུ། །དེ་ལྟར་ཡང་དང་ཡང་དུ་སེམས་ནི་བསྐྱེད་པར་བྱ། ། ཞེས་སོ། སྨོན་སེམས་ཆོ་གས་བླངས་པའི་གང་ཟག་དེ་ཡིས་སྨོན་སེམས་བསྐྱེད་པའི་ཕན་ཡོན་ཤེས་པར་བྱ་བའི་ཆེད་དུ་སྡོང་པོ་བཀོད་པ་ལ་སོགས་པའི་མདོ་རྣམས་དང་བསྟན་བཅོས་ཁྱད་པར་ཅན་རང་ཉིད་ཀྱིས་ཀློག་པའམ། ཡང་ན་བླ་མ་ལས་ལེགས་པར་མཉན་ཏེ་རྫོགས་པའི་བྱང་ཆུབ་ཀྱི་སེམས་བསྐྱེད་པའི་ཡོན་ཏན་ནམ་ཕན་ཡོན་མཐའ་མེད་པའི་ཚུལ་རྣམ་པར་ཤེས་པར་བྱས་ནས། དགོས་པ་སེམས་དེ་རང་རྒྱུད་ལ་གནས་ཤིང་མི་ཉམས་པའི་རྒྱུ་མཚན་ཏེ་རྒྱུ་རྐྱེན་དུ་ད་ལྟར་ཡང་དང་ཡང་དུ་འམ། ཉིན་ལན་གསུམ་མཚན་ལན་གསུམ་དུ་སྨོན་སེམས་དེ་ནི་དྲན་ཅིང་བསྐྱེད་པར་བྱའོ།།སྨོན་སེམས་བསྐྱེད་པའི་ཆོ་ག་རྒྱས་པ་ལམ་རིམ་ནས་འབྱུང་བ་ལྟར་མ་གྲུབ་ན། སངས་རྒྱས་ཆོས་ཆགས་མ་རྐང་པ་བཞིས་བྱ་བར་ཇོ་བོ་ཉིད་ཀྱི་གསུང་ལས་འབྱུང་ངོ།།འོ་ན། རྫོགས་པའི་བྱང་ཆུབ་ཀྱི་སེམས་བསྐྱེད་པའི་ཡོན་ཏན་ནམ་ཕན་ཡོན་མཐའ་མེད་པ་དེ་གང་ཞེ་ན། དེ་ནི་སྡོང་པོ་བཀོད་པ་ཙམ་དུ་མ་ཟད་གཞན་ཡང་། དཔའ་སྦྱིན་གྱིས་ཞུས་མདོ་དག་ལས། །འདི་ཡི་བསོད་ནམས་གང་བསྟན་པ། །གང་ཚེ་ཚིགས་བཅད་གསུམ་ཙམ་དུ། །མདོར་བསྡུས་པས་ནི་བྲི་བར་བྱ། །བྱང་ཆུབ་སེམས་ནི་བསོད་ནམས་གང་། །དེ་ལ་གལ་ཏེ་གཟུགས་མཆིས་ན། །ནམ་མཁའི་ཁམས་ནི་ཀུན་བཀང་སྟེ། །དེ་ནི་དེ་བས་ལྷག་པར་འགྱུར། །གངྒའི་བྱེད་མའི་གྲངས་སྙེད་ཀྱི། །སངས་རྒྱས་ཞིང་རྣམས་མི་གང་གིས། །རིན་ཆེན་དག་གིས་ཀུན་བཀང་སྟེ། །འཇིག་རྟེན་མགོན་ལ་ཕུལ་བ་བས། །གང་གིས་ཐལ་མོ་སྦྱར་བགྱིས་ཏེ། །བྱང་ཆུབ་ཏུ་ནི་སེམས་བཏུད་ན། །མཆོད་པ་དེ་ན་ཁྱད་པར་འཕགས། །དེ་ལ་མཐའ་ནི་མ་མཆིས་སོ། །ཞེས་གསུངས་ཏེ།དོན་བསྡུ་ན་དཔའ་སྦྱིན་གྱིས་ཞུས་པའི་མདོ་ལས་སེམས་བསྐྱེད་པ་འདིའི་བསོད་ནམས་གང་བསྟན་པ་གང་གི་ཚེ་ཚིགས་བཅད་གསུམ་ཙམ་དུ་འདིར་མདོར་བསྡུས་ནས་བྲི་བར་བྱའོ་ཞེས་བཤད་པར་དམ་བཅས་ནས། དེ་མན་ཆད་ཀྱིས་ཕན་ཡོན་སྟོན་ཏེ། བྱང་ཆུབ་ཏུ་སེམས་བསྐྱེད་པའི་བསོད་ནམས་གང་ཡིན་པ་དེ་ལ་གཟུགས་པ་མཆིས་མོད ། གལ་ཏེ་དེ་ལ་གཟུགས་མཆིས་ན་ནི་ནམ་མཁའི་ཁམས་ཀུན་བཀང་སྟེ་མི་ཤོར་བར་ཕན་ཡོན་དེ་ནི་ནམ་མཁའ་དེ་ལས་ཀྱང་ལྷག་པར་འགྱུར་རོ།།དཔེར་ན་ཆུ་བོ་གངྒའི་བྱེ་མའི་གྲངས་བ་ཅི་སྙེད་ཀྱི་ཚད་དང་མཉམ་པའི་སངས་རྒྱས་ཀྱི་ཞིང་རྣམས་མི་གང་གིས་ཡིད་བཞིན་གྱི་ནོར་བུ་དང་དངུལ་སོགས་རིན་པོ་ཆེ་དག་གིས་ཀུན་ནས་བཀང་སྟེ་འཇིག་རྟེན་གྱི་མགོན་པོ་སངས་རྒྱས་རྣམས་ལ་ཕུལ་བ་བས། གཞན་གང་གིས་ཐལ་མོ་སྦྱར་བར་བྱས་ནས་ལུས་བཏུད་དེ་བྱང་ཆུབ་ཏུ་སེམས་བསྐྱེད་པའི་མཆོད་པ་འདི་ནི་ཁྱད་པར་དུ་འཕགས་པ་ཡིན་ནོ།།འོ་ན། འདིར་བྱང་ཆུབ་ཏུ་སེམས་བསྐྱེད་པ་མཆོད་པར་བཤད་པ་ཇི་ལྟར་ཡིན་ཞེ་ན། མཆོད་པ་ལ་ཕྱི་ཟང་ཟིང་དང་ནང་སྒྲུབ་པའི་མཆོད་པ་གཉིས་གསུངས་པའི་ནང་ནས་བྱང་ཆུབ་ཏུ་སེམས་བསྐྱེད་པ་དང་བྱམས་སྙིང་རྗེ་སྟོང་ཉིད་སྒོམ་པ་སོགས་ནི་ནང་སྒྲུབ་པའི་མཆོད་པ་ཡིན་པ་ལ་དགོངས་སོ།།གསུམ་པ་ཚོགས་གཉིས་བསགས་པ་ལ་བསླབ་པ་ནི། བྱང་ཆུབ་སྨོན་པའི་སེམས་དག་བསྐྱེད་ནས་ནི། །འབད་པ་མང་པོས་ཀུན་དུ་སྤེལ་བྱ་ཞིང་། །ཞེས་སོ།། གོང་ལྟར་ཕན་ཡོན་དྲན་པ་སོགས་ཀྱི་སྒོ་ནས་བྱང་ཆུབ་ཏུ་སྨོན་པའི་སེམས་དག་བསྐྱེད་པར་བྱས་ནས་ནི། ཡན་ལག་བདུན་པ་བསགས་པའི་སྒོ་ནས་འབད་པ་མང་པོས་སེམས་དེ་ཀུན་དུ་སྤེལ་བར་བྱ་དགོས་ཏེ། བྱང་ཆུབ་ཀྱི་སེམས་གོང་དུ་འཕེལ་ན་ཚོགས་གཉིས་གོང་དུ་འཕེལ་ཏེ་མྱུར་དུ་འཚང་རྒྱ་བར་འགྱུར་བའི་ཕྱིར་རོ།།བཞི་པ་སེམས་ཅན་བློས་མི་སྤང་བ་ནི། འདི་ནི་སྐྱེ་བ་གཞན་དུའང་དྲང་དོན་དུ། ། ཞེས་པའི་འང་ཞེས་པའི་སྒྲས་བསྟན་ཅིང་བློས་མི་སྤོང་བ་ནི། ཁ་ཅིག་གིས་རང་ལ་མི་འཐད་པ་བྱས་པ་ན་འདིའི་དོན་ནམ་ཡང་མི་བྱའོ་སྙམ་ན་སེམས་ཅན་བློས་སྤངས་པ་ཡིན་པ་དེ་ལྟ་བུ་མི་བྱེད་པའོ།། ལྔ་པ་ནག་ཆོས་སྤོང་ཞིང་དཀར་ཆོས་བཞི་ལ་སློབ་ཚུལ་ཡང་། འདི་ནི་སྐྱེ་བ་གཞན་དུའང་དྲན་དོན་དུ། །ཇི་སྐད་བཤད་པའི་བསླབ་པ་ཡོངས་སུ་བསྲུང་། །ཞེས་སོ། སྨོན་སེམས་ཆོ་གས་བཟུང་བ་འདི་ལ་ནི་ཚེ་འདིར་མི་ཉམས་པའི་རྒྱུ་ལ་བསླབ་པ་ཙམ་གྱིས་མི་ཆོག་གི ། སྐྱེ་བ་ཕྱི་མ་གཞན་དུའང་སེམས་དེ་དྲན་ཅིང་མི་བརྗེད་པའི་དོན་དུ་རྒྱུ་འོད་སྲུང་གིས་ཞུས་པའི་མདོ་ལས་ཇི་སྐད་བཤད་པའི་བསླབ་པ་བཞི་མཚན་གཉིས་པོ་ཡོངས་སུ་བསྲུང་བ་དང་བསྟེན་པར་བྱའོ། ། ཆོས་བཞི་ཚན་གཉིས་པོ་གང་ཡིན་ལམ་རིམ་ཆེན་མོ་སོགས་ལས་འབྱུང་བ་ལྟར་རོ།། གཉིས་པ་འཇུག་སེམས་བསླབ་བྱ་དང་བཅས་པ་བཤད་པ་ལ་གསུམ། འཇུག་སྡོམ་བླང་དགོས་པར་བསྟན་པ། དེ་ཇི་ལྟར་ལེན་ཚུལ། དེའི་བསླབ་བྱ་བཤད་པའོ།། དང་པོ་ནི། འཇུག་སེམས་བདག་ཉིད་སྡོམ་པ་མ་གཏོགས་པ། །ཡང་དག་སྨོན་པ་འཕེལ་བར་འགྱུར་མ་ཡིན། །རྫོགས་ པའི་བྱང་ཆུབ་སྡོམ་པ་སྤེལ་འདོད་པས། ། དེ་ཕྱིར་འབད་པས་འདི་ནི་ངེས་པར་བླངས། །ཞེས་སོ །སྨོན་སེམས་ཆོ་གས་བཟུང་བ་དེས་ནི། འཇུག་སྡོམ་འདི་ནི་ངེས་པར་བླང་བར་བྱ་སྟེ། རྫོགས་པའི་བྱང་ཆུབ་ཀྱི་སྡོམ་པའི་མིང་ཅན་སྨོན་སེམས་དེ་གོང་དུ་སྤེལ་བར་འདོད་པས། འཇུག་པོའི་སེམས་ཀྱི་བདག་ཉིད་འཇུག་སྡོམ་བཟུང་བའི་སྒོ་ནས་སྤེལ་བར་བྱ་ཞིང་། སྡོམ་པ་དེ་མ་གཏོགས་པར་སྨོན་སེམས་ཡང་དག་པ་གོང་དུ་འཕེལ་བར་འགྱུར་བའི་ཐབས་གཞན་ཡོད་པ་མ་ཡིན་པ་དེའི་ཕྱིར་རོ། ། གཉིས་པ་འཇུག་སྡོམ་ཇི་ལྟར་ལེན་པ་ལ་གསུམ། ལེན་པའི་རྟེན། བླང་བའི་ཡུལ། ལེན་པའི་ཆོ་གའོ། ། དང་པོ་ནི། སོ་སོར་ཐར་པ་རིགས་བདུན་གྱི། །རྟག་ཏུ་སྡོམ་གཞན་ལྡན་པ་ལ། །བྱང་ཆུབ་སེམས་དཔའི་སྡོམ་པ་ཡིས། །སྐལ་པ་ཡོད་ཀྱི་གཞན་དུ་མིན། །ཞེས་སོ།། དགེ་བསྙེན་ཕ་མ། དགེ་ཚུལ་ཕ་མ། དགེ་སློང་ཕ་མ་གཉིས་ཏེ་དྲུག་དང་། དེའི་སྟེང་དུ་དགེ་སློབ་མའི་སྡོམ་པ་བསྣན་ནས་སོ་སོར་ཐར་པ་རིགས་བདུན་དུ་བཤད་པ་ལྟར་རིགས་བདུན་གང་རུང་དངོས་སམ། དེ་དང་ཐུན་མོང་བའི་རང་བཞིན་གྱི་ཁ་ན་མ་ཐོ་བ་སྤོང་བ་རྟག་ཏུ་སྟེ་ཇི་སྲིད་འཚོ་བའི་བར་དུ་བླངས་ནས་རྒྱུད་ལ་ལྡན་པའི་གང་ཟག་ལ་བྱང་ཆུབ་སེམས་དཔའི་འཇུག་པའི་སྡོམ་པ་སྐྱེ་བའི་སྐལ་པ་ཡོད་ཀྱི། གཞན་དུ་སྟེ་བཅས་རང་གི་ཁ་ན་མ་ཐོ་བ་ཅི་རིགས་མི་སྤོང་བ་ལ་བྱང་སེམས་ཀྱི་སྡོམ་པ་སྐྱེ་བ་ཡོད་པ་མ་ཡིན་ནོ། ། འདིའི་དངོས་བསྟན་ལ་འཇུག་སྡོམ་སྐྱེ་བའི་རྟེན་དུ་སོ་ཐར་རིགས་བདུན་གང་རུང་ཞིག་དགོས་པར་བཤད་པ་ནི། རྟེན་ཁྱད་པར་ཅན་དང་གཙོ་ཆེ་བའི་དབང་དུ་མཛད་པ་ཡིན་གྱི། ངེས་པར་དགོས་པ་མ་ཡིན་ཏེ། སོར་ཐར་གྱི་སྡོམ་པ་མ་བླངས་པ་ལའང་འཇུག་སྡོམ་སྐྱེ་བ་ཡོད་པའི་ཕྱིར་རོ། །འདིར་རིགས་བདུན་ལ་བསྙེན་གནས་ཀྱི་སྡོམ་པ་མི་ འདྲེན་པ་ནི། དེ་ཉིན་ཞག་གཅིག་གི་མཐའ་ཅན་ཡིན་པས་རྒྱུན་ཐུང་བ་ལ་དགོངས་སོ།། རྟེན་གྱི་ཁྱད་པར་སྟོན་པ་ནི། སོ་སོར་ཐར་བ་རིགས་བདུན་དུ། །དེ་བཞིན་གཤེགས་པས་གསུངས་པ་ལས། །ཚངས་སྤྱོད་དཔལ་ནི་མཆོག་ཡིན་ཏེ། །དགེ་སློང་སྡོམ་པ་དག་ཏུ་བཞེད། །ཅེས་སོ།།བྱང་སྡོམ་གྱི་རྟེན་ལས་སོ་ཐར་པ་རིགས་བདུན་དུ་དེ་བཞིན་གཤེགས་པས་གསུངས་པ་ལ། ཁྱིམ་པའི་སྡོམ་པ་ལས་ཚངས་སྤྱོད་ཀྱི་དཔལ་རབ་བྱུང་གི་སྡོམ་པ་མཆོག་ཡིན་ཞིང་། རབ་བྱུང་གི་སྡོམ་པའི་ནང་ནས་ཀྱང་དགེ་སློང་གི་སྡོམ་པ་དག་མཆོག་ཏུ་བཞེད་དོ།། གཉིས་པ་གང་ལས་བླང་བའི་ཡུལ་ནི། སྡོམ་པའི་ཆོ་ག་མཁས་དང་། བདག་ཉིད་གང་ཞིག་སྡོམ་ལ་གནས། །སྡོམ་པ་འབོགས་བཟོད་སྙིང་རྗེ་ལྡན། །བླ་མ་བཟང་པོར་ཤེས་པར་བྱ། །ཞེས་སོ།། གཞུང་ཚིག་འདི་བྱང་ཆུབ་སེམས་དཔའི་ས་དག་གི་་།ཞེས་པའི་འོག་ཏུ་འབྱུང་ཡང་འཆད་བདེ་བའི་ཕྱིར་སྔར་བླངས་བ་སྟེ་འོ་ན་སྡོམ་པ་བླང་བའི་ཡུལ་ཇི་ལྟ་བུ་ཞེ་ན་ཡོད་དེ། དེ་ལ་སྡོམ་པ་ལེན་པའི་ཆོ་གའི་སྐོར་ལ་མཁས་པའི་ཤེས་རབ་དང་ལྡན་པ་དང་། བདག་ཉིད་གང་ཞིག་བྱང་སེམས་ཀྱི་སྡོམ་པ་ལ་གནས་པ་དང་། གཞན་ལ་སྡོམ་པ་དེ་འབོགས་བཟོད་པའི་ནུས་པའི་སྤོབས་པ་དང་། སྙིང་རྗེ་ཆེན་པོ་སྟེ་ཡོན་ཏན་བཞི་དང་ལྡན་པ་ཞིག་དགོས་ཤིང་། དེ་ལྟ་བུའི་གང་ཟག་དེ་བྱང་སྡོམ་ལེན་ཡུལ་གྱི་བླ་མ་བཟང་པོར་ཤེས་པར་བྱ་བའི་ཕྱིར། གསུམ་པ་ཇི་ལྟར་ལེན་པའི་ཆོ་ག་ལ་གཉིས། བླ་མ་ཡོད་པ་དང་། བླ་མ་མེད་པའི་ཆོ་གའོ། དང་པོ་ནི། བྱང་ཆུབ་སེམས་དཔའི་ས་དག་གི །ཚུལ་ཁྲིམས་ལེའུ་གསུངས་ཆོ་ག་ཡིས། །ཡང་དག་མཚན་ཉིད་ལྡན་པ་ཡི། །བླ་མ་བཟང་ལས་སྡོམ་པ་བླངས། ཞེས་སོ།དེ་ལ་བླང་ཞེས་དྲང་ངོ། གང་ན་འཇུག་པའི་སྡོམ་པའོ། །གང་ལས་ན། སྔར་བཤད་པ་ལྟར་ཡང་དག་པའི་མཚན་ཉིད་ཕུན་སུམ་ཚོགས་པ་དང་ལྡན་པའི་བླ་མ་བཟང་པོ་ལས་སོ།།ཆོ་ག་གང་ལ་བརྟེན་ཏེ་ལེན་ན། འཕགས་པ་ཐོགས་མེད་ཀྱིས་མཛད་པའི་བྱང་ཆུབ་སེམས་དཔའི་སའི་ནང་ཚན་ དག་གི་ཚུལ་ཁྲིམས་ཀྱི་ལེའུ་ལས་གསུངས་པའི་ཆོ་ག་ཡི་སྒོ་ནས་སོ། །འཇུག་སྡོམ་ལེན་པའི་ཆོ་ག་རྒྱས་པ་འདི་ཇོ་བོའི་སྡོམ་པའི་ཆོ་ག་དང་། རྗེ་ཉིད་ཀྱིས་མཛད་པའི་བྱང་སའི་ཚུལ་ཁྲིམས་ལེའུའི་འགྲེལ་པ་ལས་འབྱུང་བ་ལྟར་ཏེ། འདིར་མང་དུ་དོགས་ནས་མི་འགོད་དོ།།གཉིས་པ་བླ་མ་མེད་པའི་ཆོ་ག་ནི། དེ་ལ་འབད་པས་འདི་འདྲ་བའི། །གལ་ཏེ་བླ་མ་མ་རྙེད་ན། །དེ་ལས་གཞན་སྡོམ་ནོད་པ་ཡི། །ཆོ་ག་ཡང་དག་བཤད་པར་བྱ། །ཞེས་པ་ནི།བླ་མ་མེད་པའི་སྡོམ་ཆོག་འཆད་པའི་དམ་བཅའ་སྟེ། ། སྡོམ་པ་ལེན་པ་དེ་ལ་འབད་པ་ཆེན་པོས་གོང་དུ་བཤད་པ་འདི་འདྲ་བའི་བླ་མ་གལ་ཏེ་མ་རྙེད་ན་ནི། བླ་མ་ཡོད་པ་དེ་ལས་གཞན་དམིགས་བསལ་བླ་མ་མེད་ཀྱང་རང་ཉིད་ཀྱིས་སྡོམ་པ་དེ་ནོད་པའི་ཆོ་ག་ལུང་ལས་གསུངས་པ་བཞིན་འདིར་ཡང་དག་པར་བཤད་པར་བྱའོ།།འོ་ན་བླ་མ་མེད་པའི་སྡོམ་ཆོག་ལུང་གང་ལས་བཤད་ཅེ་ན། དེ་ལ་སྔོན་ཚེ་འཇམ་པའི་དཔལ། །ཨམྦ་རཱ་ཛར་གྱུར་པ་ཡིས། །ཇི་ལྟར་བྱང་ཆུབ་ཐུགས་བསྐྱེད་པ། །འཇམ་དཔལ་གྱི་ནི་སངས་རྒྱས་ཞིང་། །རྒྱན་གྱི་མདོ་ལས་བཤད་པ་ལྟར། ། དེ་བཞིན་འདིར་ནི་རབ་གསལ་བྲི།ཞེས་སོ།དེ་ལ་བླ་མ་མེད་པའི་སྡོམ་ཆོག་བཤད་པར་བྱ་སྟེ། སྔོན་བསྐལ་པ་མེད་པ་འདས་པའི་དུས་ཀྱི་ཚེ་འཇམ་པའི་དཔལ་འཇམ་དབྱངས་འཁོར་ལོས་བསྒྱུར་བའི་རྒྱལ་པོ་ཨམྦ་རཱ་ཛ་སྟེ་རྒྱལ་པོ་ནམ་མཁའ་ཞེས་བྱ་བར་གྱུར་པ་དེ་ཡིས། སངས་རྒྱས་འབྲུག་སྒྲའི་དབྱངས་ཀྱི་རྒྱལ་པོའི་དྲུང་དུ་ཇི་ལྟར་བྱང་ཆུབ་ཏུ་ཐུགས་བསྐྱེད་པའི་ཚུལ་འཇམ་དཔལ་གྱི་སངས་རྒྱས་ཀྱི་ཞིང་རྒྱན་ནམ་བཀོད་པ་སྟོན་པའི་མདོ་ལས་བཤད་པ་ལྟར་དེ་ཁོ་ན་བཞིན་དུ་གཞུང་འདིར་ནི་རབ་ཏུ་གསལ་བར་བྲི་བར་བྱའོ།།མདོ་དེ་ལས་འབྱུང་བའི་སེམས་བསྐྱེད་དང་། སྡོམ་པ་བཟུང་ཚུལ་དངོས་སྟོན་པ་ནི། མགོན་པོ་རྣམས་ཀྱི་སྤྱན་སྔ་རུ། ། རྫོགས་པའི་བྱང་ཆུབ་སེམས་བསྐྱེད་ཅིང་། །འགྲོ་བ་ཐམས་ཅད་མགྲོན་དུ་གཉེར། །དེ་དག་འཁོར་བ་ལས་སྒྲལ་ལ། ། གནོད་སེམས་ཁྲོ་བའི་སེམས་ཉིད་དང་། །སེར་སྣ་དང་ནི་ཕྲག་དོག་ཉིད། །དེང་ནས་བཟུང་སྟེ་བྱང་ཆུབ་དག །ཐོབ་ཀྱི་བར་དུ་མི་བྱའོ། །ཚངས་པར་སྤྱོད་པ་སྤྱད་བྱ་ཞིང་། །སྡིག་དང་འདོད་པ་སྤང་བར་བྱ། །ཚུལ་ཁྲིམས་སྡོམ་པ་ལ་དགའ་བས། །སངས་རྒྱས་རྗེས་སུ་བསླབ་པར་བྱ། །བདག་ཉིད་མྱུར་བའི་ཚུལ་གྱིས་ནི། །བྱང་ཆུབ་ཐོབ་པར་མི་སྤྲོ་ཞིང་། །སེམས་ཅན་གཅིག་གི་རྒྱུ་ཡིས་ནི། །ཕྱི་མའི་མུ་མཐར་གནས་པར་བགྱིད། །ཚད་མེད་བསམ་གྱིས་མི་ཁྱབ་པའི། །ཞིང་དག་རྣམ་པར་སྦྱང་བར་བྱ། །མིང་ནས་བཟུང་བར་བྱས་པ་དང་། །ཕྱོགས་བཅུ་དག་ཏུ་རྣམ་པར་གནས། །བདག་གི་ལུས་དང་ངག་གི་ལས། །ཐམས་ཅད་དུ་ནི་དག་པར་བྱ། །ཡིད་ཀྱི་ལས་ཀྱང་དག་བྱ་སྟེ། །མི་དགེའི་ལས་རྣམས་མི་བྱའོ། །ཞེས་སོ།།འདི་ལ་སེམས་བསྐྱེད་པ་དང་། སྡོམ་པ་བླང་བའི་ཚུལ་གཉིས་ལས། དང་པོ་ནི། མགོན་པོ་སངས་རྒྱས་རྣམས་ཀྱི་སྤྱན་སྔ་རུ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་བསྐྱེད་དོ།།དགོས་པ་ནི། འགྲོ་བ་སེམས་ཅན་ཐམས་ཅད་མགྲོན་དུ་གཉེར་བ་སྟེ་དེའི་དོན་དུའོ། །གང་ལ་མགྲོན་དུ་གཉེར་བ་ནི། འགྲོ་བ་དེ་དག་འཁོར་བ་ལས་སྒྲོལ་བ་སྟེ་མྱང་འདས་ལ་འགོད་ཅིང་མགྲོན་དུ་གཉེར་བའོ།། གཉིས་པ་ལ་གསུམ་ལས། དང་པོ་སྡོམ་པའི་ཚུལ་ཁྲིམས་ཁས་ལེན་པ་ནི། སེམས་ཅན་གསོད་འདོད་ལ་སོགས་པའི་གནོད་སེམས་དང་། ཁྲོ་བའི་སེམས་ཉིད་དང་། ཡོ་བྱད་ལ་དམ་དུ་འཛིན་པའི་སེར་སྣ་དང་། གཞན་གྱི་ཕུན་ཚོགས་ལ་མི་བཟོད་པའི་ཕྲག་དོག་ཉིད་དང་བཅས་པ་རྣམས་སྡོམ་པ་བླངས་པའི་ཉིན་དེང་ནས་བཟུང་སྟེ་བྱང་ཆུབ་ཆེན་པོ་དག་ཐོབ་ཀྱི་བར་དུ་མི་བྱའོ།། དབང་པོ་གཉིས་སྦྱོར་གྱི་འཁྲིག་པ་སྤངས་ཏེ་ཚངས་པར་སྤྱོད་པ་སྤྱད་པར་བྱ་ཞིང་། སྡིག་པའི་ལས་དང་དེའི་རྒྱུ་འདོད་པའི་ཡུལ་ལ་ཆགས་པ་རྣམས་སྤང་བར་བྱའོ། །དེ་དག་སྤངས་པའི་ཚུལ་ཁྲིམས་ཀྱི་སྡོམ་པ་ལ་དགའ་བས་སངས་རྒྱས་རྣམས་ཀྱི་སྤྱོད་པའི་རྗེས་སུ་བསླབ་པར་བྱའོ།།གཉིས་པ་སེམས་ཅན་དོན་བྱེད་ཀྱི་ཚུལ་ཁྲིམས་ཁས་ལེན་པ་ནི། བདག་ཉིད་མྱུར་དུ་རིངས་པའི་ཚུལ་གྱིས་བྱང་ཆུབ་ཐོབ་པར་མི་སྤྲོ་ཞིང་། སེམས་ཅན་གཅིག་གི་ཡང་དོན་བྱ་བའི་རྒྱུ་ཡིས་ནི་ཕྱི་མའི་མུ་མཐའ་མེད་པའི་འཁོར་བར་གནས་པར་བགྱིའོ།།
གསུམ་པ་དགེ་བ་ཆོས་སྡུད་ཀྱི་ཚུལ་ཁྲིམས་ནི། ཡོན་ཏན་གྱི་གྲངས་ཚད་མེད་ཅིང་བསམ་གྱིས་མི་ཁྱབ་པ་དང་བཅས་པའི་རང་གི་ཞིང་དག་གི་སྐྱོན་རྣམ་པར་སྤྱད་པར་བྱ་ཞིང་། གཞན་གང་གིས་བདག་གི་མིང་ཐོས་ཏེ་བཟུང་བ་དང་མཐོང་ཐོས་དྲན་རིག་བྱས་པའི་སེམས་ཅན་རྣམས་ལ་ཕན་གདགས་པར་འདོད་པས། ཕྱོགས་བཅུ་དག་ཏུ་བདག་གི་མིང་གྲགས་ཤིང་རྣམ་པར་འཛིན་པས་གནས་པར་བྱེད་པའི་སེམས་ཅན་གྱི་འཇིག་རྟེན་ཡང་སྦྱང་བར་བྱའོ། །མདོར་ན་བདག་གི་ལུས་དང་ངག་གི་ལས་གཉིས་རྣམ་པ་ཐམས་ཅད་དུ་ཉེས་པས་དག་པར་བྱ་ཞིང་། དེར་མ་ཟད་ཡིད་ཀྱི་ལས་ཀྱང་ལྟུང་བས་དག་པར་བྱ་སྟེ། སྒོ་གསུམ་གྱི་མི་དགེ་བའི་ལས་རྣམས་བྱང་ཆུབ་ཀྱི་བར་དུ་ནམ་ཡང་མི་བྱའོ། ། འདིར་བཤད་པའི་སྡོམ་པ་ལེན་པའི་ཆོ་ག་ལ་རྒྱས་བསྡུས་གཉིས་ལས་བསྡུས་པ་ནི་བསླབ་བཏུས་ལས་གསུངས་པ་ལྟར། སློབ་དཔོན་ཡོད་དམ་མེད་ཀྱང་རུང་ལ་ཡོད་ན་སློབ་དཔོན་དགོངས་སུ་གསོལ་དང་། མེད་ན་རྒྱལ་བ་སྲས་བཅས་རྣམས་དགོངས་སུ་གསོལ། བདག་མིང་འདི་ཞེས་བགྱི་བས། ཇི་ལྟར་འཕགས་པ་འཇམ་དཔལ་གྱི་སངས་རྒྱས་ཀྱི་ཞིང་གི་ཡོན་ཏན་བཀོད་པའི་མདོ་ལས། བཅོམ་ལྡན་འདས་འཕགས་པ་འཇམ་དཔལ་གྱི་སྔོན་གྱི་ཚེའི་རྟོགས་པ་བརྗོད་པ་ལས་སྤྱོད་པ་དང་ལྡན་པས་བྱང་ཆུབ་ཀྱི་སེམས་བསྐྱེད་པ་དེ་བཞིན་དུ་སེམས་བསྐྱེད་པར་བགྱིའོ། ། ཞེས་ལན་གསུམ་རྗེས་བཟློས་སམ། རང་གིས་བརྗོད་ནས་བླང་ངོ། རྒྱས་པ་ནི། སྔ་མ་དེའི་རྗེས་སུ་མགོན་པོ་རྣམས་ཀྱི་སྤྱན་སྔ་རུ། ཞེས་པ་ནས། མི་དགེའི་ལས་རྣམས་མི་བྱའོ།། ཞེས་པའི་བར་བཏགས་ཏེ་ལན་གསུམ་བརྗོད་ཅིང་ལེན་ནོ།། གསུམ་པ་སྡོམ་པ་བླངས་ནས་བསླབ་བྱ་ལ་སློབ་པར་བསྟན་པ་ལ་གསུམ། ཚུལ་ཁྲིམས་ཀྱི་བསླབ་པ་ལ་སློབ་ཚུལ། སེམས་ཀྱི་བསླབ་པ་ལ་སློབ་ཚུལ། ཤེས་རབ་ཀྱི་བསླབ་པ་ལ་སློབ་ཚུལ་ལོ། །དང་པོ་ལ་གཉིས། དངོས་དང་། དེའི་ཆེ་བའོ། །དང་པོ་ནི། རང་གི་ལུས་ངག་སེམས་ནི་རྣམ་དག་རྒྱུ། ། འཇུག་སེམས་བདག་ཉིད་སྡོམ་པ་ལ་གནས་པས། ། ཚུལ་ཁྲིམས་བསླབ་པ་གསུམ་ལ་ལེགས་བསླབས་ན། ། ཚུལ་ཁྲིམས་བསླབས་པ་གསུམ་ལ་གུས་ཆེར་འགྱུར། །ཞེས་སོ། །དེ་ཡང་བསླབས་ཞེས་དྲང་ངོ། །གང་ལ་ན། ཚུལ་ཁྲིམས་ཀྱི་བསླབ་པ་གསུམ་པོ་ལའོ། ། གང་གིས་ན། འཇུག་པའི་སེམས་ཀྱི་བདག་ཉིད་ཀྱི་སྡོམ་པ་ལ་གནས་པའི་བྱང་སེམས་དེས་སོ། །དགོས་པ་གང་ན་རང་གི་ལུས་ངག་སེམས་གསུམ་ནི་ལྟུང་བས་རྣམ་པར་དག་ཅིང་། གཞན་ལ་ཕན་པའི་རྒྱུར་རོ། ཇི་ལྟར་སློབ་ན་དེ་གསུམ་ལ་ལེགས་པར་སློབ་བོ། །དེ་ལྟར་བསླབས་པས་ཅིར་འགྱུར་ཞེ་ན། ཕྱིས་གོམས་པའི་སྟོབས་ཀྱིས་ཚུལ་ཁྲིམས་ཀྱི་བསླབ་པ་གསུམ་ལ་སློབ་འདོད་ཀྱི་གུས་པ་ཇི་ཆེར་འགྱུར་རོ།།གཉིས་པ་ཆེ་བ་ནི། དེ་བས་རྣམ་དག་རྫོགས་བྱང་ཆུབ། །སེམས་དཔའི་སྡོམ་པའི་སྡོམ་དག་ནི། །འབད་པར་བྱས་པས་རྫོགས་བྱང་ཆུབ། །ཚོགས་ནི་ཡོངས་སུ་རྫོགས་པར་འགྱུར། །ཞེས་སོ།།ཚུལ་ཁྲིམས་ཀྱི་བསླབ་པ་གསུམ་ལ་བསླབས་པས་སྒོ་གསུམ་དག་པར་འགྱུར་བ་དེ་བས་ན། སྤང་བྱ་རྣམ་པར་དག་ཅིང་ཡོན་ཏན་ཡོངས་སུ་རྫོགས་པ་ནི་འབྲས་བུ་བྱང་ཆུབ་ཡིན་ལ། དེ་ཉིད་ཐོབ་བྱར་དོན་དུ་གཉེར་བའི་བྱང་ཆུབ་སེམས་དཔའ་རྣམས་ཀྱིས་སྡོམ་པའི་ཚུལ་ཁྲིམས་གཙོ་བོར་གྱུར་པའི་ཚུལ་ཁྲིམས་གསུམ་གྱི་སྡོམ་པ་དག་སྲུང་བ་ལ་ནི་འབད་པར་བྱས་པས་བླ་མེད་རྫོགས་པའི་བྱང་ཆུབ་ཀྱི་ཚོགས་གཉིས་ནི་ཡོངས་སུ་རྫོགས་པར་འགྱུར་རོ།།གཉིས་པ་སེམས་ཀྱི་བསླབ་པ་ལ་གཉིས། མངོན་ཤེས་ཀྱི་རྒྱུ་ཞི་གནས་ལ་སློབ་དགོས་པ་དང་། ཞི་གནས་ལ་ཇི་ལྟར་བསླབ་པའི་ཚུལ་དངོས་སོ།། དང་པོ་ནི། བསོད་ནམས་ཡེ་ཤེས་རང་བཞིན་གྱི། །ཚོགས་ནི་ཡོངས་སུ་རྫོགས་པ་ཡི། །རྒྱུ་ནི་སངས་རྒྱས་ཐམས་ཅད་དག །མངོན་ཤེས་བསྐྱེད་པ་ཉིད་དུ་བཞེད། །ཇི་ལྟར་འདབ་གཤོག་མ་རྒྱས་པའི། །བྱ་ནི་ནམ་མཁར་འཕུར་མི་ནུས། ། དེ་བཞིན་མངོན་ཤེས་སྟོབས་བྲལ་བས། །སེམས་ཅན་དོན་བྱེད་ནུས་མ་ཡིན། །མངོན་ཤེས་ལྡན་པའི་ཉིན་མཚན་གྱི། ། བསོད་ནམས་དག་ནི་གང་ཡིན་ཏེ། །མངོན་ཤེས་དག་དང་བྲལ་གྱུར་ལ། །སྐྱེ་བ་བརྒྱར་ཡང་ཡོད་མ་ཡིན། །མྱུར་དུ་རྫོགས་པའི་བྱང་ཆུབ་ཚོགས། །ཡོངས་སུ་རྫོགས་པར་འདོད་གྱུར་པ། །དེས་ནི་འབད་པས་མངོན་ཤེས་དག །འགྲུབ་པར་འགྱུར་གྱིས་ལེ་ལོས་མིན། །ཞེས་སོ།།བསོད་ནམས་དང་ཡེ་ཤེས་ཀྱི་རང་བཞིན་གྱི་ཚོགས་གཉིས་པོ་ཡོངས་སུ་རྫོགས་པའི་རྒྱུ་ཁྱད་པར་ཅན་གང་ཞེ་ན། དེའི་རྒྱུ་ནི་སངས་རྒྱས་ཐམས་ཅད་ཀྱིས་མངོན་པར་ཤེས་པ་དྲུག་བསྐྱེད་པ་ཉིད་དུ་བཞེད་དེ། མངོན་ཤེས་མེད་ན་སེམས་ཅན་གྱི་དོན་ཁྱད་པར་ཅན་སྒྲུབ་མི་ཤེས་པའི་ཕྱིར།དཔེ་ཇི་ལྟར་ན་འདབ་གཤོག་མ་རྒྱས་པའམ་མེད་པའི་བྱ་ནི་ནམ་མཁར་འཕུར་མི་ནུས་པ་དེ་བཞིན་དུ་མངོན་པར་ཤེས་པའི་སྟོབས་དང་བྲལ་བས་ནི་སྐལ་པ་དང་འཚམས་པར་སེམས་ཅན་གྱི་དོན་རྒྱ་ཆེན་པོ་བྱེད་པར་ནུས་པ་མ་ཡིན་ཏེ། བྱང་སེམས་མངོན་ཤེས་དང་ལྡན་པས་ཉིན་མཚན་ཕྲུགས་གཅིག་ལ་སྤྱད་པའི་བསོད་ནམས་ཀྱི་ཚོགས་དག་ནི་གསོག་པ་གང་ཡིན་པ་དེ་ཙམ་ཞིག་མངོན་ཤེས་དག་དང་བྲལ་བར་གྱུར་པ་ལ་སྐྱེ་བ་བརྒྱར་ཡང་ཡོད་པ་མ་ཡིན་པའི་ཕྱིར་ཏེ། དེས་ན་དུས་མྱུར་དུ་རྫོགས་པའི་བྱང་ཆུབ་ཀྱི་ཚོགས་ཡོངས་སུ་རྫོགས་པར་འདོད་པར་གྱུར་པ་དེས་ནི་མངོན་ཤེས་བསྐྱེད་དགོས་ཤིང་། དེ་ཡང་དེའི་རྒྱུ་ལ་འབད་པ་ཆེར་བྱས་པས་མངོན་ཤེས་དག་འགྲུབ་པར་འགྱུར་གྱིས།ལེ་ལོ་ཅན་གྱིས་ནི་དེ་འགྲུབ་ནུས་པ་མིན་པའི་ཕྱིར་རོ།།རྒྱུའི་གཙོ་བོ་གང་ཡིན་ཞེ་ན། ཞི་གནས་གྲུབ་པ་མ་ཡིན་པས། །མངོན་ཤེས་འབྱུང་བར་མི་འགྱུར་ལ། །དེ་ཕྱིར་ཞི་གནས་གྲུབ་པའི་ཕྱིར། །ཡང་དང་ཡང་དུ་འབད་པར་བྱ། །ཞེས་སོ།།མངོན་ཤེས་ཕྲ་མོ་འགའ་ཞིག་སྐྱེས་སྟོབས་དང་། ལས་སྟོབས་དང་། སྨན་དང་སྔགས་ལ་བརྟེན་ནས་འབྱུང་བ་ཡོད་ཀྱང་། བསྒོམས་སྟོབས་ཀྱིས་བྱུང་བའི་མངོན་ཤེས་ཁྱད་པར་ཅན་སྐྱེ་བའི་རྒྱུའི་གཙོ་བོ་ཡོད་དེ། ཞི་གནས་གྲུབ་པ་མ་ཡིན་པ་ལ་འབྱུང་བར་མི་འགྱུར་བ་ཡིན་ལ། རྒྱུ་མཚན་དེ་ཕྱིར་ཞི་གནས་གྲུབ་པའི་ཕྱིར་དུ་སེམས་གནས་དགུ་སོགས་ལ་ཡང་དང་ཡང་དུ་འབད་དགོས་པའི་ཕྱིར་རོ།།གཉིས་པ་ཞི་གནས་ལ་བསླབ་ཚུལ་དངོས་ལ་གསུམ། ཞི་གནས་ཀྱི་ཚོགས་བསྟེན་པ། ཞི་གནས་ཇི་ལྟར་སྒོམ་ཚུལ། བསྒོམས་པའི་ཕན་ཡོན་ནོ།།དང་པོ་ནི། ཞི་གནས་ཡན་ལག་རྣམ་ཉམས་པས། ། རབ་ཏུ་འབད་དེ་བསྒོམས་བྱས་ཀྱང་། ། ལོ་ནི་སྟོང་ཕྲག་དག་གིས་ཀྱང་། ། ཏིང་འཛིན་འགྲུབ་པར་མི་འགྱུར་རོ། ། དེ་ཕྱིར་ཏིང་འཛིན་ཚོགས་ལེའུ་ལས། ། གསུངས་པའི་ཡན་ལག་ལ་ལེགས་ནས། །ཞེས་སོ།།ཞི་གནས་སྐྱེ་བ་ལ་དེའི་རྒྱུ་ཚོགས་བསྟེན་དགོས་ཏེ། ཞི་གནས་ཀྱི་ཡན་ལག་རྒྱུ་ཚོགས་རྣམ་པར་ཉམས་པས་ནི་རབ་ཏུ་འབད་དེ་ཞི་གནས་བསྒོམས་པར་བྱས་ཀྱང་ལོ་ནི་སྟོང་ཕྲག་དག་གི་བར་དུ་ཡང་ཞི་གནས་གྱི་ཏིང་འཛིན་སྐྱོན་མེད་འགྲུབ་པར་མི་འགྱུར་བའི་ཕྱིར།རྒྱུ་མཚན་དེའི་ཕྱིར་ཏིང་ངེ་འཛིན་གྱི་ཚོགས་ཀྱི་ལེའུ་ལས་གསུངས་པའི་ཞི་གནས་ཀྱི་རྒྱུ་ཚོགས་ཡན་ལག་རྣམས་ལ་ལེགས་པར་གནས་ནས་ཞི་གནས་བསྒྲུབ་པར་བྱའོ།།རྒྱུ་ཚོགས་ཉན་ས་ནས་ཚུལ་ཁྲིམས་དག་པ་དང་། འདོད་པ་ཆུང་བ་དང་། ཆོ་ག་ཤེས་པ་དང་། དབེན་པ་ལ་གནས་པ་སོགས་བཅུ་གསུམ་གསུངས་པ་ལྟར་རོ།།གཉིས་པ་ཞི་གནས་ཇི་ལྟར་སྒོམ་པའི་ཚུལ་ནི། དམིགས་པ་གང་རུང་གཅིག་དག་ལ། །ཡིད་ནི་དགེ་ལ་བཞག་པར་བྱ། །ཞེས་སོ།།སྔར་ལྟར་ཞི་གནས་ཀྱི་ཚོགས་ལ་གནས་པ་དེས་ཞི་གནས་སྒོམ་ཚུལ་ཡོད་དེ། རྒྱལ་བས་གསུངས་པའི་ཁྱབ་པའི་དམིགས་པ་དང་། དཔྱད་པ་རྣམ་སྦྱོང་གི་དམིགས་པ་དང་། མཁས་པའི་དམིགས་པ་དང་། ཉོན་མོངས་རྣམ་སྦྱོང་གི་དམིགས་པ་གང་རུང་གཅིག་དག་ལ་ཡིད་ཀྱི་དགེ་བ་ལ་སྟེ་མ་གཡེང་བར་རྩེ་གཅིག་ཏུ་བཞག་པར་བྱ་བ་ཡིན་པའི་ཕྱིར། ལམ་རིམ་སོགས་ལས་སངས་རྒྱས་ཀྱི་ཀྐུ་དམིགས་རྟེན་དུ་བྱས་ནས་བསྒོམས་པར་བཤད་དོ།།གསུམ་པ་བསྒོམས་པའི་ཕན་ཡོན་ནི། རྣལ་འབྱོར་ཞི་གནས་འགྲུབ་གྱུར་ན། །མངོན་ཤེས་དག་ཀྱང་འགྲུབ་པར་འགྱུར། །ཞེས་སོ།།ཞི་གནས་བསྒོམས་པའི་ཕན་ཡོན་ཡོད་དེ། སྔར་ལྟར་བརྩོན་པའི་རྣལ་འབྱོར་པ་དེས་ཞི་གནས་གྲུབ་པར་གྱུར་པ་ན་དེ་སྦྱངས་པ་ལས་ཡོན་ཏན་གཞན་དང་མངོན་པར་ཤེས་པ་དག་ཀྱང་འགྲུབ་པར་འགྱུར་བའི་ཕྱིར་རོ།།གསུམ་པ་ཤེས་རབ་ཀྱི་བསླབ་པ་ལ་གཉིས། ཐབས་ཤེས་ཟུང་འབྲེལ་གྱི་སྒོ་ནས་ལྷག་མཐོང་ལ་བསླབ་པར་བསྟན་པ་དང་། ལྷག་མཐོང་ལ་ཇི་ལྟར་སློབ་ཚུལ་ལོ།།དང་པོ་ལ་གསུམ། ལྷག་མཐོང་ལ་སློབ་དགོས་པའི་རྒྱུ་མཚན། ཐབས་ཤེས་ཟུང་འབྲེལ་ལ་སློབ་དགོས་ཚུལ། ཟུང་འབྲེལ་གྱི་ལམ་དངོས་བཤད་པའོ།།དང་པོ་ནི། ཤེས་རབ་ཕ་རོལ་ཕྱིན་སྦྱོར་དང་། །བྲལ་བས་སྒྲིབ་པ་ཟད་མི་འགྱུར། །དེ་ཕྱིར་ཉོན་མོངས་ཤེས་བྱ་ཡི། །སྒྲིབ་པ་མ་ལུས་སྤང་བའི་ཕྱིར། །ཤེས་རབ་ཕ་རོལ་ཕྱིན་རྣལ་འབྱོར། །རྟག་ཏུ་ཐབས་བཅས་བསྒོམ་པར་བྱ། །ཞེས་སོ།།ཞི་གནས་ལ་བརྟེན་ནས་ལྷག་མཐོང་བསྒོམ་པར་བྱ་སྟེ། དེ་ཁོ་ན་ཉིད་རྟོགས་པའི་ཤེས་རབ་ཀྱི་ཕ་རོལ་ཏུ་ཕྱིན་པའི་སྦྱོར་བ་སྟེ་རྣལ་འབྱོར་དང་བྲལ་བའི་ཞི་གནས་ཙམ་གྱིས་སྒྲིབ་པ་ཟད་པར་མི་འགྱུར་བར་གསུངས་པ་དེའི་ཕྱིར།དེས་ན་ཉོན་མོངས་པའི་སྒྲིབ་པ་དང་ཤེས་བྱའི་སྒྲིབ་པ་མ་ལུས་པ་སྤང་བར་བྱ་བའི་ཕྱིར་དུ་སྟོང་ཉིད་རྟོགས་པའི་ཤེས་རབ་ཀྱི་ཕ་རོལ་ཏུ་ཕྱིན་པ་ནི་རྟག་ཏུ་སྦྱིན་པ་དང་ཚུལ་ཁྲིམས་སོགས་ཐབས་དང་བཅས་ཏེ་བསྒོམ་པར་བྱའོ།།གཉིས་པ་ཟུང་འབྲེལ་ལ་སློབ་དགོས་པའི་རྒྱུ་མཚན་ནི། ཐབས་དང་བྲལ་བའི་ཤེས་རབ་དང་། ། ཤེས་རབ་བྲལ་བའི་ཐབས་ཀྱིས་ཀྱང་། ། གང་ཕྱིར་འཆིང་བ་ཡིན་གསུངས་པས། ། དེ་བས་གཉིས་ཀ་སྤང་མི་བྱ། ། ཞེས་སོ།སངས་རྒྱས་དོན་དུ་གཉེར་བས་ཐབས་ཤེས་གཉིས་ཀ་སྤང་བར་མི་བྱ་སྟེ། རྒྱུ་མཚན་གང་གི་ཕྱིར་ན་བཅོམ་ལྡན་འདས་ཀྱིས་དྲི་མ་མེད་པར་གྲགས་པས་མདོ་ལས་ཐབས་དང་བྲལ་བའི་ཤེས་རབ་ནི་འཆིང་བའོ། ཤེས་རབ་དང་བྲལ་བའི་ཐབས་ནི་འཆིང་བའོ་ཞེས་གསུངས་པ་དེ་བས་ནའི་ཕྱིར་རོ།། གསུམ་པ་ཟུང་འབྲེལ་གྱི་ལམ་ལ་གཉིས། མདོར་བསྟན་པ་དང་། རྒྱས་པར་བཤད་པའོ།དང་པོ་ནི། ཤེས་རབ་གང་དང་ཐབས་གང་ཞེས། ། ཐེག་ཚོམ་དག་ནི་སྤང་བའི་ཕྱིར། ། ཐབས་རྣམས་དང་ནི་ཤེས་རབ་ཀྱི། ། ཡང་དག་དབྱེ་བ་གསལ་བར་བྱ། ། ཞེས་སོ།གསལ་བར་བྱ་ཞེས་དྲང་ངོ། གང་ན་ཐབས་རྣམས་དང་ནི་ཤེས་རབ་ཀྱི་མཚན་ཉིད་འདྲེས་པ་ལྟར་སྣང་བ་དེ་ཡང་ དག་པ་སྟེ་ལེགས་པར་སོ་སོའི་དབྱེ་བ་མ་འདྲེས་པར་རོ། དགོས་པ་གང་ན་ཤེས་རབ་ནི་གང་ཡིན་དང་ཐབས་ནི་གང་ཡིན་ཞེས་མ་རྟོགས་པ་དང་ལོག་པར་རྟོག་པ་དང་ཐེ་ཚོམ་དུ་གྱུར་པ་དག་ནི་སྤང་བའི་ཕྱིར་དུའོ།།གཉིས་པ་རྒྱས་པར་བཤད་པ་གསུམ། ཐབས་ངོས་བཟུང་བ། དེ་གོམས་པའི་དགོས་པ། ཤེས་རབ་ངོས་བཟུང་བའོ།།དང་པོ་ནི། ཤེས་རབ་ཕ་རོལ་ཕྱིན་སྤངས་པའི། ། སྦྱིན་པའི་ཕ་རོལ་ཕྱིན་ལ་སོགས། ། རྒྱལ་བ་རྣམས་ཀྱིས་ཐབས་སུ་བཤད། ། ཅེས་སོ།ཐབས་ཞེས་པ་དེ་ཇི་ལྟ་བུ་ཞེ་ན་ཡོད་དེ། ཤེས་རབ་ཀྱི་ཕ་རོལ་ཏུ་ཕྱིན་པ་སྤངས་པ་སྟེ་ལོགས་སུ་བཀང་ནས་དེ་ལས་གཞན་སེམས་བསྐྱེད་ཀྱིས་ཟིན་པའི་སྦྱིན་པའི་ཕ་རོལ་ཏུ་ཕྱིན་པ་དག་ཚུལ་ཁྲིམས་དང་། བཟོད་པ་ལ་སོགས་ལྷག་མ་ལྔ་དང་དཀར་ཆོས་གཞན་དག་ཀྱང་ནི་རྒྱལ་བ་སང་རྒྱས་རྣམས་ཀྱིས་ཐབས་སུ་བཤད་པའི་ཕྱིར་རོ།གཉིས་པ་ནི། ཐབས་གོམས་དབང་གིས་བདག་ཉིད་ཀྱིས། ། གང་ཞིག་ཤེས་རབ་རྣམ་སྒམ་པ། ། དེས་ནི་བྱང་ཆུབ་མྱུར་དུ་ཐོབ། ། བདག་མེད་གཅིག་པུ་བསོམས་པས་མིན། །ཞེས་སོ།ཐབས་ཤེས་ཟུང་འབྲེལ་ལ་སློབ་དགོས་ཏེ། མི་རྟག་པ་དང་ལས་འབྲས་བསམ་པ་དང་སྦྱིན་པ་ལ་སོགས་པའི་ཐབས་རྣམས་གོམས་པ་བརྟན་པར་བྱས་པའི་དབང་གིས། བྱང་སེམས་བདག་ཉིད་ཀྱིས་གཞི་གང་ཞིག་མཚན་འཛིན་གྱི་དམིགས་གཏད་བཤིག་པའི་ཤེས་རབ་རྣམ་པར་བསྒོམས་པར་བྱས་པ་དེས་ནི་རྫོགས་པའི་བྱང་ཆུབ་མྱུར་དུ་ཐོབ་པར་འགྱུར་གྱི། བདག་མེད་ཀྱི་དོན་གཅིག་པུ་བསྒོམ་པ་ལྟ་བུ། ཐབས་ཤེས་ཡ་བྲལ་གྱིས་ས་དང་པོ་ཙམ་ཡང་ཐོབ་ནུས་པ་མིན་པའི་ཕྱིར་རོ།གསུམ་པ་ཤེས་རབ་ངོས་བཟུང་བ་ནི། ཕུང་པོ་ཁམས་དང་སྐྱེ་མཆེད་རྣམས། ། སྐྱེ་བ་མེད་པར་རྟོགས་གྱུར་པའི། ། རང་བཞིན་སྟོང་ཉིད་ཤེས་པ་ནི། ། ཤེས་རབ་ཅེས་ནི་ཡོངས་སུ་བཤད། །ཅེས་སོ།དེ་ལ་ཤེས་རབ་ཀྱི་དམིགས་པ་ནི་གཟུགས་སོགས་ཕུང་པོ་ལྔ་དང་། མིག་སོགས་ཁམས་བཅོ་བརྒྱད་དང་། མིག་གི་སྐྱེད་མཆེད་སོགས་སྐྱེ་མཆེད་བཅུ་གཉིས་ཀྱིས་བསྡུས་པའི་ཆོས་ཐམས་ཅད་དོ། དེ་རྣམས་ཀྱི་སྟེང་དུ་དེས་རྒྱུ་ནི་རང་བཞིན་གྱིས་སྐྱེ་བ་མེད་པའོ། དེ་རྟོགས་པར་གྱུར་པའི་རང་བཞིན་གྱིས་སྟོང་པ་ཉིད་དུ་ཤེས་པའི་ཤེས་རབ་ནི། འདིར་ཐབས་ཤེས་གཉིས་ཀྱི་ནང་ནས་ཤེས་རབ་ཅེས་ནི་ཡོངས་སུ་བཤད་དེ། དེ་ནི་ཤེས་རབ་ཀྱི་བསླབ་པ་ཐམས་ཅད་ཀྱི་གཙོ་བོ་ཡིན་ནོ།། གཉིས་པ་ལྷག་མཐོང་ལ་ཇི་ལྟར་སློབ་པའི་ཚུལ་ལ་གཉིས། རྒྱས་པར་བཤད་པ་དང་། མཇུག་བསྡུ་བའོ། དང་པོ་ལ་གསུམ། ལྷག་མཐོང་གི་ཚོགས་བསྟེན་པ། ལྷག་མཐོང་སྒོམ་ཚུལ། བསྒོམས་པའི་འབྲས་བུའོ། ། དང་པོ་ལ་གཉིས། རིགས་པ་ལ་བརྟེན་ནས་བསམ་བྱུང་གི་ཤེས་རབ་བསྐྱེད་པ་དང་། ལུང་ལ་བརྟེན་ནས་ཐོས་བྱུང་གི་ཤེས་རབ་བསྐྱེད་པའོ། ། དང་པོ་ལ་གསུམ། འབྲས་བུ་ལ་དཔྱོད་པ་ཡོད་མེད་སྐྱེ་འགོག་དང་། རྒྱུ་ལ་དཔྱོད་པ་རྡོ་རྗེ་གཟེགས་མ་དང་། ངོ་བོ་ལ་དཔྱོད་པ་གཅིག་དུ་བྲལ་གྱི་གཏན་ཚིགས་སོ།
དང་པོ་ནི་ཡོད་པ་སྐྱེ་བ་རིགས་མིན་ཏེ། །མེད་པ་ནམ་མཁའི་པདྨོ་བཞིན། ། ཉེས་པ་གཉིས་ཀར་ཐལ་འགྱུར་ཕྱིར། ། གཉིས་ཀ་དག་ལས་འབྱུང་བ་མིན། ། ཞེས་སོ།།དངོས་སྨྲ་བ་རྣམས་ན་རེ། དངོས་པོ་རྣམས་རང་བཞིན་གྱིས་མི་སྐྱེ་བ་མི་འཐད་དེ། རང་བཞིན་གྱིས་སྐྱེ་བར་མངོན་སུམ་དུ་དམིགས་པའི་ཕྱིར་ཞེ་ན།འོ་ན། མྱུ་གུ་ལྟ་བུ་རྒྱུའི་དུས་ན་ཡོད་པའམ། མེད་པ་འམ། ཡོད་མེད་གཉིས་ཀ་འམ། གཉིས་ཀ་མ་ཡིན་པ་གང་རང་བཞིན་གྱིས་སྐྱེ་བར་བརྟག་གྲང་།དང་པོ་ལྟར་ན། མྱུ་གུ་ཆོས་ཅན། རྒྱུའི་དུས་སུ་ཡོད་པ་སྐྱེ་བར་རིགས་པ་མ་ཡིན་ཏེ། ཡོད་ན་གྲུབ་ཟིན་པས་གྲུབ་ཟིན་སླར་ཡང་སྐྱེ་བ་ལ་དགོས་པ་མེད་པའི་ཕྱིར་ཏེ། དགོས་པ་ཡོད་ན་སླར་ཡང་ཐུག་མེད་དུ་སྐྱེ་བར་འགྱུར་བའི་ཕྱིར་རོ།།གཉིས་པ་ལྟར་ན། རྒྱུའི་དུས་སུ་མེད་པ་འང་རང་བཞིན་གྱིས་སྐྱེ་བར་རིགས་པ་མ་ཡིན་ཏེ། མེད་པ་ལ་རྒྱུས་ཅི་ཡང་བྱར་མི་ནུས་པའི་ཕྱིར་ཏེ། ནམ་མཁའི་པདྨོ་ནི་སུས་ཀྱང་བསྐྱེད་མི་ནུས་པ་བཞིན་ནོ།།དེ་སྐད་དུ་འང་། བྱེ་བ་ཕྲག་བརྒྱའི་རྒྱུ་ཡིས་ཀྱང་། །དངོས་པོ་མེད་པ་བསྒྱུར་དུ་མེད། །ཅེས་གསུངས་པ་ལྟར་རོ། །འོན་ཀྱང་ནམ་མཁའི་པདྨོ་དང་ནམ་མཁའ་ན་ཡོད་པའི་པདྨོ་ལ་ཁྱད་པར་ཡོད་ཚུལ་ཕྱེད་དགོས་སོ།སྤྱིར་རང་གི་རྒྱུའི་དུས་སུ་མེད་ཀྱང་བསྐྱེད་ནུས་པ་དངོས་པོ་ཀུན་གྱི་སྐྱེ་ཚུལ་ཡིན་ཡང་། རང་བཞིན་གྱིས་གྲུབ་བཞིན་དུ་རྒྱུའི་དུས་སུ་མེད་ན་རྣམ་པ་ཐམས་ཅད་དུ་མེད་པར་འགྱུར་བའི་ཕྱིར་རྒྱུས་བསྐྱེད་མི་ནུས་ཏེ་ཞིབ་ཆ་མང་ངོ།།གསུམ་པ་ལྟར་ན་རྒྱུ་དུས་སུ་ཡོད་མེད་གཉིས་ཀ་དག་ལས་ཀྱང་འབྱུང་བ་མིན་ཏེ། དེ་ལ་ནི་སྔར་བཤད་པའི་རིགས་པས་གནོད་པའི་ཉེས་པ་གཉིས་ཀར་ཐལ་བར་འགྱུར་བའི་ཕྱིར་རོ།བཞི་པ་ལྟར་ན་ཡང་མི་འཐད་དེ། རྒྱུ་དུས་སུ་ཡོད་པ་ཡང་ཡིན་མེད་པ་ཡང་ཡིན་པའི་དངོས་པོ་དེ་འདྲ་མི་སྲིད་པའི་ཕྱིར་རོ།དེ་ལྟར་ན། མྱུ་གུ་ཆོས་ཅན། རང་བཞིན་གྱིས་མི་སྐྱེ་སྟེ། སྔར་ལྟར་ཡོད་མེད་སོགས་བཞི་ལས་རང་བཞིན་གྱིས་མི་སྐྱེ་བའི་ཕྱིར་ཏེ། སྟོང་ཉིད་བདུན་ཅུ་པ་ལས། ཡོད་པ་ཡོད་ཕྱིར་སྐྱེ་མ་ཡིན། ། མེད་པ་མེད་ཕྱིར་སྐྱེ་མ་ཡིན། ། ཆོས་མི་མཐུན་ཕྱིར་གཉིས་ཆོས་མིན། ། སྐྱེ་བ་མེད་ཕྱིར་གནས་འགག་མེད། །ཅེས་གསུངས་པའི་རིགས་པའོ།གཉིས་པ་ནི། དངོས་པོ་རང་ལས་མི་སྐྱེ་ཞིང་། །གཞན་དང་གཉིས་ཀ་ལས་ཀྱང་མིན། ། རྒྱུ་མེད་ལས་མིན་དེ་ཡི་ཕྱིར།།ངོ་བོ་ཉིད་ཀྱིས་སྐྱེ་བ་མེད། ། ཅེས་སོ།འདི་ནི་རྩ་བ་ཤེས་རབ་ལས། བདག་ལས་མ་ཡིན་གཞན་ལས་མིན། །ཞེས་སོགས་ཀྱི་རིགས་པ་སྟེ། ཕྱི་ནང་གི་དངོས་པོ་རྣམས་ཆོས་ཅན། རང་སྟེ་བདག་ལས་མི་སྐྱེ་སྟེ། སྐྱེ་ན་རྒྱུ་དུས་སུ་ཡོད་པའི་སྐྱེ་ཚུལ་དུ་སོང་བས་སྐྱེ་བ་དོན་མེད་དང་ཐུག་མེད་དུ་འགྱུར་བའི་ཕྱིར།ཇི་ལྟར་ན་དེ་ཆོས་ཅན། སླར་ཡང་སྐྱེ་བ་དོན་མེད་པར་ཐལ། རང་གི་བདག་ཉིད་དུ་གྲུབ་ཟིན་པའི་ཕྱིར། མ་ཁྱབ་ན། སླར་ཡང་ཐུག་མེད་དུ་སྐྱེ་བར་འགྱུར་བར་ཐལ། གྲུབ་ཟིན་ཀྱང་སླར་ཡང་སྐྱེ་བ་དགོས་པ་དང་བཅས་པའི་ཕྱིར་ཞེས་པས་མཚོན་ཏེ་རྩ་འཇུག་གི་རིགས་པ་མང་ངོ།དེ་ཆོས་ཅན། རྒྱུ་ལས་ངོ་བོ་ཉིད་ཀྱིས་གཞན་ལས་མི་སྐྱེ་སྟེ། སྐྱེ་ནས་རྡོ་ཤིང་སོགས་འབྲེལ་མེད་ཀྱི་རྒྱུ་ཐམས་ཅད་ལས་འབྲས་བུ་ཐམས་ཅད་སྐྱེ་བར་ཐལ་བའི་ཕྱིར།འདི་ནི་གཅིག་དུ་བྲལ་གྱི་རིགས་པའི་སྙིང་པོ་ཅན་ཡང་ཡིན་ཏེ། བདག་སྐྱེ་འགོག་པ་ལ་རང་བཞིན་གྱིས་གཅིག་དང་། གཞན་སྐྱེ་འགོག་པ་ལ་རང་བཞིན་གྱིས་ཐ་དད་ཀྱི་རིགས་པའི་གནོད་པ་སྟོན་པའི་ཕྱིར།གཉིས་ཀ་ལས་ཀྱང་མི་སྐྱེ་སྟེ། བདག་གཞན་རེ་རེ་ལས་སྐྱེ་བ་ཁེགས་པའི་ཕྱིར།རྒྱུ་མེད་ལས་ཀྱང་སྐྱེ་བ་མ་ཡིན་ཏེ། སྐྱེ་ན་བྱ་རོག་ལའང་རྨ་བྱའི་མདོངས་སྐྱེ་བར་འགྱུར་ཞིང་། འབྲས་བུ་ལོ་ཐོག་འབྱུང་བའི་ཆེད་དུ་རྒྱུ་སྒྲུབ་མི་དགོས་པར་ཐལ་བ་སོགས་སོ་འགྱུར་བའི་ཕྱིར་རོ།དེ་ལྟར་ན་དངོས་པོ་རྣམས་ཆོས་ཅན། ངོ་བོ་ཉིད་ཀྱིས་སྐྱེ་བའི་རང་བཞིན་མེད་དེ། རྒྱུ་མཚན་རིགས་པ་ནི། སྔར་བསྟན་པ་དེའི་ཕྱིར་རོ།གསུམ་པ་ནི། ཡང་ན་ཆོས་རྣམས་ཐམས་ཅད་དག ། གཅིག་དང་དུ་མས་རྣམ་དཔྱད་ན། ། ངོ་བོ་ཉིད་ནི་དམིགས་སུ་མེད། ། ཅེས་གསུངས་ཏེ། འདི་ནི་དབུ་མ་རྒྱན་ལས། བདག་དང་གཞན་པའི་དངོས་འདི་དག ། ཡང་དག་ཏུ་ནི་གཅིག་པ་དང་། དུ་མའི་དངོས་དང་བྲལ་བའི་ཕྱིར། ། རང་བཞིན་མེད་དེ་གཟུགས་བརྙན་བཞིན། ། ཞེས་གསུངས་པའི་རིགས་པའོ།རིགས་པའི་རྣམ་གྲངས་ཡང་ན། ཕྱི་ནང་གི་ཆོས་ཀྱི་དངོས་པོ་ཐམས་ཅད་དག་ཆོས་ཅན། ངོ་བོ་ཉིད་ཀྱིས་དམིགས་སུ་མེད་དེ། ངོ་བོ་ཉིད་ཀྱིས་གཅིག་དང་དུ་མ་གང་རུང་དུ་རིགས་པས་རྣམ་པར་དཔྱད་ན་མི་རྙེད་པའི་ཕྱིར། དཔེར་ན།གཟུགས་བརྙན་སྣང་བ་ལྟར་མེད་པ་བཞིན་ནོ།ཕྱོགས་ཆོས་ནི། རང་བཞིན་གྱིས་གྲུབ་པའི་གཅིག་ཏུ་མེད་དེ། ཆ་བཅས་ཡིན་པའི་ཕྱིར། དེ་ཆོས་ཅན། དེ་ལྟར་གྲུབ་པའི་དུ་མར་མེད་དེ། དེར་གྲུབ་པའི་གཅིག་མེད་པའི་ཕྱིར།ཁྱབ་སྒྲུབ་ནི། རང་བཞིན་གྱིས་གྲུབ་ན་དེ་ལྟར་གཅིག་དང་དུ་མ་གང་རུང་དུ་གྲུབ་དགོས་པའི་ཕྱིར་ཏེ། ཡོད་ན་གཅིག་དང་དུ་མ་གང་རུང་དུ་ཡོད་དགོས་པའི་ཕྱིར་ཏེ། དབུ་མ་རྒྱན་ལས། གཅིག་དང་དུ་མ་མ་གཏོགས་པར། །རྣམ་པ་གཞན་དང་ལྡན་པ་ཡི། །དངོས་པོ་མི་རུང་འདི་གཉིས་ནི། །ཕན་ཚུན་སྤངས་ཏེ་གནས་ཕྱིར་རོ། །ཞེས་གསུངས་པས་སོ།གཉིས་པ་ལུང་ལས་བརྟེན་པ་ཐོས་བྱུང་གི་ཤེས་རབ་ནི། སྟོང་བདུན་ཅུའི་རིགས་པ་དང་། དབུ་མ་རྩ་བ་སོགས་ལས་ཀྱང་། ། དངོས་པོ་རྣམས་ཀྱི་རང་བཞིན་ཉིད། ། སྟོང་པ་ཉིད་དུ་གྲུབ་བཤད་པ། ། གང་ཕྱིར་གཞུང་ནི་མངས་གྱུར་ན། །དེ་ཕྱིར་འདི་ནི་མ་སྤྲོས་ལ། ། གྲུབ་པའི་གྲུབ་མཐའ་ཙམ་ཞིག་ཏུ། ། བསྒོམ་པའི་དོན་དུ་རབ་ཏུ་བཤད། ། ཅེས་སོ།གཞན་ཡང་སྟོང་ཉིད་ལུང་གིས་བསྒྲུབ་པ་འཕགས་པའི་མདོ་ཀུན་ལས་བཏུས་པ་དང་། དེ་རིགས་པས་སྒྲུབ་པ་སྟོང་ཉིད་བདུན་ཅུའི་གཞུང་གི་རིགས་པ་དང་། སྟོང་ཉིད་རིགས་པའི་རྣམ་གྲངས་མཐའ་ཡས་པའི་སྒོ་ནས་གཏན་ལ་འབེབས་པར་དབུ་མ་རྩ་བ་ཤེས་རབ་དང་། སོགས་པ་རིགས་ཏེ་སྒོས་གཞན་རྣམས་དང་། འཕགས་པ་ལྷ་དང་སངས་རྒྱས་བསྐྱངས་དང་ཟླ་བ་གྲགས་པ་ལ་སོགས་པའི་གཞུང་ལས་ཀྱང་དངོས་པོ་རྣམས་ཀྱི་རང་བཞིན་བདེན་པས་སྟོང་པའི་སྟོང་པ་ཉིད་དུ་གྲུབ་པར་བཤད་པ་ལ་བལྟ་བར་བྱ་ལ། གཞུང་འདིར་ནི་དེ་དག་རྒྱས་པར་མི་འགོད་པའི་རྒྱུ་མཚན་ཡོད་དེ། གང་གི་ཕྱིར་ན་གཞུང་ནི་མང་བར་གྱུར་དོགས་ནས་མ་སྤྲོས་པའི་ཕྱིར། འདིར་ཅུང་ཟད་བསྟན་པ་ཡང་ལུང་རིགས་ཀྱིས་གྲུབ་པའི་གྲུབ་མཐའ་ཙམ་ཞིག་འཆད་པ་ཡིན་ཏེ། དགོས་པ་བདག་མེད་བསྒོམ་པར་བྱ་བའི་དོན་དུ་རབ་ཏུ་བཤད་པ་ཡིན་པའི་ཕྱིར། སྐབས་འདིའི་རང་འགྲེལ་ལས། སྟོང་ཉིད་བདུན་ཅུའི་རིགས་པ་དང་། ཞེས་པས་རྟེན་འབྲེལ་གྱི་གཏན་ཚིགས་བསྟན་པར་བཤད་དེ། དེ་ནི་ཕུང་སོགས་ཀྱི་དངོས་པོ་ཆོས་ཅན། རང་བཞིན་གྱིས་མ་སྐྱེས་ཏེ། རྒྱུ་རྐྱེན་ལ་བརྟེན་ནས་འབྱུང་བའི་ཕྱིར། འདི་ནི་མ་དྲོས་པས་ཞུས་པའི་མདོ་ལས། གང་ཞིག་རྐྱེན་ལས་སྐྱེས་པ་དེ་མ་སྐྱེས། ། དེ་ལ་སྐྱེ་བའི་རང་བཞིན་ཡོད་མ་ཡིན། ། རྐྱེན་ལ་རག་ལས་གང་དེ་སྟོང་པར་བཤད། ། གང་ཞིག་སྟོང་ཉིད་ཤེས་དེ་བག་ཡོད་ཡིན། །ཞེས་དང་།མགོན་པོས་རྩ་བ་ཤེས་རབ་ལས། རྟེན་ཅིང་འབྲེལ་པར་འབྱུང་བ་གང་། ། དེ་ནི་ངོ་བོ་ཉིད་ཀྱིས་ཞི། ། ཞེས་གསུངས་པའི་དོན་ནོ། གཉིས་པ་ལྷག་མཐོང་སྒོམ་ཚུལ་ནི། དེ་བས་ཆོས་རྣམས་མ་ལུས་པའི། ། རང་བཞིན་དག་ནི་མི་དམིགས་པས། ། བདག་མེད་པ་ནི་སྒོམ་པ་ཉིད། ། དེ་ཉིད་ཤེས་རབ་སྒོམ་པ་ཡིན། ། ཞེས་སོ། ལྷག་མཐོང་སྒོམ་ཚུལ་ཡོད་དེ། གོང་ལྟར་ཕུང་སོགས་ཀྱི་ཆོས་ཐམས་ཅད་བདེན་མེད་དུ་རིགས་པས་གཏན་ལ་ཕབ་པ་དེ་བས་ན། ཕུང་སོགས་ཀྱི་ཆོས་རྣམས་མ་ལུས་པ་དོན་དམ་དཔྱོད་བྱེད་ཀྱི་རིགས་པ་ཡང་དག་གིས་དཔྱད་མཐར་རང་བཞིན་གྱིས་གྲུབ་པ་དག་ནི་རྡུལ་རྩམ་ཡང་མི་དམིགས་པས་སྟོང་ཆམ་གྱིས་འགྲོ་ལ། དཔྱད་སྒོམ་གྱིས་དེ་ལྟ་བུའི་སྟོང་པའི་བདག་མེད་པ་སྒོམ་པ་གང་ཡིན་པ་དེ་ཉིད་ཤེས་རབ་ཀྱི་ཕ་རོལ་ཏུ་ཕྱིན་པ་སྒོམ་པ་ཡིན་པའི་ཕྱིར། དེ་ལ་སྤྱིར་དཔྱད་སྒོམ་དང་འཇོག་སྒོམ་གཉིས་སོ། འདིར་བདག་ཅེས་པ་ནི་དགག་བྱའི་བདག་ཡིན་ཏེ། དེ་ནི་གཞན་ལ་མ་བལྟོས་པར་རང་དབང་གིས་གྲུབ་པ་ཞིག་ལ་བྱ་སྟེ། བཞི་བརྒྱ་པའི་འགྲེལ་པ་ལས། དེ་ལ་བདག་ཅེས་བྱ་བ་ནི་དངོས་པོ་རྣམས་ཀྱི་གཞན་ལ་རག་མ་ལས་པའི་ངོ་བོའི་རང་བཞིན་ཏེ་དེ་མེད་པ་ནི་བདག་མེད་པའོ། །ཞེས་གསུངས་པ་ལྟར་རོ། འོ་ན། དེ་ལྟར་རྟོགས་མཁན་གྱི་ཤེས་རབ་དེ་ཉིད་ལ་འཛིན་པ་ཇི་ལྟར་སྤོང་ཞེ་ན། ཤེས་རབ་ཀྱིས་ནི་ཆོས་རྣམས་ཀུན། །གང་ཞིག་རང་བཞིན་མ་མཐོང་བཞིན། ། ཤེས་རབ་དེ་ཉིད་རིག་དཔྱད་པ། ། རྣམ་རྟོག་མེད་པར་བསྒོམ་པར་བྱ། ། ཞེས་སོ། དོན་དམ་དཔྱོད་བྱེད་ཀྱི་ཤེས་རབ་ཀྱིས་ནི་ཆོས་རྣམས་ཀུན་གྱི་བདེན་པའི་རང་བཞིན་གང་ཞིག་བཙལ་བས་མ་མཐོང་བ་དེ་བཞིན་དུ། ཤེས་རབ་དེ་ཉིད་ཀྱང་རིགས་པས་དཔྱད་པ་ན་རང་བཞིན་གྱིས་མེད་པར་མཐོང་བར་འགྱུར་ཞིང་། མཐོང་བའི་དོན་མེད་དགག་དེ་ལ་གཞན་དུ་རྣམ་པར་རྟོག་པ་མེད་པར་དཔྱོད་ཅིང་རྩེ་གཅིག་ཏུའང་བསྒོམ་པར་བྱ་སྟེ། དེ་ཉིད་ཐར་པ་མྱང་འདས་ཐོབ་བྱེད་ཀྱི་རྒྱུའི་གཙོ་བོ་ཡིན་པའི་ཕྱིར་ཏེ། ཏིང་ངེ་འཛིན་རྒྱལ་པོ་ལས། གལ་ཏེ་བདག་མེད་ཆོས་ལ་སོ་སོར་རྟོག ། སོ་སོར་དེ་བརྟགས་གལ་ཏེ་སྒོམ་བྱེད་པ། ། དེ་ནི་མྱ་ངན་འདས་པ་འབྲས་བུའི་རྒྱུ། ། རྒྱུ་གཞན་གང་གིས་དེ་ནི་ཞིར་མི་འགྱུར། །ཞེས་གསུངས་སོ། གསུམ་པ་བསྒོམས་པའི་འབྲས་བུ་ལ་གཉིས། དངོས་ཀྱི་དོན་དང་། དེ་ཉིད་ལུང་གིས་སྒྲུབ་པའོ། དང་པོ་ནི། རྣམ་རྟོག་ལས་བྱུང་སྲིད་པ་འདི། ། རྣམ་པར་རྟོག་པའི་བདག་ཉིད་དེ། ། དེ་ཕྱིར་མ་ལུས་རྟོག་སྤངས་པ། ། མྱ་ངན་འདས་པ་མཆོག་ཡིན་ནོ། །ཞེས་སོ།དངོས་པོ་བདེན་པར་འཛིན་པའི་རྣམ་པར་རྟོག་པ་མ་རིག་པ་སོགས་ཀུན་འབྱུང་བདེན་པ་ལས་བྱུང་བའི་སྲིད་པ་འཁོར་བ་འདི་ནི། རྣམ་པར་རྟོག་པའི་བདག་ཉིན་ཅན་གྱི་སྡུག་བསྔལ་བདེན་པ་ཡིན་ཏེ། དེ་ལས་ཉོན་གྱི་རྣམ་པར་རྟོག་པ་ལས་བྱུང་ཞིང་དེ་དག་གིས་བཅིངས་པ་དང་དེའི་དབང་གིས་བཞག་པ་ལས་མ་འདས་པའི་ཕྱིར། རྒྱུ་མཚན་དེའི་ཕྱིར་མ་ལུས་པའི་རྣམ་རྟོག་རྒྱུ་འབྲས་གཉིས་ཀ་གཏན་ནས་སྤངས་པའི་འགོག་བདེན་དེ་ནི། མྱ་ངན་ལས་འདས་པ་མཆོག་ཏུ་གྱུར་པ་ཡིན་ནོ། གཞུང་འདིས་བདེན་བཞི་བསྟན་པ་ཡང་ཡིན་ཏེ། རྣམ་རྟོག་ཅེས་པས་ཀུན་འབྱུང་། སྲིད་པ་དང་རྣམ་པར་རྟོག་པའི་བདག་ཉིད་ཅེས་པས་སྡུག་བདེན། རྐང་པ་གསུམ་པས་ལམ་བདེན་དང་། བཞི་པས་འགོག་བདེན་བསྟན་པའི་ཕྱིར་རོ། གཉིས་པ་དེ་ལུང་གིས་སྒྲུབ་པ་ནི། དེ་ལྟར་ཡང་ནི་བཅོམ་ལྡན་གྱིས། ། རྣམ་རྟོག་མ་རིག་ཆེན་པོ་སྟེ། ། འཁོར་བའི་རྒྱ་མཚོར་ལྟུང་བར་བྱེད། ། རྟོག་མེད་ཏིང་འཛིན་ལ་གནས་ན། ། ནམ་མཁའ་བཞིན་དུ་མི་རྟོག་གསལ། ། ཞེས་གསུངས་ཤིང་།རྣམ་པར་མི་རྟོག་པ་ལ་འཇུག་པའི་མདོ་ལས་ཀྱང་། དམ་ཆོས་འདི་འདྲ་རྒྱལ་བའི་སྲས། ། རྣམ་པར་མི་རྟོག་བསམ་གྱུར་ན། ། རྣམ་རྟོག་བགྲོད་དཀའ་ལས་འདས་ཏེ། ། རིམ་གྱིས་མི་རྟོག་ཐོབ་པར་འགྱུར། ། ཞེས་གསུངས་སོ། དེ་ལྟར་ཡང་བཅོམ་ལྡན་འདས་ཀྱིས་སམྦྷུ་ཊའི་རྒྱུད་ལས། སོ་སྐྱེའི་རྒྱུད་ཀྱི་དངོས་པོ་བདེན་པར་འཛིན་པའི་བདེན་འཛིན་གྱི་རྣམ་རྟོག་འདི་ནི་མ་རིག་པ་ཆེན་པོ་འཁོར་བའི་རྒྱ་མཚོར་ལྟུང་བར་བྱེད་པའི་རྒྱུའི་གཙོ་བོར་གསུངས་ པས་དེ་ཉིད་སྤོང་དགོས་ལ། སྤོང་ཚུལ་ཡང་བདག་མེད་ཀྱི་དོན་རིགས་པ་ཡང་དག་གིས་ངེས་ནས། ངེས་པའི་དོན་དེ་ཉིད་བསྒོམ་པའི་རྟོག་མེད་ཀྱི་ཏིང་ངེ་འཛིན་ལ་རྩེ་གཅིག་ཏུ་གནས་ཤིང་གོམས་པས། གོམས་པ་མཐར་ཕྱིན་པ་ན། སྟོན་དུས་ཀྱི་ནམ་མཁའ་གཡའ་དག་པའི་སྟོང་སང་གསལ་བར་སྣང་བ་དེ་བཞིན་དུ་མི་རྟོག་པའི་ཡེ་ཤེས་ཀྱིས་ཆོས་ཉིད་གསལ་བར་མངོན་སུམ་དུ་མཐོང་བར་འགྱུར་རོ། དེ་ནི་རྣམ་འགྲེལ་ལས། དེ་ཕྱིར་ཡང་དག་ཡང་དག་མིན། ། གང་གང་ཤིན་ཏུ་གོམས་གྱུར་པ། ། ཞེས་སོགས་གསུངས་པ་དང་རིགས་པ་གནད་གཅིག་གོ ། གཞན་ཡང་རྣམ་པར་མི་རྟོག་པ་ལ་འཇུག་པའི་གཟུངས་ལས་ཀྱང་བཀའ་སྩལ་ཏེ། དམ་པའི་ཆོས་ཟབ་མོ་འདི་ལ་རྒྱལ་བའི་སྲས་པོ་བྱང་སེམས་ཀྱིས། རྣམ་རྟོག་མ་རིག་པའི་འཛིན་སྟངས་དང་འགལ་བའི་གཉེན་པོ་རྣམ་པར་མི་རྟོག་པའི་ཡེ་ཤེས་བསམས་ཤིང་བསྒོམས་པར་གྱུར་ན། མཚན་འཛིན་གྱི་རྣམ་རྟོག་གི་དྲ་བ་གཅོད་དཀའ་ཞིང་བགྲོད་པར་དཀའ་བ་བཅད་ནས་དེ་ལས་རྣམ་པར་འདས་ཏེ། རིམ་གྱིས་ཆོས་ཉིད་མངོན་སུམ་དུ་རྟོགས་པའི་མི་རྟོག་པའི་ཡེ་ཤེས་ཁྱད་པར་ཅན་ཐོབ་པར་འགྱུར་རོ། ། གཉིས་པ་མཇུག་བསྡུ་བ་ནི། ལུང་དང་རིགས་པ་དག་གིས་ནི། ། ཆོས་རྣམས་ཐམས་ཅད་སྐྱེ་མེད་པའི། ། རང་བཞིན་མེད་པར་ངེས་བྱས་ནས། ། རྣམ་པར་རྟོག་མེད་བསྒོམ་པར་བྱ། ། ཞེས་སོ། ངེས་དོན་གྱི་ལུང་དང་རིགས་པའི་ཚོགས་དག་གིས་ནི་གང་ཟག་དང་ཕུང་སོགས་ཀྱིས་བསྡུས་པའི་ཆོས་རྣམས་ཐམས་ཅད་བདེན་པའི་སྐྱེ་བ་མེད་པའི་རང་བཞིན་གྱིས་སྐྱེ་བ་མེད་པར་ངེས་པར་བྱས་ཤིང་། སྒྲོ་འདོགས་བཅད་ནས་མཚན་འཛིན་གྱི་རྣམ་པར་རྟོག་པ་རྒྱུ་བ་མེད་པར་ཟབ་མོའི་དོན་རྩེ་གཅིག་ཏུ་བསྒོམ་པར་བྱའོ། གཉིས་པ་འབྲས་བུའི་ཆོས་བཤད་པ་ནི། དེ་ལྟར་དེ་ཉིད་བསྒོམས་བྱས་ན། ། རིམ་གྱིས་དྲོད་སོགས་ཐོབ་བྱས་ནས། ། རབ་དཀའ་ལ་སོགས་ཐོབ་འགྱུར་ཏེ། ། སངས་རྒྱས་བྱང་ཆུབ་ཡུན་མི་རིང་། །ཞེས་སོ། དེ་ལྟར་སྐྱབས་འགྲོ་ནས་བཟུང་སྟེ་སྐྱེས་བུ་ཆུང་འབྲིང་གི་ལམ་ལ་བློ་སྦྱངས་ནས། སྨོན་འཇུག་གི་སེམས་བསྐྱེད་དེ་ཐབས་རྒྱ་ཆེན་པོས་ཟིན་པའི་སྒོ་ནས་ཞི་ལྷག་གིས་དེ་ཁོ་ན་ཉིད་བསྒོམས་པར་བྱས་ན་ནི། ཚོགས་ལམ་ཆུང་འབྲིང་ཆེན་པོ་རྣམས་རིམ་གྱིས་བགྲོད་དེ། སྦྱོར་ལམ་དྲོད་རྩེ་སོགས་ཐོབ་པར་བྱས་ནས་ས་དང་པོ་རབ་ཏུ་དགའ་བ་དང་། གཉིས་པ་དྲི་མ་མེད་པ་སོགས་ཐོབ་པར་འགྱུར་ཏེ། དེ་ལས་སངས་རྒྱས་ཀྱི་བྱང་ཆུབ་ཡུན་མི་རིང་བར་མྱུར་དུ་ཐོབ་པར་འགྱུར་རོ། ། གཉིས་པ་སྔགས་ལ་འཇུག་པའི་ཚུལ་ཕྱོགས་ཙམ་བསྟན་པ་ལ་གསུམ། སྔགས་ལ་འཇུག་དགོས་པར་བསྟན་པ། དབང་གོང་མ་གཉིས་བྱར་རུང་གི་ཁྱད་པར། དབང་དེ་གཉིས་མ་ཐོབ་ན་རྒྱུད་ཉན་བཤད་བྱར་རུང་མི་རུང་གི་ཁྱད་པར་རོ། ། དང་པོ་ལ་གསུམ། རྟེན་གྱི་གང་ཟག་དོན་གཉེར་ཅན་དགོས་པ་དང་། དེ་ལ་སྨིན་བྱེད་ཀྱི་དབང་བསྐུར་བ་དང་། དབང་བསྐུར་བའི་ཆེ་བ་བསྟན་པའོ། ། དང་པོ་ནི། སྔགས་མཐུ་ཉིད་ལས་གྲུབ་པ་ཡི། ། ཞི་དང་རྒྱས་སོགས་ལས་རྣམས་ཀྱིས། ། བུམ་པ་བཟང་གྲུབ་ལ་སོགས་པ། ། གྲུབ་ཆེན་བརྒྱད་སོགས་སྟོབས་ཀྱིས་ཀྱང་། །བདེ་བ་ཡིས་ནི་བྱང་ཆུབ་ཚོགས། ། ཡོངས་སུ་རྫོགས་པར་འདོད་པ་དང་། །བྱ་སྤྱོད་ལ་སོགས་རྒྱུད་གསུངས་པའི། །གལ་ཏེ་གསང་སྔགས་སྤྱོད་འདོད་ན། །ཞེས་སོ།ཇོ་བོ་གཙང་དུ་ཕེབས་སྐབས་ཁུ་རྔོག་སོགས་དྲུག་གིས་དྲི་བ་ལྔ་ཞུས་པའི་སྔགས་ཀྱི་དྲི་བ་གསུམ་གྱི་ལན་ལ། གལ་ཏེ་གསང་སྔགས་ལམ་ལ་འཇུག་པར་འདོད་ན་དེ་ལ་སྔགས་བཟླས་པའི་མཐུ་ཉིད་ལས་གྲུབ་པར་འགྱུར་བའི་ཞི་བ་དང་རྒྱས་པ་དང་སོགས་ཏེ་དབང་དང་མངོན་སྤྱོད་ཀྱི་ལས་དང་། འདོད་རྒུ་འབྱུང་བའི་བུམ་པ་བཟང་པོ་གྲུབ་པ་ལ་སྒོས་པ་གྲུབ་པ་ཆེན་པོ་བརྒྱད་ལ་སོགས་པའི་སྟོབས་ཀྱིས་ཀྱང་། ལམ་བདེ་བ་དང་མྱུར་བ་ཡིས་ནི་བྱང་ཆུབ་ཆེན་པོའི་ཚོགས་ཡོངས་སུ་རྫོགས་ཤིང་གཞན་དོན་སྒྲུབ་པར་འདོད་པ་དང་། བྱ་རྒྱུད་དང་སྤྱོད་རྒྱུད་སོགས་རྒྱུད་སྡེ་བཞི་ཅི་རིགས་ལས་གསུངས་པའི་གསང་སྔགས་སྤྱོད་པ་སྟེ་སྒྲུབ་པར་འདོད་པའི་རྟེན་ཅན་ཞིག་དགོས་སོ།།གཉིས་པ་ནི། དེ་ཚེ་སློབ་དཔོན་དབང་བསྐུར་ཕྱིར། ། བསྙེན་བཀུར་རིན་ཆེན་སོགས་སྦྱིན་དང་། ། བཀའ་སྒྲུབ་ལ་སོགས་ཐམས་ཅད་ཀྱིས། ། བླ་མ་དམ་པ་མཉེས་པར་བྱ། ། བླ་མ་མཉེས་པར་གྱུར་པ་ཡིས། ། ཡོངས་རྫོགས་སློབ་དཔོན་དབང་བསྐུར་བས། ། ཞེས་སོ། སྔགས་ལ་འཇུག་པར་འདོད་པ་དེའི་ཚེ་བླ་མ་མཚན་ཉིད་དང་ལྡན་པ་ལ་རྡོ་རྗེ་སློབ་དཔོན་གྱི་དབང་བསྐུར་སོགས་ཐོབ་པའི་ཕྱིར་དུ། ལུས་ངག་གིས་བསྙེན་བསྐུར་བ་དང་། རིན་པོ་ཆེ་དང་བགོ་བ་དང་བཟའ་བཏུང་སོགས་སྦྱིན་པ་དང་ཡོ་བྱད་ཀུན་གྱིས་མཆོད་ཅིང་གསུངས་པའི་བཀའ་སྒྲུབ་པ་ལ་སོགས་པའི་བྱ་བ་ཐམས་ཅད་ཀྱིས་བླ་མ་དམ་པ་མཉེས་པར་བྱ་ལ། བླ་མ་མཉེས་པར་གྱུར་པ་བྱས་པ་ཡིས་སློབ་མས་བླ་མ་ལ་དབང་གི་དོན་དུ་གསོལ་བ་བཏབ་ནས། སློབ་དཔོན་གྱིས་མཐའ་རྟེན་དང་བཅས་པ་ཡོངས་སུ་རྫོགས་པའི་བུམ་དབང་སྤྱི་དང་རྡོ་རྗེ་སློབ་དཔོན་གྱི་དབང་བསྐུར་བས་གསང་སྔགས་ཀྱི་སྣོད་རུང་དུ་བསྒྲུབ་པར་བྱའོ། །འདིས་དབང་གཞན་གསུམ་ཡང་མཚོན་ནོ།གསུམ་པ་དབང་བསྐུར་བའི་ཆེ་བའམ་ཕན་ཡོན་ནི། སྡིག་ཀུན་རྣམ་དག་བདག་ཉིད་ནི། ། དངོས་གྲུབ་སྒྲུབ་པའི་སྐལ་ལྡན་འགྱུར། །ཞེས་སོ།དབང་བསྐུར་བ་ལ་དགོས་པ་ཡོད་དེ། སྒོ་གསུམ་གྱི་སྡིག་སྒྲིབ་ཀུན་རྣམ་པར་དག་ཅིང་བདག་ཉིད་ནི་དངོས་གྲུབ་ཆུང་འབྲིང་ཆེན་པོ་གསུམ་ཅི་རིགས་འགྲུབ་པའི་སྐལ་པ་དང་ལྡན་པར་འགྱུར་རོ། གཉིས་པ་དབང་གོང་མ་གཉིས་ཀྱི་དངོས་དབང་གང་ཟག་གང་ཡིན་གྱིས་བྱར་རུང་མི་རུང་ནི། དང་པོའི་སངས་རྒྱས་རྒྱུད་ཆེན་ལས། རབ་ཏུ་འབད་པས་བཀག་པའི་ཕྱིར། ། གསང་བ་ཤེས་རབ་ཡེ་ཤེས་དབང་། ། ཚངས་པར་སྤྱོད་པས་བླང་མི་བྱ། ། གལ་ཏེ་དབང་བསྐུར་དེ་འཛིན་ན། ། ཚངས་སྤྱོད་དཀའ་ཐུབ་ལ་གནས་པས། ། བཀག་པ་སྤྱད་པར་གྱུར་པའི་ཕྱིར། ། དཀའ་ཐུབ་སྡོམ་པ་དེ་ཉམས་ཏེ། ། བརྟུལ་ཞུགས་ཅན་དེ་ཕམ་པ་ཡི། ། ལྟུང་བ་དག་ནི་འབྱུང་འགྱུར་ཞིང་། ། དེ་ནི་ངན་སོང་ངེས་ལྟུང་བས། ། གྲུབ་པ་ནམ་ཡང་ཡོད་མ་ཡིན། །ཞེས་སོ། གང་ཟག་གང་ཡིན་གྱིས་དབང་གོང་མ་གཉིས་ཀྱི་དངོས་དབང་བླང་བར་མི་བྱ་སྟེ། ཚངས་པར་སྤྱོད་པ་ལ་གནས་པ་རྣམས་ཀྱིས་གསང་དབང་ཤེས་རབ་ཡེ་ཤེས་ཀྱི་དབང་གཉིས་རིག་མ་ལ་བརྟེན་ནས་དངོས་སུ་བླང་བར་ནི་བྱར་མི་རུང་བའི་ཕྱིར་ཏེ། ཚུལ་དེ་ནི་དང་པོའི་སངས་རྒྱས་དུས་ཀྱི་འཁོར་ལོའི་རྩ་རྒྱུད་ཆེན་པོ་འགྲེལ་པ་དང་བཅས་པ་ལས་རབ་ཏུ་འབད་པས་བཀག་པའི་ཕྱིར། བཀག་པའི་དགོས་པ་ནི། གལ་ཏེ་ཚངས་སྤྱོད་ལ་གནས་པ་དག་གིས་ཕྱག་རྒྱ་ལ་བརྟེན་ནས་དབང་བསྐུར་དེ་གཉིས་ལེན་ཅིང་འཛིན་ན་ནི། ཚངས་སྤྱོད་དཀའ་ཐུབ་ལ་གནས་པ་དེ་ཚངས་སྤྱོད་ཀྱི་དཀའ་ཐུབ་ཀྱི་སྡོམ་པ་དེ་ཉམས་ཏེ།ཚུལ་ཁྲིམས་ཀྱི་བརྩུལ་ཞུགས་ཅན་དེ་ལ་ནི་ཕམ་པ་ཡི་རྩ་བའི་ལྟུང་བ་དག་འབྱུང་བར་འགྱུར་ཞིང་གང་ཟག་དེ་ནི་ངན་སོང་དུ་ངེས་པར་ལྟུང་བར་འགྱུར་བས་གྲུབ་པ་ཐོབ་པ་ནམ་ཡང་ཡོད་པ་མ་ཡིན་ཏེ། རྒྱུ་མཚན་ནི། དེས་སངས་རྒྱས་ཀྱིས་ནན་ཆེར་བཀག་པ་དེ་སྤྱད་པར་གྱུར་པའི་ཕྱིར་རོ། ། འོན་ཀྱང་གང་ཟག་ཁྱད་པར་ཅན་རྒྱུད་སྨིན་པ་འགའ་ཞིག་ནི་དམིགས་བསལ་ལོ།།གསུམ་པ་དབང་གོང་མ་གཉིས་མ་ཐོབ་ན་ཇི་ལྟར་བྱ་བ་ནི། རྒྱུད་ཀུན་ཉན་དང་འཆད་པ་དང་། ། སྦྱིན་བསྲེག་མཆོད་སྦྱིན་སོགས་བྱེད་ལ། ། སློབ་དཔོན་དབང་བསྐུར་བརྙེས་འགྱུར་ཞིང་། ། དེ་ཉིད་རིག་ལ་ཉེས་པ་མེད། །ཅེས་སོ། གལ་ཏེ་ཚངས་པར་སྤྱོད་པས་དབང་དེ་གཉིས་དངོས་སུ་བླང་དུ་མི་རུང་ན་སྔགས་ལ་སྤྱོད་པའི་སྐལ་མེད་དུ་འགྱུར་རོ་སྙམ་ན། སྐྱོན་མེད་དེ། སློབ་དཔོན་གྱི་དབང་བསྐུར་རྫོགས་པར་བརྙེས་པ་དེ་ཐོབ་པར་འགྱུར་ཞིང་། དེ་ཁོ་ན་ཉིད་བཅུ་རིག་པའི་གང་ཟག་ལ་ནི་བྱ་རྒྱུད་སོགས་རྒྱུད་ཀུན་ལ་སློབ་མས་ཉན་པ་དང་། སློབ་དཔོན་གྱིས་འཆད་པ་དང་། གཉིས་ཀས་སྦྱིན་བསྲེག་དང་མཆོད་སྦྱིན་དང་། སོགས་ཏེ་རབ་གནས་དང་དབང་བསྐུར་སོགས་བྱེད་པ་ལ་ཉེས་པ་མེད་པའི་ཕྱིར་རོ།
གསུམ་པ་རྒྱུ་གང་ལ་བརྟེན་ནས་བརྩམས་པ་ནི། གནས་བརྟན་མར་མེ་མཛད་དཔལ་གྱིས། ། མདོ་སོགས་ཆོས་ལས་བཤད་མཐོང་བས། ། བྱང་ཆུབ་འོད་ཀྱིས་གསོལ་བཏབ་ནས། ། བྱང་ཆུབ་ལམ་བཤད་མདོར་བསྡུས་བྱས། །ཞེས་སོ། བསྙེན་པར་རྫོགས་པའི་སྡོམ་པ་རྣམ་དག་དང་ལྡན་པའི་གནས་བརྟན་མར་མེ་མཛད་ཀྱིས། མདོ་སོགས་ཏེ་རྒྱུད་དང་འགྲེལ་པ་དང་མན་ངག་གི་ཆོས་རྣམས་ལས་བཤད་པ་མཐོང་བ་ལ་བརྟེན་པའི་རྣམ་དཔྱོད་ཀྱིས་བོད་ཀྱི་ལྷ་བཙུན་དགེ་སློང་བྱང་ཆུབ་འོད་ཀྱིས་བསྟན་པའི་དོན་དུ་འདི་ལྟ་བུ་ཞིག་དགོས་ཞེས་གསོལ་བ་བཏབ་པ་ལ་བརྟེན་ནས། ལུང་རིགས་ཀྱི་སྤྲོས་པ་རྒྱ་ཆེ་བ་དོར་ནས་བྱང་ཆུབ་ཏུ་བགྲོད་པའི་ལམ་གྱི་བཤད་པ་རྒྱ་ཆེ་ཡང་ཚིག་མདོར་བསྡུས་ཏེ་བྱས་སོ།།
བཞི་པ་མཇུག་གི་དོན་ལ་གཉིས། གང་གིས་མཛད་པ་དང་། སུས་བསྒྱུར་བའོ།།དང་པོ་ནི། བྱང་ཆུབ་ལམ་གྱི་སྒྲོན་མ་ལྔ་བརྒྱ་པ་རྣམས་ཀྱི་གཙུག་གི་ནོར་བུ་སློབ་དཔོན་མཁས་པ་ཆེན་པོ་དཔལ་མར་མེད་མཛད་ཡེ་ཤེས་ཀྱིས་སྐལ་ལྡན་གྱི་གདུལ་བྱ་བགྲང་བ་ལས་འདས་པའི་དོན་དུ་ཐུགས་བརྩེ་བ་ཆེན་པོས་མཛད་པ་རྫོགས་སོ། ། གཉིས་པ་ནི། རྒྱ་གར་གྱི་མཁན་པོ་དཱི་པ༚་ཀཱ་ར་ཤྲཱི་ཛྙཱ་ན་དང་། བོད་ཀྱི་ལོ་ཙྪ་བ་འཇིག་རྟེན་གྱི་མིག་དགེ་སློང་དགེ་བའི་བློ་གྲོས་ཀྱིས་རྒྱ་སྐད་ལས་བོད་སྐད་དུ་བསྒྱུར་ཞིང་། ཚིག་དོན་གྱི་ཞུ་ཆེན་བགྱིས་ནས་འཆད་ཉན་མཛད་པའོ།། བྱང་ཆུབ་ལམ་སྒྲོན་འདི་ནི་བོད་ཀྱི་བཀའ་གདམས་ཀྱི་གཞུང་ཀུན་གྱི་མ་ཕྱི་ལྟ་བུ་ཡིན་ལ། འདིའི་འཕྲིན་ལས་རྒྱས་པར་བྱེད་པ་པོའི་ཐོག་མ་ནི་འབྲོམ་རིན་པོ་ཆེ་དང་། དེ་ནས་པུ་ཏོ་བ་དང་། ཤ་ར་བ་སོགས་བཀའ་གདམས་རྙིང་པ་བ་རྣམས་དང་། ཕྱིས་རྗེ་རིན་པོ་ཆེས་བྱང་ཆུབ་ལམ་རིམ་ཆེན་མོ་ཡང་འདི་གཞི་བྱས་ནས་མཛད་དེ་བཀའ་གདམས་གསར་མའི་བསྟན་པའི་སྲོལ་ཕྱེ་བ་ཡིན་ཞིང་། ཇི་སྐད་དུ། ཤིང་རྟ་ཆེན་པོ་གཉིས་ལས་ལེགས་བརྒྱུད་པའི། ། ཟབ་མོ་ལྟ་བ་རྒྱ་ཆེན་སྤྱོད་པའི་ལམ། ། མ་ནོར་ཡོངས་སུ་རྫོགས་པའི་གནད་བསྡུས་པའི། ། གདམས་པའི་མཛད་འཛིན་མར་མེ་མཛད་པ་འདུད། ། ཅེས་གསུངས་པ་ཡང་གཞུང་འདི་ལ་གཙོ་བོར་དགོངས་སོ།། །།
སྨྲས་པ། གངས་ཅན་བོད་དུ་པཎ་གྲུབ་མང་བྱོན་ཡང་། །
བཀའ་གདམས་བསྟན་པའི་ཐོག་མའི་སྲོལ་འབྱེད་མཆོག །
ཨ་ཏི་ཤ་དང་དེ་སྲས་འབྲོམ་སྟོན་ལས། །
ཟླ་མེད་མཛད་པ་ཕུལ་བྱུང་གཞན་ན་གང་། །
ཇོ་བོས་མཛད་པའི་མདོ་སྔགས་གཞུང་མང་ཡང་། །
བརྗོད་བྱའི་ལམ་གྱི་རིམ་པའི་གནད་རྫོགས་པ། །
ཀུན་ལས་ཁྱད་འཕགས་བྱང་ཆུབ་ལམ་སྒྲོན་ནི། །
ཐུབ་བསྟན་གསལ་བྱེད་ཉི་མ་གཉིས་པའོ། །
གཞུང་མཆོག་འདི་ཡི་དགོངས་དོན་འགྲེལ་བའི་ཆེད། །
སྒོ་གསུམ་འབད་ལས་ཐོབ་པའི་རྣམ་དཀར་དགེས། །
སྐྱེ་ཀུན་ཇོ་བོ་ཆེན་པོས་དགེ་བའི་བཤེས། །
མཛད་ནས་བྱང་ཆུབ་མྱུར་དུ་ཐོབ་གྱུར་ཅིག །
ཅེས་བྱང་ཆུབ་ལམ་སྒྲོན་གྱི་འགྲེལ་པ་མདོར་བསྡུས་པ་འདི་ཡང་། ཤཱཀྱའི་བཙུན་པ་གྲགས་པ་བཤད་སྒྲུབ་ཅེས་བྱ་བས་ཇོ་བོ་ཡབ་སྲས་ལ་མཆོད་པའི་ཆེད་དུ་དད་པ་ཁོ་ནས་ཅོ་ནེའི་དགོན་ཉིད་དུ་སྦྱར་བ་སྟེ། པར་གྱི་ཡི་གེ་པ་ནི་ཡིག་སྡེབ་དང་སྐར་རྩིས་སྙན་ངག་སོགས་ལ་བློ་བྱང་བའི་དཀའ་བཅུ་བློ་བཟང་དབང་ཕྱུག་གོ་། །།མངྒ་ལ༚།། །།


text:
བོད་མིའི་ལམ་རྟགས་བརྩི་སྲོལ།
སྤེལ་དུས 2018-01-16
ཡོང་ཁུངས། གངས་ལྗོངས་ཉི་གཞོན།
རྩོམ་པ་པོ། རྡོ་རྗེ།
བོད་མིས་གཉེན་སྒྲིག་བྱེད་པ་དང་། འགྲུལ་པ་ཕྱོགས་ཐོན་སོགས་ཀྱི་སྐབས་སུ་ལམ་རྟགས་ལ་དོ་སྣང་ཆེན་པོ་བྱེད་སྲོལ་ཡོད། དཔེར་ན། མནའ་མར་མག་པ་བསུ་བ་དང་། འགྲུལ་པ་ཕྱོགས་སུ་ཐོན་སྐབས་ལམ་དུ་མེ་ཤིང་ཁུར་བོ་འཁུར་ཡོང་མཁན་དང་། ཆུ་སྣོད་ཁེངས་པ་འཁུར་ཡོང་མཁན། རྒྱན་གོས་ལེགས་པར་གྱོན་པའི་འགྲུལ་པ། ཕྱུ་པ་དཀར་རྐྱང་གྱོན་པའི་མི། ཁལ་རྒྱབ་ལོང་བཀལ་བའི་ཁལ་མ་སོགས་དང་འཕྲད་ན། རྟེན་འབྲེལ་བཟང་བ་དང་དེ་བཞིན་མང་ཚོགས་ཀྱི་ཁ་རྒྱུན་དུ། “སྤྱང་སོགས་གཡས་དང་། ཝ་སོགས་གཡོན། རི་བོང་ལྟག་རྩ་གཏད་ན་བཟང་།”ཞེས་བཤད་སྲོལ་ཡོད། གོང་གསལ་གྱི་ལམ་རྟགས་ནི་རྟེན་འབྲེལ་བཟང་ཞིང་། བྱ་བ་ལམ་འགྲོ་ཡོང་བའི་རྟགས་སུ་བརྩི་བ་དང་། ཆུ་སྣོད་སྟོང་བ་དང་། སླེ་བོ་སྟོང་བ་འཁུར་མཁན་དང་། ཁལ་མ་སྒ་སྟོང་། བུད་མེད་སྐྲ་ཟིང་། ནད་པ། ཕུང་པོ་སྐྱེལ་མཁན། པང་གདན་བཅིངས་མེད་པའི་བུད་མེད། གྲྭ་པ་སོགས་དང་འཕྲད་ན་རྟེན་འབྲེལ་མི་ལེགས་པར་བརྩི་སྟེ་བཟློག་ཐབས་ཀྱི་རིམ་འགྲོ་སོགས་བྱེད་སྲོལ་ཡོད། །


text:
རྩོམ་པ་པོ།   དུས་ཚོད།   2018-09-30   རྩོམ་ཁུངས།    རྔ་བའི་གསར་འགྱུར་དྲ་བ།
རྒྱལ་སྟོན་གྱི་སྐབས་འདིར། ཕྱི་རོལ་དུ་སྤྲོ་གསེང་འགྲོ་བར་ཧ་ཅང་འཚམས་པ་རེད། ཆེས་མཛེས་པའི་ཡུལ་ལྗོངས་གཟིགས་ཐུབ་པར་མ་ཟད། ཁྱིམ་མི་དང་ལྷན་འཛོམས་ཀྱང་བྱ་ཐུབ། རྒྱལ་སྟོན་གྱི་སྐབས་སུ་གང་ལ་འགྲོའམ། རྩོམ་སྒྲིག་པས་གཤམ་དུ་ཁྱོད་ལ་དམར་དམག་རྒྱང་སྐྱོད་བྱས་མྱོང་བའི་ཧུང་ཡོན་རྩྭ་ཐང་ཆེན་མོ་འོས་སྦྱོར་བྱའོ། ཧུང་ཡོན་རྩྭ་ཐང་ཆེན་མོ་ནི་སི་ཁྲོན་ཞིང་ཆེན་རྔ་བ་ཁུལ་གྱི་ཡང་དཀྱིལ་དུ་ཡོད་པ་དང་། གཟི་རྩྭ་སྡེ་དགུ་དང་། གསེར་མཚོ། རི་བོ་སྐུ་བླ། རྨ་ཁུག་དང་བོ། མྱག་ལོ་མཛེས་ལྗོངས་ཁུལ་སོགས་དང་འབྲེལ་བ་དང་། ཧུང་ཡོན་ནས་ཁྲེང་ཏུའུ་བར་དུ་སྤྱི་ལེ450ཡི་ལམ་ཐག་ཡོད།
དམར་དམག་རྒྱང་སྐྱོད་བྱས་མྱོང་བས་མཚན་སྙན་འཛམ་གླིང་གང་སར་ཁྱབ་པ་དང་། རྒྱལ་ཡོངས་ཀྱི་རང་འགུལ་ལྗོངས་སྐོར་ཆེས་ལེགས་པའི་དམིགས་ཡུལ་ས་གནས་ཡིན་པར་མ་ཟད། རྒྱལ་ཡོངས་ཀྱི་སྒེར་འཁོར་ལྗོངས་སྐོར་གྱི་རྫོང་དང་བོ་ཡིན་ཟེར་བ།
རྩོམ་སྒྲིག་པ། ཚེ་པེ། གཡུ་འཛོམས།


text:
ལོ་བརྒྱའི་ཇུས་ཆེན་འགོད་པར་སློབ་གསོ་སྔོན་དུ་འཇོག་དགོས། 2016ལོའི་ཟླ་11པར་རང་སྐྱོང་ལྗོངས་ཀྱི་ཏང་གི་འཐུས་མི་ཚོགས་ཆེན་ཐེངས་དགུ་པའི་ཐོག“100%ལྔ”མངོན་འགྱུར་བྱེད་པའི་སློབ་གསོའི་ལས་ཀའི་དམིགས་ཚད་བཏོན་པ་སྟེ། སློབ་གྲྭ་འབྲིང་ཆུང་དུ་སྐད་གཉིས་སློབ་གསོ་ཁྱབ་ཚད་དང་། སློབ་ཆུང་དུ་རྩིས་རིག་སློབ་ཚན་ཚོགས་ཚད། སློབ་འབྲིང་དུ་རྩིས་རིག་དང་། དངོས་ཁམས། རྫས་འགྱུར། སྐྱེ་དངོས་བཅས་ཀྱི་སློབ་ཁྲིད་འཆར་གཞི་ལེགས་གྲུབ་བྱེད་ཚད། སློབ་འབྲིང་དུ་དངོས་ཁམས་དང་། རྫས་འགྱུར། སྐྱེ་དངོས་བཅས་ཀྱི་སློབ་ཚན་ཚོགས་ཚད། ལག་རིགས་ལག་རྩལ་སློབ་གྲྭར་རྒྱལ་ཁབ་ཀྱི་དཀར་ཆག་ཏུ་གཏན་འཁེལ་བྱས་པའི་སློབ་ཚན་ཚོགས་ཚད་བཅས་ཚང་མ་100%ལོན་དགོས་པ་བཏོན་ཏེ་དུས་བབ་གསར་པའི་ལྗོངས་ཡོངས་ཀྱི་སློབ་གསོའི་ལས་དོན་ཐད་ཁ་ཕྱོགས་གསལ་པོར་བསྟན་པ་རེད། དམིགས་ཚད་དེ་མངོན་འགྱུར་བྱ་ཆེད། ཉེ་བའི་ལོ་ཤས་རིང་ཉིང་ཁྲི་གྲོང་ཁྱེར་གྱིས་སློབ་གསོའི་ལས་དོན་དེ་གནས་བབ་གལ་ཆེན་དུ་བཞག་ནས་ལམ་སྲོལ་འཐུས་སྒོ་ཚང་དུ་བཏང་སྟེ་སློབ་གསོའི་ལས་དོན་པའི་ཧུར་བརྩོན་རང་བཞིན་དང་རང་འགུལ་རང་བཞིན་ནུས་ཤུགས་ཡོད་རྒུས་འཕེལ་བ་བྱས་ནས། ཉིང་ཁྲིའི་སློབ་གསོ་འཕེལ་རྒྱས་ཀྱི་དོན་དངོས་དང་འཚམ་ལ། མང་ཚོགས་ཀྱིས་སྤུས་ལེགས་སློབ་གསོར་བཅངས་པའི་རེ་འདུན་རྒྱུན་མཐུད་ངང་སྐོང་བའི་ལམ་བུ་གསར་པ་ཞིག་བཏོད་ཡོད་པ་རེད།
སྐད་གཉིས་སློབ་གསོར་ཤུགས་སྣོན་བརྒྱབ་ནས་ཁྱབ་གདལ་གྱི་ཆུ་ཚད་མཐོ་རུ་བཏང་བ།
སློབ་མ་ཚོས་རྒྱལ་ཁབ་ཀྱི་ཀུན་འཕྲོད་སྐད་ཡིག་ཤོད་ཐུབ་པ་དང་། ཀློག་ཐུབ་པ། སྒྲ་གདངས་དག་པ་བཅས་ཡོང་ཆེད། ཉེ་བའི་ལོ་ཤས་རིང་ཉིང་ཁྲི་གྲོང་ཁྱེར་གྱིས་དུས་མཚམས་ཁག་གི་སློབ་གསོའི་ཁྲོད་སྐད་གཉིས་སློབ་གསོ་ཕྱོགས་ཡོངས་ནས་ཁྱབ་གདལ་བཏང་བ་དང་འབྲེལ་དུས་མཚམས་ཁག་གི་སྐད་གཉིས་སློབ་གསོ་འབྲེལ་མཐུད་ནུས་ལྡན་བྱ་རྒྱུར་སྐུལ་འདེད་ཧུར་ཐག་བཏང་བ་རེད། ལག་བསྟར་བྱེད་རིང་སློབ་ཞུགས་གོང་གི་སྐད་གཉིས་སློབ་གསོར་གཙོ་གནད་ཐོག་དམ་འཛིན་བྱས་ཁར། བོད་རིགས་དང་རྒྱ་རིགས་དགེ་རྒན་ལུགས་མཐུན་ངང་སྒྲིག་བྱ་རྒྱུ་མཐའ་འཁྱོངས་ཀྱིས་རྒྱུན་གཏན་གྱི་སློབ་གསོ་དེ་སྐད་གཉིས་ཁ་སྐད་ཀྱི་སྦྱོང་བརྡར་གཙོ་བོར་བྱས་པ་དང་འབྲེལ“ཉན་བརྗོད”དང་། “ལག་བརྡ” “རི་མོར་བལྟས་ནས་སྐད་ཆ་ཤོད་པ” “ཚུར་སྣང་གི་སྦྱོང་བརྡར” “བསམ་བློའི་སྦྱོང་བརྡར”སོགས་རོལ་རྩེད་ཞོར་ལ་སློབ་གསོ་ཐེབས་པའི་ཐབས་ལ་བརྟེན་ནས། སྐད་གཉིས་སློབ་སྦྱོང་དེ་རོལ་རྩེད་དང་བྱེད་སྒོ་ཁག་ནང་མཉམ་བསྲེས་ཐུབ་པར་བྱས་ཏེ་བོད་རིགས་དང་གྲངས་ཉུང་མི་རིགས་གཞན་དག་གི་བྱིས་པར་རྒྱ་སྐད་སྦྱོང་དུ་འཇུག་གི་ཡོད།
སློབ་ཚན་བཀོད་སྒྲིག་ཚད་ལྡན་བྱས་ཤིང་ཚན་རིག་དང་མཐུན་པར་སློབ་དེབ་བདམས་པ།
ཉིང་ཁྲི་གྲོང་ཁྱེར་གྱི་རིམ་ཁག་དང་རིགས་ཁག་གི་སློབ་གྲྭས་རྒྱལ་ཁབ་དང་རང་སྐྱོང་ལྗོངས་ཀྱི་སློབ་ཚན་བཀོད་སྒྲིག་བླང་བྱ་དོན་འཁྱོལ་ནན་ཏན་བྱས་ནས་གཏན་འཁེལ་བྱས་པའི་སློབ་ཚན་ཡག་པོ་ཁྲིད་པ་དང་། དུས་མཚུངས་སུ་སློབ་སྦྱོང་བྱེད་པའི་དུས་མཚམས་མི་འདྲ་བར་དམིགས་ནས་སྤུས་ལེགས་ཁྱད་ལྡན་གྱི་སློབ་ཚན་བཀོད་སྒྲིག་བྱས་ཏེ་སྲོལ་རྒྱུན་གྱི་ལག་ཤེས་བཟོ་རྩལ་དང་མི་རིགས་ཀྱི་ཁྱད་ལྡན་རིག་གནས་སོགས་སློབ་གྲྭ་དང་སློབ་ཁང་དུ་ཁྱབ་གདལ་བཏང་ནས་སློབ་མར་གོམས་གཤིས་བཟང་པོ་འཇགས་སུ་བཅུག་པ་དང་། སློབ་མའི་གསར་གཏོད་ནུས་པ་དང་སྤྱི་ཚོགས་ཀྱི་ལག་ལེན་ནུས་པ་ཆེ་རུ་བཏང་ནས་སློབ་མ་ཕྱོགས་ཡོངས་ནས་འཕེལ་རྒྱས་འགྲོ་རྒྱུར་སྐུལ་འདེད་བཏང་བ་རེད།
ཉིང་ཁྲི་གྲོང་ཁྱེར་སློབ་གསོ་ལུས་རྩལ་ཅུས་རྨང་གཞིའི་སློབ་གསོ་ཁོའོ་ཡི་ལས་དོན་པས་ངོ་སྤྲོད་བྱས་པར། སློབ་གྲྭས་བོད་ཡིག་སློབ་ཚན་ཕུད་སློབ་དེབ་གཞན་དག་ཚང་མ་རྒྱ་ཡིག་སྤྱད་ནས་གྲངས་ཉུང་མི་རིགས་སློབ་མར་རྒྱ་ཡིག་མང་ཙམ་སྦྱོང་དུ་བཅུག་ནས་རྒྱ་ཡིག་གི་རྨང་གཞི་ལེགས་སུ་གཏོང་བ་དང་། སློབ་དེབ་འདེམས་སྤྱོད་འཚམ་པོ་ཡོང་བའི་འགན་ལེན་བྱེད་དགོས་པ་དང་། སློབ་དེབ་ཀྱི་ནང་དོན་ཕུན་སུམ་ཚོགས་སུ་བཏང་ནས་སློབ་གྲྭ་ཁག་ལ་སློབ་གྲྭའི་གནས་ཚུལ་གཞིར་བཟུང་སློབ་གྲྭ་དེ་གའི་སློབ་དེབ་འདོན་རྒྱུའི་ལྕག་སྐུལ་བྱས་པ་མ་ཟད། ཕུལ་བྱུང་མི་རིགས་རིག་གནས་དང་ཡུལ་སྲོལ་གོམས་གཤིས་དེབ་ནང་བཅུག་སྟེ་སློབ་དེབ་འདེམས་སྤྱོད་ཀྱི་སྣ་མང་རང་བཞིན་འགན་ལེན་བྱེད་དགོས་པའི་བླང་བྱ་བཏོན་པ་རེད།
ཚོད་ལྟའི་སློབ་ཁྲིད་ལ་སྣང་ཆེན་བྱས་ནས་འཚོལ་ཞིབ་ནུས་པ་ཆེ་རུ་བཏང་བ།
ཉེ་བའི་ལོ་ཤས་རིང་། ཉིང་ཁྲི་གྲོང་ཁྱེར་གྱིས་ཚོད་ལྟའི་སློབ་ཁྲིད་བྱེད་ཤུགས་རྒྱུན་ཆད་མེད་པར་ཆེ་རུ་བཏང་ནས《སློབ་གྲྭ་འབྲིང་ཆུང་གི་ཚོད་ལྟའི་དགེ་རྒན་དཔུང་ཁག་འཛུགས་སྐྱོང་ལ་ཤུགས་སྣོན་རྒྱག་རྒྱུའི་ལག་བསྟར་ཇུས་གཞི》བཏོན་པ་དང་། སློབ་ཆུང་གི་ཚན་རིག་དང་དམའ་རིམ་སློབ་འབྲིང་དང་མཐོ་རིམ་སློབ་འབྲིང་གི་དངོས་ཁམས་དང་། རྫས་འགྱུར། སྐྱེ་དངོས་བཅས་ཀྱི་ཚོད་ལྟ་བའི་ཆེད་དོན་གསོ་སྦྱོང་འཛིན་གྲྭ་ཐེངས་མང་གཉེར་བ་དང་། “100%ལྔ”དོན་འཁྱོལ་བྱེད་པའི་ཆེད་དོན་སློབ་ཚན་8གཏན་འཁེལ་བྱས་པ། ཚོད་ལྟའི་སློབ་དེབ་རབ་དང་རིམ་པ་རྩོམ་འབྲི་བྱས་པ། སྨན་རྫས་གསོག་ཉར་དང་། ཡོ་ཆས་བཀོད་སྒྲིག སྨན་རྫས་རྙིང་པ་ཚུར་བསྡུ་ཐག་གཅོད་སོགས་ནུས་པ་གཞི་གཅིག་ཏུ་བསྡུས་པའི་ཕྱོགས་བསྡུས་ཚོད་ལྟའི་ཐོག་བརྩེགས་ཁང་ཆེན་བསྐྲུན་པ་དང་། དུས་མཚུངས་ཆ་འཕྲིན་ཅན་དང་ཚོད་ལྟའི་སློབ་ཁྲིད་མཉམ་འདྲེས་བྱེད་ཚད་ཆེ་རུ་བཏང་ནས“དྲ་བ་གཅིག་དང་། ལྟེ་གནས་གཅིག ལས་སྟེགས་གསུམ”ལ་བརྟེན་ནས་འདྲ་བཟོའི་ཚོད་ལྟ་ཁང་བཟོས་པ་དང་སློབ་ཆུང་གི་ཚན་རིག་དང་སློབ་འབྲིང་གི་དངོས་ཁམས་དང་། རྫས་འགྱུར། སྐྱེ་དངོས་བཅས་ཀྱི་ཚོད་ལྟའི་སྒྲིག་ཆས་དང་། དེ་བཞིན་གྲངས་འཛིན་ཚོད་ལྟ་ཁང་གི་མཉེན་ཆས་ཆ་ཚང་18གསར་སྣོན་བྱས་པ་དང་འབྲེལ། དགེ་རྒན་ཚན་རྩལ་ལག་ལེན་འགྲན་བསྡུར་ཆེ་མོ་དང་རྒྱལ་ཡོངས་ཀྱི་སློབ་གྲྭ་འབྲིང་ཆུང་གི་ཚོད་ལྟའི་སློབ་ཁྲིད་བྱེད་སྒོའི་ནང་ཞུགས་རྒྱུའི་ལྕག་སྐུལ་བྱས་ཏེ་གྲོང་ཁྱེར་ཡོངས་ཀྱི་ཚོད་ལྟའི་སློབ་གསོའི་ལས་དོན་གོ་རིམ་ལྡན་པའི་ངང་སྤེལ་རྒྱུར་སྐུལ་འདེད་བཏང་བ་རེད།


text:
གཉའ་ཁྲི་བཙན་པོ་
གཉའ་ཁྲི་བཙན་པོ་ནི་བོད་ཀྱི་བཙན་པོ་ཞག་རེད།
ནང་དོན།
གཉའ་ཁྲི་བཙན་པོ་[རྩོམ་སྒྲིག]
ལྷ་རི་གྱང་ཐོའི་འཇའ་སྐས་ལས་བབས་ཏེ་བཙན་ཐང་སྒོ་བཞིར་ཞབས་རྗེས་དཔར་དུས། གཏན་ནས་རིག་མ་མྱོང་བའི་རྫི་བོ་ཚིལ་དྲེག་འགས་ཁྱེད་རང་བོད་ཀ་གཡག་དྲུག་གི་རྗེ་བོར་བཀུར་བའི་དུས་རབས་ཀྱི་ཁྲི་སྟོན་བརྗིད་པོ་བོན་རྒན་ཚོའི་ཆོ་ག་ལྟར། གོང་པོ་རིའི་ལབ་རྩེའི་རླུང་རྟ་དང་མཉམ་དུ་བསྡེབས། ཉི་མར་སྔར་ལས་བཀྲག་མདངས་འཚེར་བའི་ཤམ་པོའི་གངས་འདབས་ནས་ཁྱིམ་གཞིས་དྲོན་མོ་ཞིག་གི་ཚེ་སྲོག་གསར་དུ་འབུས་པའི་སྐྱེ་སྐར་གྱི་བྲོ་གཞས་སྙན་མོ་ཡར་མོ་ཀླུང་ཐང་གི་པང་ནས་འཁྲོལ་ཞིང༌། ཤམ་ཆུའི་ཟེགས་མ་དང་ལྷན་དུ་མཁའ་ལ་འཐོར་སྐབས། མཐོ་སྒང་གི་བྱང་ཐང་གང་སར་འཇག་སྐྱའི་ཕོན་པོ་ལྟར་སིལ་བུར་གྱུར་བའི་རུས་རྒྱུད་ཀྱི་ཚོ་ཁག་དུ་མ་ལྷ་ཆེན་གང་ཞིག་གི་འཇིགས་ཟིལ་གྱི་ཁྲོ་སྐད་ལས་འདར་བའི་རྐང་ཆུང༌། ལས་དབང་གི་སྤང་ཁུག་གཅིག་ཏུ་འཛོམས། རེད་ཨང༌། ལོ་ངོ་སྟོང་ཕྲག་དུ་མར་ལྷ་སྒྲུང་གི་རྨི་ལམ་ལས་འཇམ་པའི་སྦྲ་ནག་ལེབ་མོའི་ཕ་ཁྱིམ་ལ་གསེར་རྩི་འབྱུག་དུས། ལྭ་བ་ཧྲུལ་པོ་གྱོན་པའི་འབྲོག་ཕྲུག་མང་པོས་ཁྱེད་ཀྱི་མཐའ་འཁོར་ན་རྫི་གཞས་དང་ལ་གླུ་གླིང་བུར་དཀྲོལ་ནས་མེ་ཏོག་དང་རྩམ་པ་གནམ་ལ་གཏོར། ད་དུང་སྐྲ་དཀར་གྱི་རལ་བ་འཛིང་པའི་རྒན་རབས་ཚོས་བྲག་རི་མཐོན་པོའི་དབུ་རྩེར་བསྐྲུན་པའི་ཡུམ་བུ་བླ་མཁར་ལ་རྒྱང་བལྟ་བྱེད་ཞོར་ལྷ་ཡུལ་གྱི་མཆོད་རྟེན་ས་ལ་ཟགས་པའི་ཨུ་ཚུགས་ལན་མང་བྱེད། གང་ལྟར། ཁྱེད་ཀྱི་ངོ་མཚར་བའི་བྱད་གཟུགས་དང་ཐུན་མིན་གྱི་རིག་སྟོབས། མང་བཀུར་གྱི་དབང་ཐང་དང་བསོད་ནམས་ཀྱི་ལས་སྐལ་རེ་རེ་གནའ་བོའི་མི་ཚོགས་ཀྱི་དབུས་ན་ལུད་ཅིང་འཕྱུར་བས་ལ་ལས་ཁྱེད་ནི་གོང་མ་ལྷ་ལས་བབས་པའི་གཉན་བཙན་ཅིག་དང༌། འགའ་རེས་ཁྱེད་ནི་འཕགས་པའི་ཡུལ་ནས་ལྷགས་པའི་དམག་དཔོན་ཞིགགཞན་ཡང་རི་སྒང་མཐོ་སར་འཁྲུངས་པའི་རྫུས་སྐྱེས་ཤིག་སོགས་མག་མོག་གི་འདོད་ཚུལ་དུ་མའི་ཡོ་ལངས་གངས་སེང་དཀར་མོའི་གད་རྒྱངས་དང་གཅིག་ཏུ་གཞོལ་ནས་ཡར་ཀླུང་གཙང་པོའི་རྦ་རླབས་དང་ལྷན་དུ་འཕྱུར། དུས་དེ་ནས་བཟུང༌། སྤུར་རྒྱལ་གོང་མའི་གདུང་རྒྱུད་ཀྱི་ཁྱེའུ་བཙས་ཤིང༌། ཡར་ལྷ་ཤམ་པོར་ལྷ་གསོལ་གྱི་དམར་མཆོད་ཕུལ་བས། ཀི་སྭོ་འདེབས་པའི་སྙན་ངག་གི་སྒྱུ་རྩལ་ཐོག་མར་སྦྲུམ་ལ། ལྷ་གཡག་དཀར་པོས་ས་ནག་བསློག་པའི་སྟ་གོན་བགྱིད་སྐབས་འབྲི་མོའི་འཇོ་འཇོ་ཡི་བཞོ་དབྱངས་འགུག་པའི་སྤྱང་གྲུང་རྙེད་ཟིན་པས། དངུལ་གྱི་བཞོ་ལུང་སྐེད་པར་འདོགས་པའི་ལུགས་སྲོལ་ཡང་དར་ཡོད་ལས་ཆེ། འོན་ཀྱང༌། ཁྱེད་རང་སྐྱེ་སྐར་དང་སྐྱེས་ཚེས་མི་གསལ་བའི་རི་མགོ་དེ་ནས་ཐོལ་གྱིས་འབྱོན་ཞིང༌། སླར་ཡང་ཁྱེད་རང་བང་སོ་དང་དུར་བྱང་མེད་པའི་ཡུལ་གྲུ་དེ་ནས་ཡུད་ཀྱིས་བཞུད་སྟབས། བཙན་པོ་ན་རིམ་གྱི་ལོ་ཚིགས་འཆོལ་བའི་དཀར་ཆག་ཟད་དོ་དེའི་གཞིགས་རྩོད་ད་ལྟའི་བར་དུ་ཡང་ས་མཐོའི་རི་ཀླུང་ལ་བྲག་ཆ་འཁྱིལ།།
མི་ཚེ།[རྩོམ་སྒྲིག]
སྒྲུང་།[རྩོམ་སྒྲིག]
བོད་ཀྱི་རྒྱལ་པོ་ཐོག་མ་གཉའ་ཁྲི་བཙན་པོ་འཁྲུངས་རབས་ལ་བཤད་ཚུལ་མི་འདྲ་བ་མང་མོད། འདིར་བོད་ཀྱི་ལོ་རྒྱུས་ཡིག་ཚང་མང་ཆེ་བར་བཞིར་བཟུང་ནས་བརྗོད་ན་ཡོངས་གྲགས་སུ་མང་བོས་བཀུར་བའི་རྒྱལ་པོ་དམག་བརྒྱ་བ་ལས་འཁྲུངས་པར་བཞེད། རྗེ་དེ་ཉིད་འཁྲུངས་མ་ཐག་ཏུ་མིག་མས་འགེབས་པ་གཡུའི་སྨིན་མ་ཅན་ཏེ། གཡུ་མདོག་ཅན། སུ་དུང་སོ་འཁོར་མར་ཡོད་པ། ལག་པ་འཁོར་ལོའི་ཡག་ལག་ཅན་ཏེ་ངང་བ་ལྟར་འབྲེལ་བ། རྣ་བ་ལ་གཡུང་དྲུང་ཡོད་པ་ཞིག་ཡིན་པས་ཡབ་ཀྱིས་མཐོང་ནས། ལྷ་འདྲེའི་སྤྲུལ་བའམ་ལྟས་ངན་ཞིག་རེད་སྙམ་ནས་བློན་པོ་དག་ལ་ཆུར་སྐྱུར་ཅིག་ཅེས་བཀའ་བསྒོས་པས། བློན་པོ་རྣམས་ཀྱིས་སྒམ་གྱི་ནང་དུ་བཅུག་ནས་ཆུར་འཕངས་པ་ཆུས་ཁྱེར་ནས། ཡངས་པ་ཅན་གྱི་ཞིང་པ་རྣམས་ཀྱིས་ཞིང་ཆུ་འདྲེན་པའི་རྐ་ནང་ནས་རྙེད་དེ་ཁ་ཕྱེས་པས་བྱིས་པ་རིགས་མི་འདྲ་ཞིག་ཡོད་པས། ངོ་མཚར་སྐྱེས་ཏེ་བླངས་པ་ཡུལ་འཁོར་སྐྱོང་གི་དམག་སྡེ་ཐོབ་ཀྱང་ཟེར། གང་ལྟར་ཆེར་སྐྱེས་ནས་ཁོ་རང་ཆུ་རྐའི་ནང་ནས་རྙེད་པའི་ལོ་རྒྱུས་དང་། སྔོན་གྱི་དམག་འཁྲུག་གི་ལོ་རྒྱུས་ལ་སོགས་བཤད་པའི་རྐྱེན་གྱིས་ཁྱིམ་ལ་སྐྱོ་བ་སྐྱེས་ནས་འཁོར་འགའ་ཞིག་དང་བཅས་ཡུལ་གཞན་དུ་འཁྱམས། མཐར་འཁོར་གླུ་བུ་འཛིན་མཆེད་དྲུག་དང་བཅས་བོད་ཡུལ་རི་མཐོ་ལ་ས་གཙང་ཞིང་བསིལ་བར་མཐོང་ནས་དེར་ཕེབས་ཏེ། ལྷ་རི་གྱང་ཐོའི་རྩེ་ལ་བསླེབས་ཏེ་གཟིགས་པས། ཡར་ཀླུང་གི་ཡུལ་འདི་གཙང་ཞིང་ཡིད་དུ་འོང་བ། ཡར་ལྷ་ཤམ་པོའི་གངས་རི་འདི་མཛེས་ཤིང་ལྟ་ན་སྡུག་པར་མཐོང་སྟེ། ལྷ་རི་རོལ་བོའི་རྩེ་ལ་བཤེགས་ནས། བཙན་ཐང་སྒོ་བཞིར་བབ། སྐབས་དེར་བོད་ཡུལ་དུ་རྒྱལ་ཕྲན་རྣམས་མ་འཆམས་པའི་འཐབ་རྩོད་སོགས་ལ་སྐྱོ་ཞིང་། བོད་སྤྱི་ལ་དབང་བའི་རྒྱལ་པོ་ཞིག་ཡོད་ན་སྙམ་སྟེ་གླེང་མོལ་མཆིད་འགྲོས་བྱེད་བཞིན་ཡོད། དེ་ནས་བོད་ཀྱི་མི་ཡོན་ཏན་ཅན་བཅུ་གཉིས་ཀྱིས་གནས་དེར་ཕྱུགས་སྐྱོང་ཞིང་བསྡད་ཡོད་པ་དང་འཕྲད། གཟུགས་བྱད་ལྟ་བས་ཆོག་མི་ཤེས་པར་མཐོང་ནས་ངོ་མཚར་སྐྱེས་ཏེ་ཁྱེད་གང་ནས་འོང་བར་དྲིས་ཀྱང་། ཁོང་འཁོར་དང་བཅས་པས་བོད་སྐད་མི་གོ་སྟབས། གནམ་ལ་མཛུབ་མོ་ཀེར་བས། འདི་ནི་གནམ་ལས་བབ་པའི་ལྷ་རེད་དོ་ཟེར་ཞིང་། བོད་ཀྱི་རྒྱལ་པོར་འོས་ཟེར་ནས་ཤིང་གིས་ཁྱོགས་ཤིག་བཟོས་ཏེ་གཉའ་བར་ཁུར་ནས་གདན་དྲངས། བོད་འབངས་ཐམས་ཅད་ཀྱིས་ལྷ་ལས་ཆད་པའི་ངོ་མཚར་ཅན་དུ་བཟུང་སྟེ་ཐམས་ཅད་ཀྱིས་བཀུར་སྟི་ཞུས་ཤིང་རྒྱལ་པོར་བཀུར་བས་དབང་ཐང་ཆེར་གྱུར་ཏེ་རྒྱལ་ཕྲན་བཅུ་དབང་དུ་བསྡུས། ཐོག་མར་གཉའ་བར་ཁྲི་བཅས་ནས་གདན་དྲངས་པས། མཚན་ལ་གཉའ་ཁྲི་བཙན་པོར་གསོལ། རྒྱལ་པོ་འདིའི་རིང་ལ་ཕོ་བྲང་གི་ཐོག་མ་ཡུམ་བུ་བླ་སྒང་བརྩིགས་སོ། །
== ཟིན་ཐོ་འམ་དཔྱད་གཞི། == དེར་ཡི་གེ་ཆད་པ་ནི་ཁྱེད་སུ་ཡིན་ཞེས་དྲི་པ་ན་བཙན་པོ་ཡིན་ཞེས་ལན་བཏབ་པ་བདུད་འཇོམས་ཆོས་འབྱུང་ལྷ་དབང་གཡུལ་རྒྱལ་དུ་གསལ་ལོ།